
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Гудамжны цас мэлтийн цайж, зам дээрх тэрэгний мөр мөстөн гялайна. Шороон зам дээрх морины мөр энд тэндгүй цоохортон үлдэнэ. Сянцзы юу ч бодсонгүй, зөвхөн л пүүгээгээ үүрээд урагш алхсаар Жэньхэ Чанзыд явж хүрлээ. Тэр замдаа огт зогссонгүй, нэг л зогсвол тэднийд зориглон орж чадахгүй гэдгээ өөрөө мэдэж байв. Тэр шууд явж ороод яана даа гэхээс нүүрийг нь галаар төөнөх шиг халж байв. Ху Нютэй уулзаад «Би яваад ирлээ. Чи л өөрөө мэд, яасан ч яах вэ. Би ямар ч аргагүй боллоо!» гэж хэлэхээр үгээ төлөвлөж шууд очиж түүнтэй уулзав. Тэр нөгөө үгээ хэлэх гэж хэдэн удаа эргэцүүлэн бодсон боловч ердөө хэлж болохгүй, ам нь эвлэж өгөхгүй мэт байлаа.

	Ху Ню дөнгөж босоод байсан тул үс гэзэг нь арзайж, нүд нь бага зэрэг хавагнан бөлцийж, хар нүүрэн дээр нь гарсан тахианы арьс шиг цагаан гөвдрүү нь үсийг нь зулгаасан хөлдүү тахиа шиг харагдана.

	— Хүүе! Чи чинь буцаад ирэв үү? гэж Ху Ню маш их баярласан байртай инээмсэглэж, харц нь сэргэх шиг болов.

	— Надад нэг чирдэг тэрэг хөлсөөр өгнө үү! гэж Сянцзы тонгойн, шаахайныхаа хоншоор дээрх цасыг харж өгүүлэв.

	— Өвгөнд хэл л дээ гэж тэр намуун дуугаар хэлж зүүн талын тасалгаа руу дохив.

	Өвгөн эзэн Лю Сы-еэ өрөөндөө цай ууж байв. Өмнө нь тавьсан том цагаан зуухнаас галын дөл хагас тохой хэртэй дээш дүрэлзэж байлаа. 

	Сянцзыг орж очихыг хараад дуртай дургүй инээмсэглэн:

	— Жаал хүү минь, чи чинь амьд байгаа юм бий?! Намайг бүр мартаж орхижээ. За байз бодоодохъё. Чи чинь хэд хоног ирсэнгүй вэ? Ажил чинь яаж байна? Тэрэг худалдаж авсан уу? 

	Сянцзы толгой сэгсэрч, зүрх рүү нь хатгах мэт эвгүй болов.

	— Эзэн минь! Надад дахиад л нэг тэрэг өгөх хэрэгтэй болоод байна.

	— Хэ, бас л сүйр ээ юү! За яах вэ, өөрөө очиж нэг тэрэг шилээд ав гэж өвгөн эзэн өөрөө цай хийж аваад «Аль вэ, урьдаар нэг аяга цай уучих» гэв.

	Сянцзы цайнаас нь аягалан, зуухны дэргэд сууж том томоор оочлон уулаа. Цайны халуун, галын илчинд түүний нойр бага зэрэг хүрэх шиг санагдав. Аягаа тавиад гарч явтал эзэн түүнийг дуудаж зогсоолоо.

	— Жаахан байзнаад яв. Яарах юу байх вэ? Чиний ирсэн чинь сайн байна. Чамд ярих юм байна. Энэ 27-ны өдөр миний төрсөн өдөр. Төрсөн өдрийн баяраар тусгай байр засаж зочид урих санаатай байна. Тэгэхээр чи энэ хэд хоногтоо тэрэг чирээд яах вэ. Харин энэ ажилд тусалбал боллоо.

	— Тэд нар... гэж хашаа руу заагаад, — Ер итгэлгүй оргиод байна. Тэдний дэргэд үргэлж л хонхны хэл болж байх нь надад ч яршигтай юм. Энэ ажилд чи тусалж аль. Юу л хиймээр байна. Чи миний амыг харсны хэрэггүй, өөрөө мэдээд хий. Одоо очоод хашааныхаа цасыг сайхан шүүрдчих. Үд дээр би чамайг халуун тогоогоор зочилно.

	— Мэдлээ эзэн минь! гээд Сянцзы, за дүүрсэн хэрэг. Энэ муу утсан улаан амийг чинь эцэг, охин хоёрт даатгачихъя. Тэд намайг яавал л яаг гэж дотроо бодов.

	— Миний хэлсэн зөв байгаа биз? гэж Ху Ню хүүхэн эгзэгтэй цагт нь орж ирээд «Бусад нь дэмий Сянцзы л арай дээр!» гэв. Эзэн Лю Сы еэ инээмсэглэв. Сянцзы улам ч тонгойн зогслоо.

	— Сянцзы аа! Нааш ир гэж Ху Ню түүнийг дуудаж «Чамд мөнгө өгье. Урьдаар очоод шүүр худалдаж аваад ир. Хулсан шүүр аваарай, цас шүүрдэхэд амар. Тэгээд олигтойхон шүүрдээрэй, өнөөдөр саравч барих хүмүүс ирнэ шүү» гэв. Сянцзы явж түүний өрөөнд ороход тэр мөнгө тоолох зуур, нам дуугаар,

	— Жаахан золбоотой байж өвгөний халамжийг авсан дээр шүү! Бид хоёрын явдал нэлээн горьдлоготой болоод байгаа гэв. Сянцзы үг ч дуугарсангүй, уурласан ч үгүй. Түүний сэтгэл санаа үхсэн мэт, бодох санах ч юмгүй хоног сарыг өнгөрөөх төдий боллоо. Идэх юм байвал идээд, уух юм байвал уугаад, хийх ажил байвал хийчхээд зав чөлөө ч үгүй, тээрэм чирч байгаа илжиг шиг, сурсан мэдсэн ч юмгүй өдрийг өнгөрөөж байв.

	Ямар ч байсан өөрийгөө их баярлахгүй гэдгийг тэр ойлгож байлаа. Хэдийгээр юм бодохгүй, үг ч ярихгүй, уурлаж авирлахгүй байхыг хэчнээн хичээвч их том юмаар тагласан мэт дотор нь харанхуйлна. Ажил хийх зуур түр мартагдах боловч хэсэг зав чөлөө л гарвал нөгөө бул хар чулуу шиг юм дотроос нь үл ангижирна. Үүнээс өчүүхэн боловч зайлан холдохын тул байдаг чадлаараа, ядартлаа ажил хийж нам унтдаг байв. Тэр шөнөд нь зүүдэндээ, өдөрт нь хөл гар хоёртоо бүх ажлаа даатгачхаад яг л ажил хийж чаддаг тусгай маягийн үхсэн хүн шиг болжээ. Тэр, хашааны цас шүүрдэнэ, захаас юм худалдаж авчирна. Дэнлүү захиалж, тэрэг арчиж, ширээ сандал зөөж, өвгөн эзний хоолыг идэж ажлыг нь хийж явахдаа сэтгэл дотор нь бул хар чулуу шиг том юм байгааг ухаарахаас өөр юу ч мэддэггүй, амнаас нь үг дуу гарахгүй, сэтгэл санаандаа бодсон санасан юмгүй явж байлаа.

	Хашааны цасыг цэвэрлэж, байшингийн орой дээрх цас хайлж дуусахад, хүмүүс байшин дээр гарч саравчны хашлагуудыг барьж эхлэв. Саравч нь хашааны хэмжээгээр том бөгөөд дулаан, гурван тал руугаа дээврийн хормой нь унжсан, гурван талаараа хайстай, гурван талдаа гэгээвчтэй, саравч дотор шилэн хаалт тасалгаатай нүдэнд үзэгдэх моднуудыг улаан даавуугаар ороосон байх ба гол хаалга, хажуугийн хаалганы хоёр захаар өнгө бүрийн үзэсгэлэнтэй зураг унжуулах, гал тогооны байрыг арын хашаанд барихаар мужаануудтай ярилцсан байлаа. Өвгөн эзэн өөрийн төрсөн ойг улам наргиан хөгжөөнтэй болгохын тул хамгийн түрүүнд ёслол гүйцэтгэх, саравч бариулах хэрэгтэй байжээ. Өдөр богино учир мужаанууд саравчны баганыг босгож, хайсыг нь хийж хөшигнүүдийг хийгээд саравчны гоёл чимэглэлийг маргааш нь хийхээр болсонд өвгөн эзэн ихэд уурлаж мужаануудтай муудалцлаа. Иймээс дэнлүү ба гал тогооны ажлыг хэрхэвч саатуулж болохгүй гэдгийг шаардуулахаар Сянцзыг явуулав.

	Энэ хоёр төрлийн ажил нь үнэндээ саатахааргүй байсан боловч энэ талаар өвгөний санаа амрахгүй байлаа.

	Сянцзы энэ хоёр ажилд нь яваад буцаж ирэхэд, баярын өдөр мөрийтэй тоглож баясахгүйгээр болохгүй гэж гурав дөрвөн маажаанпай зээлээд ир гэж өвгөн эзэн, Сянцзыг явууллаа. Маажаанпай зээлээд иртэл бас хэдэн эгшигт хайрцаг олоод ир гэж явууллаа. Сянцзы өчүүхэн ч зогсолтгүйгээр шөнийн 11 цаг хүртэл гүйлээ. Тэрэг чирч гүйж сурсан болоод юм чирэлгүй явах нь улам ч илүү ядаргаатай мэт түүнд санагдав.

	— Сайн эр! Чи ёстой миний санаанд таарч байна. Би хэрэв чам шиг ийм хүүтэй байсан бол хэдэн нас ч гэсэн дутуу наслахад болох байсан юм. Одоо явж амар, маргааш бас мундахгүй ажил бий гэв.

	Ху Ню, Сянцзын хажуугаас харж түүн өөд нүд ирмэв.

	Маргааш өглөө нь барилгачид ирж, үлдсэн ажлаа хийв. Тэд энэ байрыг «Гурван улс» гэдэг түүхчилсэн романд гардаг нэртэй баатрууд болоод тэдний байлдаж явсан зэргийг харуулсан янз бүрийн сайхан зургуудаар чимэглэв.

	Лю эзний сэтгэлд, энэ зургууд нэлээд таацсан байртай зургуудыг гэдийн харав. Байр засах ажил үргэлжилж байлаа. Сандал ширээг нь хатгамал улаан цэцэгтэй бүтээлгээр бүтээсэн 8 ширээ засав. Тахилгын өрөөний тахилын ширээн дээр пааландаж хийсэн хүж, лааны суурь өрж, ширээний өмнө нь дөрвөн улаан эсгий дэвсжээ. Лю өвгөн Сянцзыг одоохон яваад алим аваад ир гэхэд Ху Ню түүнд далдуур хоёр янчаан өгч, тахилгын тоор, гурил сахиус хийлгээд ир гэв. Түүгээр Сянцзын өгч байгаа бэлэг болгох зорилготой байлаа. Алим авчраад таваг дээр өрөөд байтал захиалж хийлгэсэн тахилгын тэр гурил сахиусыг хүргэж ирлээ. Түүнийг алимынхаа ард тавьсанд улам ч сүртэй болгов.

	— Үүнийг Сянцзы өгч байна. Овоо санаачилгатай хүн шүү! гэж Ху Ню эцгийнхээ чихийг хуруугаар дарж түүнийг магтахад өвгөн эзэн Сянцзы руу харж инээмсэглэв.

	Тахилгын гол дунд нь өндөр наслахыг ерөөсөн том үсэг дутуу байх бөгөөд уг ёсондоо найз нөхөд нь бэлэгт ирүүлэх ёстой байсан боловч өдий болтол өгсөн хүнгүй тул Лю эзэн ихэд бачимдан уур нь хүрч «Хэнийг нь ч гэсэн хар бор ажил л гарвал би түрүүлээд гүйдэг байсан, гэтэл миний ажлыг болохоор та нар ингэж ойшоохгүй байна гэнэ ээ, муусайн цуснууд» гэж зүхнэ.

	Маргааш 26. Одоо ширээгээ л засвал гүйцлээ, яарах юу байх вэ? гэж Ху Ню өвгөнийг тайтгаруулахаар ятгана.

	— Би нэгмөсөн л бүх юмаа засах хүсэлтэй байна. Ингээд л ганц ганцаар нь энд тэнд нь нөхөөд байхыг чинь харахад яршигтай юм! Сянцзы аа, өнөөдөр дэнгээ өлгөх хэрэгтэй шүү. Оройн 4 цагаас наана та нарыг дэн авчирч өгөхгүй бол та нартай хатуу тооцоо хийнэ дээ!

	— Сянцзы аа, чи очоод дахин шаардаадах гэж Ху Ню зориуд өвгөний нүүрэн дээр Сянцзыг дуудаж, ийм тийм ажил хий гэж хашхична. Сянцзы үг дуу ч үгүй, түүний хэлснээр явна.

	— Аав аа, би танд хэлдэггүй юү гэж Ху Ню амаа жаахан мурийлгаж «Хэрэв хүүтэй байсан бол над шиг биш Сянцзы шиг байхгүй юү? Гэвч би эм болж төрсөн нь даанч харамсалтай. Гэхдээ Сянцзы шиг ийм хуурай хүүтэй байхад юунаас ч доордохгүй шүү. Та хараач, нэг өдөржин бөгс газар тавилгүй гүйсээр байгаад бүх ажил гүйцэтгэлээ! Өвгөн эзэн хариулт өгөлгүй бодол болж байснаа «Эгшигт хайрцаг яасан? Дуу тавиадах» гэв.

	Энэ эвдэрхий эгшигт хайрцгийг хаанаас зээлж олж ирснийг бүү мэд, дуу нь хагархай хэнгэрэг шиг сар нар хийж байв. Дуу л гарч байвал боллоо гэсэн мэт Лю эзэн үүнийг огт анхаарсангүй.

	Үдээс хойш хамаг юм бэлэн болж, гагц маргааш нь тогооч ирж ширээ засах л ажил үлдэв. Лю эзэн газар бүхнээр шалган үзэж, өнгө өнгийн чимэглэл заслыг харж толгой дохин таашааж явлаа. Тэр оройдоо Таньшүнь нүүрсний дэлгүүрийн эзнийг дагаж тооцоо эрхлүүлэхээр урив. Тэр нь Пэн овогтой, Шаньши нутгийн хүн бөгөөд тооцоог нарийн чанд хийж чаддаг хүн байв. Пэн эзэн ирсэн даруй бүх зүйлийг хянан үзээд, дансны дэвтэр хоёр, улаан шугамтай цаас нэгийг аваад ир гэж Сянцзыг явуулав. Тэр, улаан шугамтай цаасыг хувааж урт удаан наслах ерөөлийн хэд хэдэн үг бичиж энд тэнд наав. Лю өвгөн Пэн эзний нягт нямбайг нь магтаж, түүнтэй хэд маажаан тоглохыг хүсэв. Пэн эзэн Лю өвгөний сүрхий тоглодгийг мэдэх тул түүнтэй зүрхэлж тоглосонгүй.

	Лю өвгөн тоглоогүйдээ баахан дургүй нь хүрч, хэдэн тэрэг чирэгчийг дуудан ирүүлээд буу тоглоё. «Та нарт мөрийтэй тоглох зүрх байна уу?» гэв.

	Хүмүүс бүгд тоглох дуртай боловч өвгөнтэй тоглохыг зүрхлэх хүн гарсангүй. Өвгөний урьд нь хэчнээн их мөрийтэй тоглож байсныг хэн мэдэхгүй байх билээ.

	— Муусайн гуйлгачид минь, та нар чинь яах гэж амьд явдаг хүмүүс вэ? гэж Лю өвгөн хилэгнэв. — Би та нарын энэ насан дээр чинь өвөртөө ганц зоосгүй явдаггүй сэн дээ! Аль вэ тоглох хүн байна уу?

	— Зоосоор тоглох уу? гэж нэг тэрэгчин асуув.

	— Тэр зоос чинь чамд байж байг даа! Би та нарыг сүрдүүлж байж тоглоод яах вэ гэж өвгөн аягатай цайнаас нэг балгаж халзан толгойгоо илэв.

	— За яах вэ! Тоглохыг больё. Харин та нар нөгөөдүүлдээ хэлээрэй. «Маргааш ширээ засаж үдээс хойш зочид ирнэ. 4 цагаас өмнө тэрэгнүүдээ байранд нь тавьсан бай. Хүн ирэхэд тэрэг чирээд л нааш цааш битгий чихэлдээд байгаарай. Маргаашийн тэрэгний хөлсийг авахгүй, 4 цагт л тэргээ тавь. Нэг өдөр та нарт тэргээ хөлсгүй хэрэглүүлье. Битгий муу санаа гаргаарай, миний төлөө буян үйлдээрэй. Нөгөөдөр бүтэн өдөр хэн ч тэрэг авч гарч болохгүй. Өглөөний 8 цаг хагаст та нарт ширээ засаж өгнө. Зургаан том аяга, дөрвөн дийз бэлэн ногоо, нэг тогоо хоолоор та нарыг зочилно. Та нар бүгд урт дээл өмсөх хэрэгтэй. Хэн нь оготойсон хүрэм өмсөөд орж ирнэ түүнийг өшиглөөд хөөгөөд гаргана! Хоолоо идэж дуусмагц бүгд тонилоод өгөөрэй. Би зочноо тавтай зочилъё, зочдод би гурван аяга далайн ногоо, зургаан таваг хүйтэн ногоо, зургаан таваг халуун хуурга, дөрвөн аяга, нэг тогоо өгнө. Би урьдаар тэднийг зочилно. Ойлгов уу? Битгий нүдээ өгчих гээд байгаарай. Сайн санаатай нь надад 10 янчааны бэлэг өгөхөд би бага гэж чамлахгүй. Нэг ч мөнгө авахгүй, надад гурван удаа хоосноор мөргөсөн ч би хүлээж авна. Ганцхан ёс дэглэмтэй байгаарай, ойлгов уу? Орой эргэж ирээд надаас хоол идэж болно. Харин оройн 6 цагаас хойш буцаж ирэх хэрэгтэй. Тэдний хоолноос хэчнээн л үлдэнэ вэ тэр бүгд та нарынх, эрт эргэж ирж хэрхэвч болохгүй! Ойлгов уу? Үгүй юү?

	— Маргааш үдээс хойш гарах хүмүүс яаж тэргээ 4 цагт тавих вэ? Эзэн гэж нэгэн дунд насны тэрэг чирэгч асуув.

	— Орой гарах хүмүүс шөнийн 11 цагаас хойш буцаж ир! Ямар ч гэсэн саравчинд хүн байхад хамаагүй битгий чихэлдээд байгаарай! Та нар бол тэрэг чирэгч, та нар надтай мөр зэрэгцэх хүмүүс биш! Ойлгов уу?

	Хүмүүст хэлэх ч үг олдохгүй, гараад явах шат ч олдохгүй байгаа мэт бүгд алмайран зогсов. Лю эзний үг хүмүүсийн зүрхэнд хилэнгийн дөл бадраалаа. Хэдийгээр нэг өдрийн тэрэгний хөлс төлөхгүй нь аятай боловч хэн зүгээр сууж олсон хэдийгээ идэхийг хүсэх билээ. Үүнээс гадна багаар хэлэхэд дөчөөд зоосны бэлэг бэлдэх хэрэгтэй болж, Лю эзний хэлж байгаагаас үзэхэд төрсний ой гэдэг нэрээр хулгана оготно шиг жаахан юм хуримтлуулж авах зорилготой мэт байлаа.

	Үүнээс гадна, 27-ны өдөр бүхэл өдөржин тэрэг гаргахгүй, одоо цагаан сар ойртож амьтан хүнд тэрэг ид хэрэгтэй байгаа энэ үед Лю өвгөн тэдний орлогыг ингэж нэг өдрөөр хаана гэдэг тэсвэрлэхэд хэцүү байв. Хүмүүс дотроо хилэгнэх боловч аман дээрээ илчлэн хэлж чадахгүй хий дэмий зогсоцгоож, Лю эзний урт удаан наслахыг залбирах байтугай, дотроо зүхэн харааж байлаа.

	Ху Ню, Сянцзыг хажуугаас нь татахад, Сянцзы түүний хойноос дагаж гарав.

	Хүмүүс гарах замыг олох шиг болж, тэд нар бүгд Сянцзын хойноос ширтэв. Ойрын хоёр өдөр, Сянцзыг Лю эзний уяаны нохой шиг тэдний аливаа ажилд амь хайргүй зүтгэж байгааг хүмүүс ойлгож байв. Гэтэл Сянцзы энэ талаар бодсон санасан юмгүй, сэтгэлийнхээ зовлонгоос салахын тул үргэлж ажил хийн, угийн яриа муутай учир оройд нь нөхөдтэйгөө ярих юм ч олддоггүй байлаа. Нөхөд нь ч гэсэн түүний учирсан гашуун зовлонг мэдээгүй учир түүнийг Лю эзэнтэй их ойрын сүлбээтэй болж гээд түүнтэй юм ярьдаггүй байв. Сянцзын, Ху Нюд их таацагдаж байх нь тэдний дургүйцлийг улам хүргэх бөгөөд найр наадмын үед үүгээр түүгээр битгий сэлгүүц гэж Лю эзний хэлснийг бодоход, Сянцзы энэ дотор нь байж лав сайн хоолыг нь нэг өдөржин иднэ. Гэтэл бид адилхан тэрэг чирдэг атал яагаад ийм өдөр шөнө хоёр шиг ялгаатай байдаг юм бэ? Хараач, Люгийн охин бас Сянцзыг дуудаж аваад гарлаа! Хүмүүс Сянцзыг хойноос нь хараад хөл нь өөрийн эрхгүй хөдөлж гарч явлаа. Люгийн охин, Сянцзытай дэнгийн гэрлийн доор ярилцан байхыг тэд хараад хоорондоо толгой дохив.

	
— АРВАН ДӨРӨВ —

	Лю өвгөний гэрт хөл хөгжөөн ихтэй байлаа. Өдий олон хүн уван цуван ирж түүнд мөргөж, түүнийг урт удаан наслахыг нь ерөөж байхад түүний сэтгэл маш их хангалуун байв. Зочдын дотор хуучин найзуудаас нь олон хүн ирж түүнд баяр хүргэж байхад тэр улам ч бахдалтай байлаа. Өнөөдрийн найр нь хөгжөөнтэй болж байгаагаар барахгүй хуучнаас өөрийнхөө «өрнүүн» болсныг олж харлаа. Тэд хуучин найзуудын нь өмсөж зүүсэн бүгд хуучирсан байхад Лю өвгөний нөмрөг, хантааз бүгд шинэ байв. Үйл ажлын талаар аваад хэлэхэд эдэн дотор байгаа хүмүүсийн ихэнх нь үүнээс өмнө түүнээс элбэг баян байсан. Гэтэл хорь гучин жилийн дараа, тэдний ажил явдал доройтож, зарим нь цадталаа хоол олж идэхэд ч бэрхтэй болжээ. Тэднийг хараад, дараа нь өөрийнхөө найр хийж байгаа саравч, тахилгын ширээ, өлгөсөн зураг чимэглэл, бэлдсэн хоол унд зэргийг хараад тэднээс хол давж, миний аж байдал «хамаагүй сайн» болж гэж Лю өвгөн дотроо бодов. Мөрийтэй тоглох гэж, маажаан хүртэл бэлдсэн нь түүнд улам ч аятай санагдлаа.

	Гэтэл энэ хөл хөгжөөн дунд, тэр нэг эвгүй явдалтай учирлаа. Сүүлийн жилд эр ганцаар амьдралд дассан бөгөөд өнөөдрийн тэр найрт дэлгүүрийн эзэд, дээдэс, энгийн өдөр ирж очиж байдаг ерийн хүмүүс ирнэ байх гэж бодож байжээ. Эмэгтэй зочин хүрэлцэн ирнэ гэж огт санасангүй. Ху Ню хэдийгээр түүний орноос тэднийг зочилж чадах боловч гэнэт өөрийн гэр орон нь их эл хуль мэт санагдаж эхнэр байхгүй, эр хүн шиг төрх төлөвтэй ганц охинтой байх гэж хэрэв хүүтэй байсан бол өдийд чинь аль эрт гэрлээд хүүхэд шуухадтай болоод өөрөө өвгөн эцэг нь болоод байхгүй, хаанаас ингэж өнчирч байх вэ! гэж бодов. Үнэхээр өөрт нь юу ч дутаагүй ганцхан л хүү дутагдаж байв.

	Өөрийн нас нь ахих тутам хүүтэй болох горьдлого нь улам багасаж, төрсөн өдрийн өндөр насны баяр хийж байгаа нь бахдалтай явдал боловч бараг нулимс гаргах шахлаа. Өөрийн үед нь хэчнээн их ингэж дэгжин дээшлэвч өвийг нь залгамжлах хүнгүй учир аливаа бүхэн хоосноор эргэх биш үү?

	Үдээс өмнө тэр, хүмүүсийн хүндлэл ёслолыг баяр талархалтай хүлээн авч, ихэс дээдэс, эртний мэргэд баатрын адил ихэмсэг байлаа. Гэтэл үдээс хойш, түүний уур амьсгал буурчээ. Тэдгээр эмэгтэй зочид, хүүхдүүдийг хараад атаархан хорсож, хүүхдүүдтэй ойртохгүйг хичээвч, тэдэнтэй ойртохгүй байх нь түүнд эвгүй мэт санагдана. Тэр эвгүй авирлая гэхэд ийм үед тийм зан гаргаж болохгүй. Иймээс өнөөдөр л хурдан өнгөрөөд өгч үзээсэй. Үүнээс хойш чинь дахин ийм зовлон амсахыг больё гэж бодон суув.

	Үүнээс гадна, сайханд саар байдаг гэгчээр, өглөө тэрэг чирэгч нарыг хооллох үед Сянцзы нөхөдтэйгөө арай л зодоон хийсэнгүй.

	Өглөөний 8 цаг өнгөрч байхад хоол бэлэн болж, тэрэг чирэгч нар дургүйхэн орж ирцгээв. Хэдийгээр өчигдрийн нэг өдрийн тэрэгний хөлснөөс бүгд чөлөөлөгдсөн боловч өнөөдрийн энэ хоолны оронд 10 ч гэсэн 40 ч гэсэн их бага ямар ч болов заавал бэлэг бэлдэж эзэндээ өгөх ёстой болно. Ерийн цагт, эдгээр нөхөд зүдрэн зүтгэгчид, Лю өвгөн бол эд бүхний эзэн нь, өнөөдрийн зөвхөн энэ мөчийн хугацаанд зочны нэр зүүснээс зүүгээгүй нь тэдэнд ашигтай байв. Үүнээс гадна хоол идүүлээд ажилд нь явуулахгүй гэдэг нь жилийн эцэс болж цагаан сар болох гэж байгаа энэ үед их харамсалтай байв.

	Хоол идэж амжаагүй байтал ажилд хөөгдөнө гэдгээ Сянцзы мэдэж байсан бөгөөд гэвч нөхөдтэйгөө хамт хоол идэх хүсэлтэй байлаа. Эдэнтэй хоол идэхэд нэгдүгээрт эрт хоолоо идээд, эрт ажилд явахад амар, хоёрдугаарт тэдэнтэй хамт идэх нь аятай байв. Түүнийг нөхөдтэйгөө хамт суудалд суумагц нөхөд нь Лю өвгөнд дургүйцсэн бүх дургүйцлээ бүгдийг Сянцзыд хандууллаа. Түүнийг суудалд дөнгөж суумагц хажуугаас нэг нь «Хүүе! Чи чинь хүндэт зочин шүү дээ. Яагаад бидэнтэй хамт сууж байгаа юм бэ?» гэхэд Сянцзы түүний үгийг сонсоогүй мэт тэнэг юм шиг инээмсэглэж байв. Энэ хэдэн өдөр тэр нөхөдтэйгөө янз бүрийн юм яриангүй учир түүний толгой тархинд юу ч бодогдохгүй байлаа.

	Хүмүүс Лю эзэнд хэлж зүрхлэхгүй учир, доройгоор нь муу Сянцзыг л барьж идэх шахлаа, лав хоол ч нэмж өгөхгүй, харин архийг хязгаарлахгүй нь лав байх гээд архинд дуртай нэг нь ханатлаа уухыг бодов. Тэдний зарим нь архиа дуугүй ууна, зарим нь хуруу гаргаж, хуалж эхлэв. Лю эзэн үүнийг хориглож чадсангүй. Сянцзы нөхдийнхөө архи ууж байхыг хараад тэр ганцаараа л уухгүй байгаа мэт тул тэднийг дагаж хоёр хундага уулаа. Уусаар байгаад хүмүүсийн нүд улайж хэн хэнгүй далан үг дэлгэж эхлэв. Тэдний дотроос нэг нь:

	— Сянцзы аа, тэмээ минь, чиний энэ өдөржин цадталаа идэж, Лю эзний хатагтайд зарагдаж байна гэдэг чинь мөн ч сайхан ажил байна даа! Маргааш чи тэрэг чирсний хэрэггүй. Харин чи нэг тэрэг сараар хөлсөлж аваад унаж байвал болж! гэв. Түүний энэ хэлж байгааг сонсоход нэлээн учиртай үг байх боловч Сянцзы дотроо юм бодсонгүй. Тэр, энд сүүлчийн удаа эргэж ирснээс хойш дахин баатарлаг зан гаргахгүйг аль болохоор хичээж хүн юу л гэвэл юу гэж байг гэж боддог байлаа. Тэр уураа барьсаар байв. 

	Хажуугаас бас нэг нь:

	— Сянцзы гэдэг хүн чинь өөр замаар орж, бид гэдэг чинь хүч биеэ худалдаж хэдэн зоос олж, Сянцзы гэдэг чинь тушаал дэвшдэг байжээ гэхэд хүмүүс бүгд чанга инээлдэв. Сянцзы, тэдний барьж идэх гэж байгааг ухаарч байгаа боловч тэр тэдний доромжлолыг тэсвэрлэж, юу гэж дэмий ярина вэ ярьж л байг гэж бодоод мөн л үг дуугарсангүй. Зэргэлдээ ширээний нэг нөхөр хажуугаас нь, хүзүүгээ гүдийлгэн:

	— Сянцзы аа, маргааш чи эндхийн эзэн болоод муу ах нарыгаа битгий мартаж орхиорой доо! гэж хэлэхэд Сянцзы мөн л үг дуугарсангүй тул тэр ширээн дээрээс бас нэг нь «Дуугараач, тэмээ минь!» гэж өгүүлэх сонсогдов.

	Сянцзын царай улайж, аяархан дуугаар «Би эндхийн эзэн яаж болж чадах вэ?!» гэв.

	— Тийм вий. Чи яагаад чаддаггүй юм бэ, харсаар байтал «Дүн дүн, цан цан1» болох гээд байгаа юм биш үү!

	«Дүн дүн цан цан» гэдгийн учрыг Сянцзы тэр даруйд нь ойлгосонгүй боловч Ху Ню, тэр хоёрын явдлын тухай хэлж байгааг аажмаар тааварлав. Түүний царай улайснаа алгуурхан цайж, түрүүчийн доромжилж байсныг нь бодоход уур нь хүрлээ.

	Хэд хоног тэвчин барьж байсан хилэнгээ дахин дарж чадахгүй болж, ямар нэг өө гарвал эсэргүүцэхэд бэлэн байлаа. Гэтэл нэг тэрэг чирэгч түүний нүүр өөд зааж,

	— Сянцзы аа, чи чинь хүн үг хэлээд байхад дуугарахгүй, санаандаа санаж, шанаандаа зуугаад л байна аа даа. Тийм үү? Үгүй юү? Чи өөрөө хэлээдэх дээ! Сянцзы аа? гэв.

	Сянцзы босон харайж, нөгөө нөхөр өөд хандаж,

	— Гараад ярья. Чамд тийм зүрх байна уу?

	Хүмүүс дуугүй болов. Тэд нар түүнийг баахан зэмлэж цаашлуулах гэснээс түүнтэй зодолдох гэж бодсонгүй.

	Шугуйд жиргэж байсан шувуунууд, бүргэд хараад гэнэт чимээгүй болдгийн адил тэр даруй тасалгаанд нам гүм болов. Сянцзы нөхдийнхөө дотор гав ганцаар гордойн зогсож, өөрийгөө ганцаардаж байгаагаа ойлголоо. Гэвч түүний уур цээжинд нь багтаж ядан тэднийг бүгд босож ирсэн ч айхгүй байлаа.

	— Гараад үзэлцэх зүрхтэй хүн байна уу? гэж тэр дахин хэлэв.

	Энэ явдал цааш үргэлжилбэл эвгүй хэрэг болж магадыг хүмүүс ойлгож, тэд нар бараг зэрэг шахам «За больё, Сянцзы минь, бид чамаар тоглосон юм!» гэж ам амандаа өгүүлэв.

	Лю эзэн үүнийг хараад «Суу, Сянцзы аа!» гээд хүмүүс рүү хандаж «Номой доройгоо битгий ингэж доромжилж бай. Миний уурыг хүргэчихвэл, бүгдийг чинь өшиглөөд хөөчихнө шүү! Хурдан идэцгээ!» гэж зандрав.

	Сянцзы суусангүй гарч явлаа. 

	Хүмүүс, Лю эзнийг зэрвэс харснаа бүгд аягатай хоолоо авцгаав. Удсан ч үгүй аюулаас хэлтэрсэн шувууны жиргээ алгуурхан эхлэхийн адил шивэр авир яриа үүслээ.

	Сянцзы үүдэн дээр явган сууж, тэднийг хүлээв.

	Хэрэв тэдний дотроос хэн нэг нь зүрхэлж дахин түүнийг дооглосон бол Сянцзы яахаас ч буцахгүй байлаа.

	Нөхөд нь гурав дөрвөөр гарч ирэх боловч хэн нь ч түүнийг өдсөнгүй. Хэдийгээр зодолдож чадаагүй боловч тэр нэлээд тайтгарав. Цааш бодож суутал саяын энэ явдал олон хүнийг буруутгасан мэт санагдлаа. Ерийн цагт хүнтэй үерхэхийг мэддэггүй хүн, одоо энэ гашуун зовлонгоо хэнд хэлэх бил ээ! Яагаад бас хүнийг буруутгачхав? гэж бодоод тэр баахан гэмшив. Саяын идсэн жаахан юм ходоодонд нь хөндөлдөөд байгаа мэт болж сэтгэл нь зовж эхлэв. Тэр босоод «Ямар хамаа байсан юм. Зарим хүмүүс гудамжинд зодоон нүдээн хийгээд л өлөндүүхэн яваад байгаа мөртөө амьдраад л байгаа биш үү? Төлөв томоотой явахад баттай сайн тал байна уу?» гэж бодогдоход түүний урьд өмнө хүсэн мөрөөдөж явснаас огт өөр замыг шилж авахад түүнд аятай мэт санагдав. Энэ нь дайралдсан хүнтэй нөхөрлөөд боломжтой газраа хоноглоод, аргалж байж хоол олж идээд, аятайхан байж тамхийг нь авч татчихаад, мөнгө зээлсэн бол эргүүлж өгөхгүй, машин ирж байхад зам зайлж өгөхгүй, тохиолдсон газраа бие засчхаад, цагдаа нартай тэмцэж, цагдан сэргийлэхэд хүргэгдэж тав, гурав хоног хоригдоод, энэ бүхнийг юман чинээ боддоггүй тэрэг чирэгч нар бишгүй л байна. Тэд нар мөн л амьдраад Сянцзыгаас ч илүү баясгалантай явж байна. За ер нь ингэж төлөв томоотой, ёс журамтай явна гэдэг чинь хэрэг алга. Төрхгүй явна гэдэг чинь бузгайгаар барахгүй, бас ч баатарлаг эрийн зориг гаргаж юунаас ч айхгүй хэний ч өмнө бөхийн сөгдөхгүй явж болох юм байна гэж Сянцзы бодлоо.

	Өнөөдөр нэг сайн зодоон гаргаж чадаагүйдээ жаахан харамсах боловч үүнээс хойш хэний ч өмнө бууж өгөхгүй байхаар шийдлээ.

	Лю өвгөн нүдэндээ орсон хогийг авахгүй л байв. Урьд хожид үзэж, сонссон нь өөрийн нь таавартай нийцсээр л байв. Ойрын хэдэн өдөр охины их дуулгавартай болсон нь Сянцзын ирснээс болж шүү. Түүнийг харахад харц нь үргэлж л Сянцзы дээр байх юм гэдэг бодол түүний толгойд орж ирэхэд Лю өвгөний сэтгэл улам ч аягүй боллоо. Хойчийг залгамжлах хүүгүй болохоор орон гэр охин хүүхэд, олигтой эд хогшил ч лав хуримтлагдахгүй боллоо. Охин маань хүн дагаад явна! Ингэхээр миний нэг насны мөрөөдөл бүр ч өнгөрөх нь тэр! Сянцзы ч яах вэ бузгай л эр!

	Гэхдээ хүү, хүргэн хоёрын асуудал чинь өдөр шөнө шиг ялгаатай зүйл. Очиж очиж энэ муу тэрэг чирдэг өмхий хар эр! Нэг насаараа тэмцэн олж авсан жаахан хөрөнгийг энэ юу ч мэдэхгүй муу охиндоо баллуулах гэж үү? Тэр ч арай дэмий байх аа! Тийм юм байдаг гэлээ гэхэд Лю эзэн миний эндээс олдоно гэж горьдсоны хэрэггүй! Хашир суусан өдий насанд байтугай залуудаа ч ийм юманд гэнэдэж яваагүй юм гэж өвгөн бодлогошрон сууна.

	Үдээс хойш гурав, дөрвөн цагийн хэрд хэд хэдэн хүн ирж ёслол гүйцэтгэхэд, өвгөнд төдий л аятай санагдахгүй, зочид хэчнээн ирж түүнийг магтах тутам түүнд төдий чинээ аягүйцэл төрүүлж байлаа.

	Бүрэнхий болж энд тэнд зарим нэг гэрэл асаах үед зочид цувран гарсаар зөвхөн ойр гэртэй буюу арай дотнын танил арван хэдэн хүн үлдэж маажаан тоглож байв. Хашаан доторх хоосон саравчийг харахад, дэнгийн гэрэлд зэвийн цэнхэртэж, эзэнгүй ширээнүүд хавтгайран харлаж, өөрийг нь үхээд байхад баяр баясгалангийн саравч нь эмнэлгийн цагаан саравч болж хувираад авсны өмнө нь бэлэвсрэх үр ач, элгэн садны хүнгүй, энэ мэтийн хүмүүс л авсны нь өмнө маажаан тоглож байхаар санагдав. Ийнхүү бодогдоход энэ байгаа бүх хүмүүсийг хөөн явуулж уур хилэнгээ гарган амраая гэж шийдсэн боловч нөхдөдөө уураа гаргах нь эвгүй байсан тул биеэ барьж, охиноо харах тусам түүний сэтгэлд охин нь улам ч таашаагдахааргүй харагдаж байв.

	Сянцзыг саравчинд сууж байгааг нь хажуугаас нь харахад яг л гуриатсан нохой шиг нүүрний сорви нь дэнгийн гэрэлд хаш чулуу шиг цагааран харагдана. Өвгөн, тэр хоёрыг хараад бүр дургүй нь хүрлээ.

	Ху Ню угаас тун ерийн байдаг сан. Гэтэл өнөөдөр, зочидтой эн зэрэгцэх хүнд сайшаалган магтуулах, Сянцзын нүдэнд олигтойхон харагдахын тулд үс зүснээсээ авхуулаад биеэ нэлээн янзалжээ. Үдээс өмнө ч аятайхан юм шиг байв. Үдээс хойш болоход ядарч, энэ явдал нь яршигтай санагдаж хэн нэгнийг нь сайн. хараамаар дур хүрэв. Орой болоход, тэр өчүүхэн ч тэсэх аргагүй болж, хөмсөг нь өөрийн эрхгүй бууж ирэхэд хүчлэн өргөж байлаа.

	Оройн 7 цаг өнгөрч, Лю өвгөний нойр баахан хүрсэн боловч унтахыг эрмэлзсэнгүй, түүнийг орж тогло гэж урихад ч тэр, үүнийг тоглоход тусгүй, харин буу тоглох буюу нүх шахвал яах вэ гэж байв. Хүмүүс тоглоомоо дундаас нь таслахыг хүссэнгүй тул Лю өвгөн тэдний дэргэд дэмий сууж байлаа. Сэтгэлээ жаахан сэргээхийн тулд тэр дахин хэдэн хундага уугаад, би хоолондоо цадсангүй хоол хангалттай элбэг болоогүй мөртөө их гарлага гаргав гэж үглэн эхлэв.

	Яг энэ үед, өнөөдрийн найрын данс тооцооны ажил эрхэлсэн Пэн гуай орлого зарлагаа бодож дуусгав. Өнөөдрийн ёслолд хорин таван ширхэг ерөөлийн далбаа, нэг торх архи, хоёр ширхэг ёслолын лаа, бие бэлэгт хорь гаруй янчаан оржээ. Орлого нь багагүй боловч ихэнх нь дөчтийн гуулин зоос, аравтын мөнгөн зоос өгсөн байна гэж Пэн гуай эзэнд илтгэв.

	Энэ мэдээг сонсоод, Лю өвгөний хилэн улам ч бадрав. Ингэхийг нь эрт мэдсэн бол «Гурилтай ногоо хуураад» бэлдсэн бол таарах байж! Төмпөн шиг гурван аяга хоолыг минь идчихээд, аравхан мөнгөний хариу талархал хийнэ гэнэ ээ? Энэ чинь ер нь намайг зөнөсөн хөгшин толгой гэж бодож байх нь ээ! Үүнээс хойш мөнгөө үрж ийм ажил хийхийг больё. Эд нар чинь танил тал, төрөл саднаа бүгдийг нь дагуулж ирж бэлэн хоол цадталаа идээд явъя гэж бодоцгоожээ. Жаран ес наслахдаа ухаантай ч явлаа, тэнэглэж ч явлаа. Харин өнөөдөр чинь энэ муусайн сармагчдад байдаг юмаа идүүлчих гэж! гэж бодох тутам өвгөний уур улам хүрч, өдрийн их хангалуун байсан нь өөрийн нь тэнэглэж байсны хар гай байж гэж санагдахад өөрийн эрхгүй амандаа хараав.

	Хүмүүс бүгд явж гүйцээгүй байсан тул Ху Ню нэр нүүрээ бодож өвгөнийг дуугүй болгох гэснээ хүмүүс өөд харсанд тэд нар тоглоомдоо улайрч өвгөний юу гэж үглэж байгааг анхаарсан хүнгүй тул тэр дуулаагүй юм шиг өнгөрөв.

	Өвгөн ярьсаар ярьсаар байгаад ярианы өнгөө түүн дээр шилжүүлнэ гэж тэр яаж мэдэх вэ? Ху Ню ч хүлээн тэсэхгүй болов. Өвгөний өндөр насны ойг тэмдэглэх ажилд борви бохиролгүй хэд хоног гүйгээд, эцэст нь ийм байдалд хүрсэн тул 69 ч хүрнэ үү, 79-тэй ч байна уу, хамаа алга! гэж бодоод тэр даруй,

	— Та өөрөө л мөнгө зоосоо үрж байгаа болохоос би юуг чинь хорло оо вэ? гэж хариулт өглөө. 

	Өвгөн хариу эсэргүүцэлтэй учирсандаа хамаг бие нь арзасхийж:

	— Чиний юуг хорло оо вэ гэнэ ээ? Чи л хорлоод байна даа! Өөрийн хийж байгаа элдэв илүү дутуу ажлаа намайг олж харж чадахгүй гэж чи бодож байна уу?

	— Та юу харчих аа вэ? Намайг өдөржин ядраачхаад, ажил дуусаж жаахан амсхийх гэхээр намайг уурлуулмаар байна уу? Хэлээ ч дээ, та юу харчих аа вэ? гэж Ху Нюгийн биеийн алжаа гарч, ам хэл нь эвлэгхэн хариулав.

	— Намайг юм хийж байна гэж чи битгий баярла. Юу хараав гэнэ ээ? Би аль эрт бүгдийг нь харсан даа, хө!

	— Би юу боллоо гэж баярлах юм?! гэж толгой сэгсрэн өгүүлээд, — Та тэгээд юу харчих аа вэ дээ? гэж лавлав.

	— Тэр биш үү?! гэж саравчинд бөхийн хог шүүрдэж байгаа Сянцзы өөд өвгөн хуруугаар заав.

	— Тэр үү? гэж Ху Ню өвгөний харцыг тийм хурц гэж санаагүй байсан тул дотроо бага зэрэг сандарсан боловч «Аа, тэр яагаа вэ?» гэв.

	— Чи мэдэхгүй хүн болж битгий хүн маллах гээд бай! гэж өвгөн суудлаас босож, — Хэрэв үүнийг энд байлгана гэвэл би энд байхгүй, намайг байлгая гэвэл үүнийг зайлуулах хэрэгтэй. Би чамд шулуухан хэлчихье. Би бол чиний эцэг! Би захирах ч ёстой! 

	Төлөвлөгөө нь дундаа ч ороогүй байтал, өвгөн бүх явдлыг мэдэж, хэрэг ийм амархан задрах гэж! Одоо яана? гэж Ху Ню бодов. Түүний царай улайснаа харлаж, нүүрэн дээр хагас дутуу халтартан үлдсэн ооны үлдэгдэл нь дэнгийн цайвар хөх гэрэлд хэт чанасан гахайн элэг шиг улам ч эвгүй харагдана.

	Тэр баахан ядарч, мөн ийм гэнэтийн дайралт хүлээсэн тул яах аргаа олохгүй баахан үймэрч байв. Гэвч ингэж үймэрч болохгүй, даруйхан арга бодох хэрэгтэй байлаа. Зохимжтой олигтой арга ч бодогдсонгүй, тэр угаас хүний өмнө буун өгч үзээгүй учраас бүх явдлаа илчлэн хэлж, хэргээ шуудруулахаар шийдэв.

	— Өнөөдөр бүгдийг нь тооччихвол ч сайн байна. Та ч ингэе гэж бодож байгаа биз дээ? Би урьдаар сонсъё! Хэргийн эхийг та өдөөснөөс би таныг зориуд уурлуулах гэж байгаа биш шүү!

	Маажаан тоглож байгаа хүмүүс эцэг охин хоёрын маргаж байхыг бараг бүгд сонссон боловч сэтгэлээ хуваалцах завгүй байсан тул тэдний дуу чимээг намтгах гэж хүмүүс ам амандаа «Улаан» гэж хашхиран, маажаанаа тас тасхийтэл вандан дээр алгадаж байв.

	Сянцзы уг хэргийн учир явдлыг дуулсан боловч хуучин хэвээр тонгойн ажилласаар байлаа.

	— Чи ер нь намайг уурлуулах гээд байна уу? гэж өвгөн нүдээ алаг эрээнээр нь эргэлдүүлэв. «Намайг үхүүлчихвэл чамд амар байгаа биз дээ? Тэгж бодсоны чинь гарз, би дахиад хэдэн жил амьд явж чадна!»

	— Битгий хоосон дүр гаргаад бай. Та ер нь яах гээд байгаа юм? гэж Ху Ню сэтгэлдээ түгших боловч аман дээрээ зоригтой байв.

	— Яах гээд байна гэнэ ээ? Түүнийг байвал би байхгүй, намайг байвал тэр энд байхгүй гэж би хэлсэн биш үү! Би очиж очиж нэг муу өмхий, тэрэг чирэгчид байраа тавьж өгөх үү!

	Сянцзы хогийн шүүрээ хаяж, дээш эгцлэн, Лю өвгөн өөд харж, «Хэнийг хэлээд байна?» гэж асуув.

	— Ха ха, чи муу зулбасга, бас эсэргүүцэх санаа байна уу? Чамайг хэлж байна! Хэнийг хэлээ байгаа гээ вэ? Чи надад хурдан тонилоод аль! Миний нүдэнд үүрд бүү үзэгд. Чи чинь энд зөөлөн хоол хороох гэж л ирсэн юм биз дээ? гэж Лю өвгөн чанга инээв.

	Өвгөн өөрийн дуугаа улам өндөр болгодог нь бусад тэрэг чирэгч нарын сонорт хүргэх зорилготой байжээ. Наадаж байгаа хүмүүс Лю өвгөнийг тэрэг чирэгч нартайгаа маргаж байна гэж бодоцгоогоод, толгой өндийлгөлгүй тоглосоор байв.

	Сянцзыд хэлмээр юм хэчнээн их байвч аман дээр нь огт гарч өгсөнгүй. Тэр хий л шүлсээ гүд гүд залгин зогсоно.

	— Тонилоод өгөөч! Хурдал аа! Чи энд хялбар ажил эрж ирсэн үү! Би гадуур гуйлгачлаад явсан ч чам шиг байхгүй! гэж Сянцзыг сүрдүүлэх байдлаар өгүүлж, тэр, Сянцзыг охиноосоо ч илүү хорсож, түүнд яаж уурласан ч Сянцзы үнэхээр яах ч үгүй гэдгийг тэр ойлгож байв.

	— За яах вэ, би явъя! гэж Сянцзы хэлэх үггүй учраас даруйхан эндээс зайлсан нь дээр болж ямар ч гэсэн түүнтэй амаар тэмцэлдээд түүнийг дийлэхгүй байлаа.

	Бусад тэрэг чирэгч нар нь, Лю өвгөн Сянцзыг загнаж байхыг сонирхон харж, өглөөний болсон явдлыг санахад энэ хэрэг тэдэнд маш сонин мэт байжээ. Гэтэл өвгөн, Сянцзыг тонил зайл гэж хөөж байхыг тэд сонсоод, Сянцзы ингэж ядарч зүдрэн ажилд нь зүтгэж, бие засахад нь өмдийг нь татаж өгөх нь холгүй байхад, өвгөн ингэж нүд ирмэх зуур танихгүй хүн шиг болно гэнэ ээ гэж Сянцзыг өрөвдөх өмөөрөх сэтгэл бусад тэрэг чирэгчдэд төрж, зарим нь хойноос нь даган ирж «Сянцзы аа, яагаа вэ?» гэхэд Сянцзы толгой сэгсрэв.

	— Сянцзы, чи хүлээж бай! гэв. 

	Ху Нюгийн сэтгэлд цахилгаан цахих шиг болж, өөрийн төлөвлөгөөгөө онц нэмэргүй болсныг ойлгосон тул хэрэг явдлыг түргэтгэхээс дээр юмгүй болж,

	— Бид хоёрын явдал, утсаар холбосон хоёр царцаа шиг болсон, хэн нь ч хэнээсээ холдож болохгүй. Чи жаахан хүлээж, миний хэлэхийг сонсож ойлго! гээд тэр эргэж, өвгөн рүү хөндөлдөн,

	— Шууд хэлчихье дээ. Би жирэмсэн болсон. Энэ Сянцзынх. Үүнийг хаашаа л явна би тийшээ дагаад явна. Та намайг үүнтэй гэрлүүлнэ үү? Эсвэл бид хоёрыг хөөгөөд гаргана уу? Таны үгийг л сонсъё!

	Хэрэг ийм амархан задарч, хамгийн сүүлчийн гуйлтаа ийм эрт гаргана гэж Ху Ню огт санасангүй. Тэнгэр газарт тулсан хэрэг ийм амархан дэгдэнэ гэж Лю өвгөн улам ч санаагүй байв. Гэвч хэрэг ийм байдалд хүрч, өвгөн зөөлөрч чадахгүй, ялангуяа энэ олон хүний нүүрэн дээр болжээ.

	— Чамайг үнэхээр нүүрээ бодохгүй байвал... өвгөн өөрийгөө алгадаж, «Пөөх, ийм ичихгүй юм байх гэж!» гэж уйлагнав.

	Тоглож байсан хүмүүс хэрэг биш болж байхыг ойлгож тоглоомоо зогсоосон боловч чухам юу болж байгаа учрыг ойлгохгүй алмайрч, зарим нь зогсож, зарим, нь гар дахь модоо үзэн сууна.

	Үгээ бүгдийг нь хэлсэндээ Ху Нюгийн сэтгэл сэргэх шиг болж,

	— Намайг ичихгүй гэнэ ээ? Харин та өөрөө яаж заваардаг бил ээ дээ? Миний энэ ч харин анхны явдал болж. Энэ чинь бас л таны буруу, эр бол гараад эхнэр авах сан, эмэгтэй хүн яах вэ, та жаран есөн нас хүрэхдээ олноор явсаар байгаад л одоо эр ганц бие байна шүү дээ гээд өвгөн өөд хандаж,

	— Бид харилцан тодорхой ойлголцвол дээр. Сэтгэл ариун, санаа цэвэр болно! Та энэ ёслол хийсэн саравчиндаа л дахин хурим хийвэл боллоо шүү дээ!

	— Би юу? гэж Лю өвгөний царай улайснаа зэвийн цайж, дээр үед гон бие гозон толгой явж байхад авирлаж байснаараа загнаж,

	— Үүнийг чинь би ганц галдаад л шатааж орхино. Чамд өгч хэрэглүүлж чадахгүй.

	— За яах вэ! гэж Ху Нюгийн уруул чичирхийлэн, ойлгоход бэрхтэйхэн аялгуугаар «Би хөнжил дэвсгэрээ үүрээд явъя. Та надад хэчнээн янчаан өгөх вэ?» гэв.

	— Мөнгө миний юм учраас би өгөх дуртай хүндээ өгнө! гэв. Өвгөн охиныхоо явна гэдэг үгийг сонсоход дотор нь эвгүй санагдаж байсан боловч энэ хэрүүлээ давахын тул хүйтэн сэтгэлээр хандав.

	— Таны мөнгө юм уу? Энэ хэдэн жил би танд хэчнээн их тусаллаа даа. Хэрэв би байгаагүй бол... та бод л доо. Энэ хэдэн мөнгөө та янхан хүүхнүүдэд аль эрт тараагаад дуусах байсан шүү дээ. Бид харилцан сайн сэтгэлээс ойлголцвол дээр байх аа! гээд тэр Сянцзы руу хандаж,

	— Чи дуугараач! гэв.

	Сянцзы үг дуугүй зогссон хэвээр байв.

	
— АРВАН ТАВ —

	Үнэхээр хөдөлье гэхэд Сянцзы, жар гарсан өвгөнийг зодож болохгүй, балчир залуу эмэгтэйд гар хүрэх нөхцөлгүй, түүний хүчин чадал хэрэглэгдэх газаргүй байлаа. Юу ч болсон зогсож байхаас өөр арга түүнд байсангүй. 

	Ху Нюгийн талаар аваад өгүүлэхэд, тэр үнэхээр гараад явах зоригтой. Энэ хэргээс болж, эцэгтэйгээ ийнхүү марган тэмцэж, Сянцзыг даган явах хүсэлтэй байв. Дотроо юу бодож байгааг хэн мэдэх вэ, өнгөн дээрээ Сянцзын төлөө үхэлдэж байлаа. Сянцзы олны нүүрэн дээр бас эрэлхэг дүр олж авахгүй болохгүй байв. Гэвч тэр хэлэх үг олдохгүй, нэг хэвдээ зогсож адгийн наад зах нь тэр горхины ус доторх хайргаа түрэхийн адил ийм өчүүхэн юм хийсэн ч ёстой нэг эр хүн шиг харагдахаар байв.

	Өвгөн, охин хоёр бие биедээ хэлэх үггүй болж өөд өөдөөсөө ширтэлцэн зогсож, Сянцзы үг дуугүй хэвээр байв. Тэрэг чирэгч нар хэний ч гэсэн талд орж хошуу нэмэрлэхэд хэцүү байлаа. Удтал ийнхүү дуу шуугүй болсон учир тоглож байсан хүмүүс л дуугарахгүй бол болохгүй боллоо. Хоёул битгий ингэж уурла, аятай яривал болохгүй юм гэж байдаггүй юм гэх зэргээр тэд тал засах чанарын хэдэн үг хэллээ. Тэд нар зөвхөн л ийм хэдэн үг хэлж чадахаас ямар нэг зүйлийг таслан шийдэж чадахгүй бөгөөд тасалъя ч гэсэн санаа тэдэнд байсангүй. Тэр хоёр хэн хэндээ бууж өгөхгүй байсан учир гэрийн дотоод хэргийг ялган салгахад бэрхтэй болж энэ завшаанаар харин тэнд үлдсэн хүмүүс арилцгааж өгөхийг бодлоо.

	Хүмүүс бүгд явж амжаагүй байтал Ху Ню, Тяньшүнь нүүрсний газрын Фэн гуайгаас «Фэн гуай, танай дэлгүүрт сул өрөө бий шүү дээ! Нэг хоёр хоног Сянцзыг тэнд чинь байлгая. Бидний хэрэг амархан шийднэ. Тэнд чинь удахгүй. Сянцзы аа, чи урьдаар Фэн гуайнд очиж бай! Маргааш уулзаж хоёул ажлаа ярилцана. Би энэ айлаас гарахад жууз тэргэнд суугаагүйгээр гарахгүй. Фэн гуай, би үүнийг танд тушааж өглөө шүү. Би маргааш хүнээ танаас л авна шүү» гэж тулган гуйлаа.

	Фэн гуай энэ үүргийг хүлээж авах маш дургүй байв. Сянцзы эндээс хурдан гарч явахыг бодож «Би хаашаа ч оргохгүй!» гэж ганц өгүүлбэр дуугарлаа.

	Ху Ню, өвгөн өөд ширвэн харснаа, эргэж өрөөндөө орж үүдээ түгжин хахир нарийн дуу гаргаж уйлав.

	Фэн гуай Лю өвгөнийг байранд нь оруулах гэж ятгасан боловч бардам зангаа олонд харуулж, хүмүүсийг явуулалгүй дахин хэдэн хундага уух зорилгоор «Хүндэт зочид минь, зовох явдалгүй, үүнээс хойш бид хоёр зам замаа харах нь энэ. Энэ явахад би үүгээр дутахгүй. Би үүнээс болж нэрээ гутаахгүй. Одоо үүнийг дагаж яваад, надаас ганц зоос ч салгах нь гонж байх аа! Сохор зоос ч өгөхгүй! Үүнийг яваад яаж амьдрахыг нь харъя. Амтыг нь үзээд, аав нь дээр байх нь уу; аль эсвэл энэ тэнүүлчин эр дээр байх нь уу, аяндаа ойлгох болно. Та нар битгий яв. Дахиад нэг хундага ууцгаая» гэв.

	Хүмүүс ёс дагасан хэдэн хуурмаг үг хэлээд бүгд санд мэнд зайллаа.

	Сянцзы, Тянь шүнь нүүрсний газар очив. Ажил хэрэг ч аяндаа л амархан бүтлээ. Ху Ню, Мао жявань гэдэг газар байдаг олон айлтай том хашаанд хоёр өрөө жижиг байшин хөлслөн авч дотор талыг нь нааж цааслаад Фэн гуайгаар ерөөлийн хэдэн үг бичүүлж ханан дээрээ хадав. Байраа засаж дуусаад жууз хөлслөн авахаар ярилцав. 16 хөгжимчин дагуулсан ерийн нэг гоёмсог жууз байхад болно гэж хэлэлцэн тохиров. Жуузанд суухдаа өмсөх улаан дурдан дээлээ өөрөө хийж бэлдлээ. Хуримаа шинийн зургаанд хийж ерийн нэг ёслолын өдрөөр тэмдэглэхээр шийдэв. Тэр өөрийн бүх зүйлийг бэлтгээд, Сянцзыд «Амьдралд ийм явдал ганц тохиолдох учраас чи хөлөөс аваад толгойгоо хүртэл бүгдэд шинэ юм авч өмс гэлээ.

	Сянцзын гарт дөнгөж тавхан янчаан байлаа!

	Ху Ню түүнийг ширтэн харж «Юу гэнэ ээ? Миний чамд өгсөн гучин янчаан яасан бэ?» гэв.

	Сянцзы үнэнээ хэлэхгүй бол аргагүйдэж, Цао эзнийд болсон бүх явдлыг түүнд ярилаа. Ху Ню түүний яриаг итгэж байгаа ч юм шиг, үгүй ч юм шиг түүн өөд харж байснаа «За яах вэ. Надад чамтай маргах зав алга. Бие биедээ л сайн санаатай байвал боллоо! Би чамд арван таван янчаан өгье. Чи цагийг нь болоход нэг олигтойхон хүн шиг хувцаслаж үзээрэй дээ!».

	Шинийн зургаан боллоо. Ху Ню, хээ угалз болсон жууз тэргэнд суулаа. Эцэгтэйгээ ганц үг ч ярьсангүй. Үдээд өгөх ах дүү ч үгүй, ёслол гүйцэтгэж баяр хүргэх анд нөхөд ч байсангүй, харин тэднийг дагаж байгаа бүрээ бишгүүр, хэнгэрэг цангийн дуу, гудамжинд хөл хөгжөөн дэгдээж, хээ угалз болсон гоё жууз Шиань мэн (баруун амгалан хаалга), Шисы пай лөу (баруун дөрвөн асар) зэрэг газраар алгуурхан явж өнгөрөхөд шинэ дээл өмссөн хүмүүс, ялангуяа пүүсийн залуу хужаа нар атаархаж, сэтгэл нь хөдөлсөн байртай тэднийг харна.

	Сянцзы, Тяньчяо гэдэг газраас худалдаж авсан шинэ дээл, гучин мөнгөөр худалдаж авсан оройвчоо өмсөж, нүүр нь улайн явна. Тэр өөрийгөө мартсан мэт тэнэг юм шиг алив бүхнийг гөлрөн ширтэж, бараг өөрийгөө ч танихыг байсан юм шиг явлаа. Тэр нэгэн нүүрсний байшинд, бөөрөнхий хар нүүрстэй холилдоод л сууж байсан чинь, одоо нүд гялбам цагаан цаасаар цаасалсан, улаан шунхаар бичсэн ерөөлийн үг хадсан гоё тасалгаанд нүүгээд л ирлээ. Юу ч болж байгааг бүү мэд.

	Тасалгаанд, Ху Нюд хуучин байсан ширээ, сандал ор тавиатай байв. Зуух болоод модон гампанз нь шинэчлэгдэж, өрөөний буланд тахианы олон өнгийн өдөөр хийсэн гүвүүр хатгажээ. Ширээ сандал нь хуучнаараа байх боловч харин эдгээр зуух, гүвүүр зэрэг нь түүний нүдэнд содон харагдана. Хуучин шинэгүй холилдсон энэ зүйлүүдийг харахад, өнгөрсөн ба ирээдүйн үйл ажлыг нь аргагүй түүнд бодогдуулна. Энэ бүгдийг хараад өөрийгөө бодоход шинэ ч болсон юм шиг, хуучнаараа ч байгаа юм шиг учрыг нь олохгүй боллоо. Тэр уйлж ч чадахгүй, инээж ч чадахгүй торонд орсон туулай шиг, бүгчим халуун бяцхан тасалгаанд хоригдож, эргэлдсэн том улаан нүдээр гадна дотнын алив бүхнийг ажиглан харж сууна. Ху Ню, улаан өнгийн хүрэм өмсөж, нүүрэндээ оо энгэсэг тавьж, түүнийг хааяа харж сууна. Сянцзы түүний өөдөөс эгцлэн харж үл чадна. Тэр охин ч шиг, авгай болсон ч юм шиг, хүүхэн ч шиг, эрэгтэй ч хүн шиг, хуучнаараа ч юм шиг, шинэ болсон юм уу ч гэмээр, зарим үед зэрвэс харахад ямар нэг араатан амьтантай адил юм шиг сонин харагдана.

	Улаан хүрэм өмссөн, хоёр хөлтэй энэ араатан, түүнийг барьж аваад нягт нямбай янзлахаар бэлтгэж байв. Түүнийг хэн ч янзалсан амархан. Энэ хоёр хөлт араатан улам ч хэцүү нэг мөч ч гэсэн түүнийг биеэсээ холдуулахгүй, түүнийг ширтэж, түүн өөд харж инээн, чанга гэгч тэвэрч аваад, байдаг бүх хүчийг нь сороод авчихна. Оргон холдох арга түүнд алга. Сянцзы торгон оройвч авч, дээрх улаан залааг нь нүдээ эрээлжилтэл ширтээд эргэн хартал ханан дээр улаан толбууд эргэлдэн нисэж дунд нь Ху Ню инээмсэглэж байгаа мэт санагдав.

	Ху Нюг жирэмсэн болоогүй гэдгийг гэрлэсэн тэр орой Сянцзы сая мэдлээ.

	— Хэрэв ингээгүй бол чи үхсэн ч надтай гэрлэхгүй байсныг би мэдээд, гэдэс дээрээ жинтүү даруулчхаад явсан юм. Ха, ха, ха, ха! гэж нулимсаа гартал инээгээд «Чи ч мөн тэнэг хүн юм аа! За энэ ч яах вэ. Би л чамд хүний ёс алдахгүй байвал боллоо. Намайг аавтайгаа хэрэлдчихээд чамайг дагаад ирж байхад, чи баярлахгүй байна уу?» гэж илбийн аргаар хувилж байгаа юм шиг учрыг нь түүнд тайлбарлаж өглөө.

	Маргааш нь Сянцзы өглөө эртлэн гарав. Ихэнх дэлгүүр онгойсон боловч зарим нь мөн хаалттай байлаа. Дэлгүүрүүдийн үүдэнд хадсан цагаан сарын бэлгийн үг бичсэн улаан, шар цаас салхинд урагдаж сар сар хийснэ. Гудамжинд жихүүн хүйтэн боловч тэрэг чирэгч нар энд тэндгүй дайралдаж тэд нар урьд урдынхаас цог жавхаатай болсон юм шиг, ихэнх нь шинэ шаахай өмсөж, тэрэгнийхээ ар дээр улаан цаас наасан явна. Тэднийг, цагаан сарын байдалтай, ажилтай амьдралтай явахад би ажил ч үгүй, амьдрал ч үгүй ингэж гудамжаар золбирон тэнэж явах гэж бодоод баахан атаархал төрөгдөв. Ингэхгүй гээд тэр маргаашийн ажлаа бодоход мөн л Ху Ню хүүхнээ мөлжин идэхээс өөр ямар ч арга алга. Ийм сайхан гоолиг бие, ийм сайхан хүч чадал түүнд хэчнээн байгаад хэрэг алга. Тэр одоо бараг хүн биш улаан хүрэмт Ху хүүхний шүдэнд орсон мах, муурт базуулсан хулгана шиг болж гүйцжээ. Тэр түүнтэй ажил төрлөө зөвлөхийг бодсонгүй, яваад л байя. Явж байгаад нэг арга олж түүнээс холдъё. Ингэх дээр илбэ үзүүлсэн тэр хүүхэнд би буруутах юм алга гэж тэр бодов. Өмссөн шинэ дээлээ урж хаямаар санагдахаар барахгүй, цээжин доторх, гаднахаа бүгдийг нь угаан цэвэрлэвэл, биед нь наалдсан бузар булай болгон нь салж, бүх бие нь ариун болмоор дотор нь бодогдоно. Тэр, үүрд Ху хүүхэнтэй уулзахгүй байхыг хүсэж байлаа!

	Хаа хүрэх вэ? Зорьсон газар алга. Ерийн цагт тэрэг чирч байгаад хөл нь хүний ам дагаад л хөдөлж байсан бол одоо хөл нь эрх чөлөөгөө олчихоор нэг л эвгүй Шисыпай лөү гудамжаар урагш уруудаж Шуан ү мэнь хаалгаар гарав. Зам ч эгцхэн, сэтгэл ч шулуухан явав. Хэрмийн хаалгаар гарч урагшилсаар явтал нэг халуун усны газар тохиолдож тэр, халуун усанд орохоор шийдэв.

	Бүх хувцсаа тайлж, шалдан биеэ харахад маш ичгэвтэр санагдав. Тэр шалмагхан ус руу орж халуун ус бүх биеийг нь бадайруулан халааж, бүх биеийн бохир болгон өөд төөнөж байгаа мэт байв. Тэр бараг биеэ үрж зүлгэхийг зүрхэлсэнгүй, дотроо бодсон ч юмгүй. Амьсгаа нь бага зэрэг бачимдахад тэр мөлхөн гарч ирэв. Бүх бие нь дөнгөж төрсөн нялх хүүхдийн бие шиг улайв. Биеэ алчуураар ороосон боловч бие нь мөн л бохир хэвээр мэт, хүүхэн хулгайлсан явдал нь Лю өвгөний хараа, түүнийг мэдэх хүмүүсийн хараанаас бас л салж чадаагүй зууралдан зунгааралдсан хэвээр л байх шиг санагдав.

	Хөлсөө ч хатаалгүй санд мэнд хувцаслаж гарч явлаа. Нүцгэн биеийг нь хүн харахуй гэхээс тэр маш их сандрав. Халуун усны газраас гарч, сэрүүн салхи амьсгалахад бие нь хөнгөрөх шиг боллоо. Гудамжинд түрүүчийнхээс илүү хөл хөгжөөнтэй болжээ. Цэлмэг сайхан өдөр хүн бүр царайлаг харагдана. Ганц Сянцзын дотор л бачимдан, хаа хүрэхээ мэдэхгүй явна. Урагшаа, зүүн тийшээ, дахин урагшаа явсаар тэр, Тяньчяод гүйж хүрлээ. Цагаан сарын дараахан, 9 цаг өнгөрч байхад, пүүсийн залуу ажилчид өглөөний хоолны дараа энд ирдэг байлаа. Олон янзын бараа таваарын худалдаа, хөлсний жүжигчид эртлэн ирж тус тусын байраа эзэлсэн байв. Сянцзыг энд, хүрч ирэхэд энд тэндгүй хүмүүс бөөгнөрөн юм сонирхож байв. Сянцзы тэдгээр зүйлийг сонирхох хүсэлгүй явсан бөгөөд сонирхоод ч сэтгэл нь сэргэхгүй байлаа.

	Үүнээс өмнө эндэхийн шог яриа, баавгайн мөрий, илбийн тоглоом, дуу бүжиг, хэнгэрэгт уншлага, илд эргүүлэх зэрэг янз бүрийн наадам түүнийг баясгаж өөрийн эрхгүй инээлгэдэг байв. Бээжингээс түүний салдаггүй учрын хагас нь Тяньчяод хоргоддогтой, холбоотой билээ. Тяньчяогийн сийрсэн саравч хэсэг хэсэг бөөгнөрөн хүмүүсийг харах бүр түүний энд үзэж байсан янз бүрийн инээдэмтэй явдлууд аяндаа санаанд нь орно. Гэтэл одоо тэр залхуу нь хүрсэн байртай урагш чихэлдэн зүтгэж, Тяньчяо дээр инээлдэх дуун дотор түүний хувь оролцсонгүй. Тэр, энэ олон хүмүүсээс зайлж, нам гүм газраар явъя гэж санасан боловч энэ наргиантай, өөрийн дуртай газраас холдож болохгүй, Тяньчяогоос зайлж болохгүй, Бээжингээс явж болохгүй мэт түүнд бодогдов. Явах уу? Явах газар алга! Ху Ню дээрээ л эргээд очъё доо. Түүнтэй зөвлөе!

	Тэр явж ч чадахгүй, ажилгүй байж ч чадахгүй болохоор ямар нэг хүн аргаа барагдахаар өнгөрсөн явдлаа эргэн санадаг адил, тэр өнгөрснөө аргагүй л эргэцүүлэн бодов. Олон янзын гашуун зовлонг бүгдийг нь амслаа. Юмны үнэн нь хаанаа байна? гэдгийг эрж байх хэрэг юу байх вэ. Иймээс энэ замаараа л цаашаа явахаас дээр юм алга.

	Олон хүний шуугиан, хэнгэрэг цангийн дууг чагнаж, нааш цааш хөлхөж байгаа хүмүүс, машин тэрэг зэргийг харж байтал гэнэт нөгөө хоёр тасалгаа жижиг байшин нь санагдав. Энэ үед чихэнд нь бараг юм сонсогдохгүй, нүдэнд нь бараг юм харагдахгүй болж, зөвхөн л нөгөө хоёр өрөө, гялалзсан цагаан, дулаахан, улаан өнгийн үсэг ханан дээрээ хадсан дөв дөрвөлжин байр нь нүдэнд нь харагдана. Тэнд хэдийгээр ганц хоносон боловч тэр байр нь маш их тааламжтай, улаан хүрэмтэй Ху хүүхнээ ч хамаагүй хаяж болохгүй Тяньчяод ингэж яваад ямар ч хэрэггүй, хамаг чухал юм тэр байшинд бий. Одоо харья. Харивал арга нь олдоно, маргаашийн маань гол ажил тэр байшинд л байна. Ичиж, айж, зовж явсны хэрэг алга. Амьдаръя гэж бодвол аргатай газраа л олж очих нь чухал гэж тэр шийдлээ

	Тэр шууд явж байрандаа орж ирэхэд өглөөний 11 цаг болж байх шиг байлаа. Ху Ню үдийн хоолоо хийгээд, мантуу халааж, бөөрөнхий махтай байцаатай шөл чанаж нэг дийз цэлцгэнүүр, нэг дийз жантай лууван бэлтгээд бусдыг нь бүгдийг ширээн дээр тавьж халааж байгаа байцайны сайхан үнэр ханхлуулан байлаа. Ху Ню улаан хүрмээ тайлж, ерийн өдөрт өмсдөг хөвөнтэй өмд цамцаа өмсөж, дээрээ алтан цаас бөөрөнхийлөн хадсан улаан мяндсан цэцэг үсэндээ хатгажээ.

	Тэр өнөөдөр шинэ авгай шиг Сянцзыд харагдсангүй. Түүний хөдлөл байдал нь олон жил болсон гэрийн бүсгүй шиг, ажилдаа нэлээн ч шамдуу байгаа мэт үзэгдэнэ. Хэдийгээр шинэ гэргий шиг биш боловч түүнд ямар нэг шинэ юмны байдал аяндаа төрөгдөнө. Түүний хоол хийсэн, өрөөгөө янзалсан, өрөөнөөс ханхалж байгаа тэр үнэр, дулаан зэрэг нь түүнд аргагүй л амсаж байгаагүй амьдрал амтагдана. Ху Ню ямар ч байсан, Сянцзы өөрийн гэх оронтой болж орох оронтой болно гэдэг түүнд хамгийн сайхан хэрэг. 

	Тэр ороод яахаа мэдэхгүй байв.

	— Хаачаад ирэв, чи? гэж тэр хоолоо таваглах хооронд асуув.

	— Халуун усанд ороод гэж дэр дээлээ тайлав.

	— Аа. Үүнээс хойш, үг дуугүй алга болчихын оронд хэлээд гарч бай л даа!

	Тэр хариу дуугарсангүй.

	— За! гэж хариулж мэдэх үү, үгүй юү? Мэдэхгүй бол би чамд заагаад өгье!

	— За! гэж тэр аргагүй хариулав. 

	Тэр, ийм сүрхий шуламтай ханилснаа ойлгож байсан боловч түүний энэ шулам нь хоолыг нь хийж, гэрийг нь янзалж, түүнийг загнаж ч чадна, ажилд нь тусалж ч чаддаг учир энэ зэргийг тэр юунд ч бодсонгүй! Тэр, мантуунаас идэж эхлэв. Өнөөдрийн хоол урьдынхаас амттай, халуун боловч сэтгэлийн уйтгар, амьдрахын өдөр, шөнийн бодол нь аман дахь хоолыг нь аяндаа амтгүй болгож хөлсийг нь ч үл гаргана.

	Хоолоо идээд, ханзан дээр гарч гараа салаавчлан дэрлэж хэвтэв.

	— Хөе! Чи ирж энэ юмнаас цэвэрлэлцээч! гэж Ху Ню, түүнийг гадаа өрөөнөөс дуудав.

	Тэр, залхуу нь хүрсэн байртай босож түүнийг нэг харснаа очиж ажилд нь туслалцав. Урьд нь тэр маш их ажилсаг байсан бол одоо нэлээн их гэдгэр хөдөлж байв. Лю өвгөнийд ажиллаж байхдаа тэр үргэлж Ху Нюгийн ажилд туслалцдаг байсан бол одоо түүнийг харах тутам улам дургүй нь хүрч, Ху хүүхэнд өшиж байгаа юм шиг урьд өмнө нь ингэж хүнд өшиж байгаагүй, яагаад ингэж байгааг өөрөө ч ойлгохгүй байлаа. Уур нь хүрэвч түүнтэй марган хэрэлдэх онц биш, ингээд бодоход өрөө нь хүртэл жижигдэж бөгс эргэх зайгүй мэт санагдахад улам ч дотроо бухимдана.

	Юмаа янзлаад Ху Ню ийш тийш харснаа санаа алдаад инээмсэглэн «Ямар байна?» гэж асуув.

	— Юу? гэж Сянцзы зуухны дэргэд явган сууж гараа галд ээн эргүүлж асуув. Гар нь даараагүй боловч аятай амрах газаргүй мэт тул ийнхүү галд ээн суугаа аж. Энэ хоёр тасалгаа нь аргагүй л өөрийн гэр шиг мэт боловч хаана нь сууж, хаана нь хэвтэхээ үл мэднэ.

	— Чи намайг дагуулан гарч зугаалахгүй юү? Цагаан үүлэн суварга руу явах уу? Үгүй, орой боллоо. Гудамжаар жаахан явъя, тэгэх үү? гэж шинэхэн ханилсан нөхөртэйгөө зугаалахыг хүсэв.

	Найр хурим нь найр хурим шиг болоогүй боловч ямар нэг хүний шахалт хавчилт гараагүй нь баяртай хэрэг. Нөхөртэйгөө ахиухан шиг хамт байж, илүү хэд хоног зугаалахыг хүснэ. Ху хүүхэн эхийнхээ гэрт идэхээр дутсангүй, өмсөхөөр дутсангүй, мөнгөөр дутсангүй, ганцхан л сэтгэл санааг нь мэддэг эр нөхрөөр дутаж байлаа. Одоо тэр энэ дутуугаа гүйцээсэн учир гудамжаар найган ганхаж, сүм дуганаар хэсэж, Сянцзытай хамт явж зугаалахыг эрмэлзэнэ.

	Сянцзы явахыг зөвшөөрсөнгүй. Нэгдүгээрт хүүхэн дагуулаад дэвэн дэлхийг хэсэн явах нь ичгэвтэр мэт түүнд бодогдоно Хоёрт, ингэж будилаан болж байж авсан эхнэртэй хүн, гэртээ хэчнээн л байж олны нүдэнд төдий чинээ л бага үзэгдвэл зохимжтой мэт.

	Үүнээс гадна гадуур гарахаар заавал таньдаг хүнтэй дайралдана. Ялангуяа хотын баруун хэсгийн тэрэг чирэгч нар дотор Ху Ню, Сянцзы хоёрыг танихгүй хүнгүй учраас харсан хүн болгон хоорондоо шивэр авир хийх болно гэж бодсон учир Сянцзы гадуур явахыг хүссэнгүй.

	— Хоёул зөвлөж ярилцах уу? гэж Сянцзы нөгөө явган суусан хэвээр өгүүлэв.

	— Зөвлөөд байх юу байгаа юм бэ? гэж тэр очиж зуухны дэргэд зогсов.

	Тэр, ээж байсан гараа өвдөг дээрээ тавьж галын дөл харж суув. Нэлээн удсаны дараа «Би ингэж зүгээр сууж чадахгүй нь» гэж ганц өгүүлбэр хэлэв.

	— Хөөрхий дөө! гэж тэр инээн, — Нэг өдөр тэрэг чирч гүйсэнгүй гэж бие чинь загатнаад байна уу? Чи өвгөнийг хараач, хүн гэдэг чинь нэг насаар наргиж наадчихаад насаа хөгшрөхөөр хөлсний тэрэг гаргаж ажиллуулж байна шүү дээ Тэр өөрөө тэрэг чирээгүй, биеийн хүчээ худалдаагүй, дур зоргоороо л хоол олж идэж байна. Чи бас энэ мэтээс жаахан сурвал таарна. Нэг насаар тэрэг чирч гүйгээд чи хэдий удаан наслах вэ? Хоёул хэд хоног зугаалж байгаад болъё. Энэ хэдэн өдөр яарч тэвдсэнээр хамаг ажил бүтэхгүй бодохоор яараад байх юу байх вэ? Эхний энэ хоёр өдөр чамтай маргахыг хүсэхгүй? Чи минь ч гэсэн намайг битгий уурлуулах гээд бай гэв.

	Урьдаар ярилцъя! гэж зүтгэсэн хэвээр байхаар шийдэв. Ухралтгүй байж байгаад энэ асуудлыг шийдэж авъя. Юуны түрүүн савлуур шиг санжганаж ийш тийш гуйваад яах вэ гэж тэр боджээ.

	— За яах вэ, чи ярь л даа! гэж тэр нэг сандал авчирч зуухны дэргэд суув.

	— Чамд хэчнээн янчаан байна? гэж тэр асуув.

	— Чамайг, үүнийг асуух гэж байна гэдгийг чинь би мэдсэн юм, чи чинь эхнэр авах гэсэн биш, тэр хэдэн янчааныг нь л авах гэж эхнэр авч байгаа юм. Тийм биз?

	Үүнийг сонсоод Сянцзын толгой дээрээс хүйтэн ус зутгах шиг болж дэмий л шүлсээ залгин суув: Лю өвгөн, тэндхийн тэрэг чирэгч нар бүгд л намайг эдийн шуналтай учраас Ху Нютэй суух гэж байна гэж үзэж байсан. Гэтэл өнөөдөр өөрийн нь амнаас ийм үг дуулдаг байж. Өөрийнхөө тэрэг, мөнгийг ямар ч шалтгаангүй алдчихаад өнөөдөр ингэж эхнэрийнхээ хэдэн мөнгө, хоол хоёрт нь хоргодож суух гэж! Тэр эхнэрийгээ багалзуурдан авч алаад өөрийгөө алж чадахгүйдээ өөртөө хорсож, хий л хүзүүгээ илэв. Эд нар хүн биш үхвэл таарна! Би өөрөө ч гэсэн хүн биш мөн л үхвэл боллоо гэж бодов.

	Сянцзы босож, сая л эргэж ирдэггүй байж гэж бодоод дахин гарч явахыг завдав.

	Сянцзын байдал бишдэхийг тэр ойлгон, нэлээн зөөлөрч,

	— За яах вэ. Би чамд хэлье. Надад нийт таван зуу гаруй янчаан байсан юм. Үүнээсээ жууз тэрэгний хөлс, байрны 3 сарын хөлс, байшин цааслуулсан, хувцас авсан, юм худалдаж авсан нийлээд зуугаад янчаан зарж одоо дөрвөн зуу гаруй янчаан үлдээд байна. Би чамд хэлье, чи яарсны хэрэггүй. Бид юуны өмнө хүн болсныхоо жаргалыг эдлээд авъя. Чи эрийн цээнд хүрснээс хойш өдий болтлоо хүнд зарагдаж, хөлсөө гоожуулж явлаа. Одоо хэд хоног биеэ амрааж, сайхан зугаалбал таарна. Энэ байгаа янчаанаа зарж дуусахыг шахахаар өвгөнтэйгөө очиж уулзъя. Би хэрэв тэр өдөр аавтайгаа маргаагүй бол яасан ч гэрээсээ гарч чадахгүй байсан юм. Одоо миний уур гарч ер нь бодоод байхад аав маань ч аргагүй л эцэг хүний ёсоор намайг загнасан байна. Түүнд хань болох хүн гэвэл надаас өөр хүн алга. Манай аав чамд ч гэсэн тийм их муугүй шүү дээ. Одоо түүнд буулт хийхэд бидэнд буруудах юм алга. Аав их мөнгөтэй, түүнийг түшвэл чи минь ч гэсэн адгуус мал шиг ингэж биеэрээ зүтгэхгүй болно. Хоёр хоногоос чи нэг очоод үз. Эхлээд очиход чинь царай өгөхгүй нь мэдээж, дахиад хоёр гурав очиход аяндаа л зөөлрөөд ирнэ. Тэгсний дараа би очиж толгойг нь эргүүлсэн аятай хэдэн үг хэлэхэд бид аягүй бол буцаад нүүгээд очих ч болж магадгүй. Бид хэрэв буцаад очвол хэн ч биднийг хялайж чадахгүй болно. Хэрэв бид дандаа эндээ суугаад байна гэвэл амжихгүй болно. Тийм үү? Үгүй юү?

	Сянцзыг Цао эзнийд байхад Ху Ню очиж уулзсанаас аваад түүнтэй гэрлэж, мөнгөөр нь тэрэг авч, өөрөө чирэх болно гэдгийг урьд өмнө нь огт санасангүй. Авгайнхаа мөнгийг авч зарах нь хэдийгээр эвгүй юм шиг боловч тэр хоёрын хоорондын харилцаа, амьдрал зэрэг нь өөрийн эрхгүй ийм байдалд хүргэв. Сянцзы урьд болсон явдал болоод саяын ярианаас бага зэрэг зүйл ойлгон авч, хэрэв өөрөө л мөнгөтэй бол бусдыг хүч түрэн аашлахад буруудах газаргүй юм байна. Мөнгөтэй хүн чамд мөнгө өгөхөд чи авахгүй байж чадахгүй, авсныхаа дараа чи аяндаа л тэр хүний боол нь болж хувирна. Ингэхээр авгайнхаа тоглоом, хадмынхаа боол нь болно гэсэн хэрэг гэдэг ойлголт төрөв. Хүн болж төрнө гэдэг чинь юунаас ч доор юм. Адгийн наад зах нь шувуу хүртэл өөрөө хоолоо олж идэх чадалтай байна. Торонд суугаад хүнээр тэжээлгээд, өөрийн дуугаа хүнд сонирхуулаад, бас хүний хэрэгтэй зүйл болж худалдагдаж байна шүү дээ гэж Сянцзы бодов.

	Өвгөнтэй ч очиж уулзахгүй дээ. Ху Нютэй бол яах вэ, яс махны холбоотой боллоо. Тэр өвгөн надад хамаа юу байх вэ? Энд хүүхний нь боол болж байж, очиж бас өвгөнд нь сөгдөхийг больё гэж дотроо бодоод «Би ингэж дэмий суух дургүй!» гэж ганцхан үг дуугарав. Илүү үг яривал маргаан гарч магад гэж боджээ.

	— Хөөрхий ч амьтан бол доо! Ажилгүй байх дургүй бол наймаа хий л дээ!

	— Би чадахгүй! мөнгө ч олдохгүй. Би ганцхан тэрэг л чирч чадна. Би тэрэг чирэх дуртай! гэж Сянцзын бүх булчин шөрмөс нь зангиран өгүүлэв.

	— Чиний тэрэг чирэх явдлыг би зөвшөөрөхгүй гэдгийг чамд хэлье! Миний ханзан дээр өмхий хөлстэйгөө хутгалдаад гарахыг чинь ч би зөвшөөрөхгүй. Чамд тухайлсан бодол байхад, надад ч бас тухайлсан бодол бий. Хэн нь дийлэх нь вэ, үзье л дээ! Чи эхнэр авлаа л гэнэ. Мөнгийг нь би л гаргасан биз дээ. Чамаас сохор зоос ч ороогүй. Ингэхэд хэн нь хэнийхээ үгийг дагавал таарах нь вэ? Бод л доо!

	Сянцзы дахин үг дуугүй боллоо.

	
—  АРВАН ЗУРГАА — 

	Өлзийт өдрийн ой хүртэл Сянцзы ажилгүй сууж, одоо тэсэж чадахгүй боллоо.

	Ху Ню маш их баяртай байв. Тэр өлзийт өдрийн ойд, боов чанаж, банш хийж бэлтгэж байлаа. Сянцзыгаар ямар нэг ажил хийлгэхгүй түүнийг идэхээр дутаахгүй, элдвийн амтлаг сайхан зүйлийг түүнд худалдан авч, хийж өгч идүүлнэ. Тэр том хашаанд долоо найман айл суудаг бөгөөд ихэвчлэн ганц өрөөнд хөгшин залуу нийлсэн 7-8 хүн байна. Айлуудын өрхийн тэргүүлэгчдийн зарим нь тэрэг чирэгч, зарим нь худалдаачин, зарим нь эргүүлийн цагдаа, зарим нь зарцын ажил хийнэ.

	Хүн бүхэн хувь хувийнхаа ажлаар хөөцөлдөж, хэнд нь ч зав гарахгүй, адгийн наад зах нь хүүхдүүд хүртэл өглөө явж будаа цохиж, оройн цагт нүүрс түүнэ. Зөвхөн хамгийн нялх балчир нь хашаан дотор, нүцгэн бөгөөд дааруулж улайлгачхаад тоглож, зодолдож явна. Хашаа нь газар сайгүй үнс, хог новшоор дүүрч, түүнийг арилгаж цэвэрлэхийг анхаарах ч хүнгүй, хашаан доторх овойж хөлдсөн угаадасны усан дээр, хүүхдүүд орой, нүүрсээ түүж ирсний дараа бахаа ханатал шуугилдан, гулгаж тоглоно. Хамгийн хэцүү нь тэдгээр настайчууд болоод, эмэгтэйчүүд байлаа. Настайчууд нь өмсөх хувцасгүй, идэх хоолгүй, мөс шиг хүйтэн ханзан дээр хэвтэж, залуучуудаа тав, гурван зоос олж ирэхийг нь тэсвэрлэн хүлээж, аяга будааны шөл олж амсана. Гэхдээ залуучууд нь заримдаа бузгай хэдэн зоостой орж ирнэ. Заримдаа өдөржин хөлс хүчээ бартал ажил эрээд сохор зоос ч үгүй бухимдан бачимдсаар буцаж ирнэ.

	Ийм үед тэр өлсөж цангасан хөөрхий хөгшдийн нулимснаас өөр юу нь ундаа болох билээ. Тэдгээр эмэгтэйчүүд бол хөгшдөө асарч, хүүхдээ маллаж, мөнгө олохын төлөө тэмцэж яваа эрчүүдийнхээ нэг адил зүтгэнэ. Тэд нар тогоон чинээ гэдэстэй ч байлаа гэсэн гэрийн янз бүрийн аар саар ажлаа хийгээд, хүүхэд хөгшдөө хооллож, гэдсийг нь цатган унтуулсны дараа сүүмэлзсэн муу бүдэг дэнгийн гэрэлд гэрийнхнийхээ хагархай, ханзархайг оёж сэлбэнэ. Бөгс эргэж багтахгүй хавчиг муу тасалгааны хана нь нурж, энд тэндгүй нүх сүв гарсан тул тасалгаанд бүлээн илч огтхон ч үл тогтооно.

	Тэдгээр эмэгтэйчүүд муу уранхай, цоорхой бөс даавуу мөрөндөө эгэлдэргэж, гэдсэндээ хагас аяга будааны шөл буюу зургаа, долоон сар болсон хүүхэд хадгалан явна. Тэд хөгшид хүүхдээ хооллохын төлөө байдаг хүчээ шавхдаг бөгөөд бүхэл бие нь өвчинд баригдаж, гучин нас хүрч чадалгүй толгойны үс нь унаж, нэг мөч, нэг цаг ч завгүй явсаар байгаад л үхэж авсандаа орохоор сая нэг амарна. Арван долоо, наймтай тэдгээр охид өмсөх өмдгүй, муусайн уранхай цооронхой юмаар биеэ хагас дутуу халхалж, өмсөөд гарах хувцасгүй учир байгалийн шорон мэт гэртээ өдөр шөнөгүй хоригдон эхийнхээ ажилд туслалцана. Бие засахаар жорлонд хүрэхдээ тэд хашаан дотор хүн яваа эсэхийг сайн ажаад хулгайч мэт гэр жорлон хоёрын хооронд санд мэнд гүйнэ. Өвлийн цагт бол тэд нар, нар салхи үзэхгүй гэртээ нэг өвөлжин суудаг учир их ичимхий зантай, ирээдүйд эхийн хойноос орж эрт орой боловч эцэг эхдээ худалдагдаж «Буян болно!» гэдгээ өөрсдөө ч ойлгож байв.

	Энэ олон айлтай хашаанд Ху Ню л их таалалтай мэт байв. Тэр ганцаараа л идэхтэй, өмсөхтэй, дутагдаж гачигдсан юмгүй тул гэртээ орж гарахдаа дээгүүр харж, энэ нь ч өөрт нь сайхан юм шиг санагдах бөгөөд хэрэв нүүр өгвөл эд нар наалдаад салахгүй байж магад гэж болгоомжилсон учир тэрхүү ядарч зүдэрч байгаа хүмүүст нүүр өгдөггүй байжээ. Энд ирж наймаа хийж байгаа хүмүүсийн авч яваа зүйл нь ихэвчлэн шулсан мах, хөлдүү байцай, буурцгийн шүүс, илжигний мах зэрэг байдаг бөгөөд тэд хямдхан зүйл энд авчирч худалдаж авах эзнийг нь эрнэ. Ху Ню энд нүүж ирснээс хойш хонины толгой, утсан загас, гурилан боов, давсалсан дүүфүү зэргийг ихэмсгээр авдаг болов. Тэр худалдаж авсан зүйлээ аяганд хийж дээгүүр харан явж гэртээ ороход тэдгээр өлссөн хүүхдүүд хий л шүлсээ гоожуулан, хойноос нь харж зогсоно. Энэ үед Ху Ню яг л эзний дагина шиг явна. Тэр, хүнийг өрөвдөх ч үгүй, тэдний зовлонт байдлыг харахыг ч хүсдэггүй байв.

	Сянцзы, нэгдүгээрт өөрөө ядуу гаралтай, зовлон зүдүүр гэж юу болохыг сайн мэддэг, элдэв юм идэх дургүй, түүнд зарсан мөнгөө хайрлах тул Ху Нюгийн энэ байдлыг харах дургүй, хоёрдугаарт Ху Ню, түүний тэрэг ч чирэхийг зөвшөөрөхгүй, өдөр бүр янз бүрийн сайхан хоолоор түүнийг тэтгэн тэжээж, таргалуулах гэж байгаа юм шиг додомдох нь түүнийг тарчлаана.

	Сянцзы аргагүй л Ху Нюгийн бүрэн эрхэнд оржээ. Тэр, ийм амьдралд дургүй нь хүрэхээс гадна, өөрийнхөө төлөө сэтгэл зовно. Биеийн хүчээ худалдаж амьдардаг эр хүнд бие бол хамгийн чухал зүйл, биеэ яаж хамгаалж байвал зохих вэ гэдгийг тэр ойлгож байв. Хэрэв энэ маягаар амьдралаа удаан үргэлжлүүлбэл хожмын нэг өдөр хоосон ханхар цээж, ясан янхир биеэс өөр юу ч үгүй болно гэж бодоход хамаг бие нь зарсхийв. Амиа аваръя гэж бодвол даруйхан явж тэргээ чирч өдөржин гүйгээд оройд нь ирж дэрэн дээр толгой тавингуут нойрсон амарч байх хэрэгтэй. Үүний сайн сайхан болгоныг нь идээд дандаа эрхэнд ингэж байж болохгүй. Үүнийг тэрэг авч өгвөл ч яах вэ, өгөхгүй бол хөлсний тэрэг чирье, дахин түүний үгэнд ороод зүгээр суугаад байхыг болихоор шийдэв. Тэр нэг ч үг дуугарсангүй, хөлсний тэрэг чирэх нь дээр мэт бодогдов.

	17-ны өдрөөс эхлэн тэр, бүхэл өдрөөр тэрэг хөлслөн чирэх болов. Хоёр удаа хүн суулгаж нэлээн хол газар гүйтэл хамаг бие нь сульдан ядарч, хоёр хөл нь чинэрэн, ташаан толгойгоор нь шархиран өвдөж эхлэв. Юунаас болж өвдөж байгааг тэр ойлгож байсан боловч, ойрын арван хэдэн хоног ажил хийгээгүй учраас ингэж өвдөж байгаа юм. Олигтойхон хэд гүйгээд ирэхээр гайгүй болно гэж сэтгэлээ тайвшруулан бодно.

	Дараагийн нэг удаагийн ажилд бусад гурван нөхдийн хамт явах болов. Дөч гаруй настай нэг өндөр эрийг түрүүлээд яв гэж бусад гурав нь зөвшөөрөв. Энэ өндөр эр инээмсэглэн, нөгөө гуравтайгаа эн зэрэгцэхгүй гэдгээ дадлагын дагуу ойлгож байв. Хэдий тийм боловч нэгэнт хүчээ худалдан амьдардаг хойно олдсон ажлаас яалаа гэж няцах вэ. Нэг мод хэртэй газар гүйтэл арын нөхөд нь «Яаж байна. Хүч их орж байна уу? Одоо хоцор, ойртлоо» гэх сонсогдоход тэр өндөр эр амьсгаадан «Ах дүү та нартайгаа явж байж, яаж удаан явж болох вэ!» гэж хариулав.

	Түүний гүйлт үнэндээ удаан биш, Сянцзы хүртэл нэлээд хүч гарган түүнийг гүйцэж байв. Түүний гүйж байгаа аргыг нь харахад их эвгүй. Тэр өндөр эр, гүйхдээ аятай бөхийж чадахгүй, ууц нуруу нь шулуун банз шиг учир бүх биеэрээ урагш тонгойгоод, цээж нь тэр урд түрүүлж, гар нь тэр хойно хоцроод, гүйх гэж байгаа биш, юм чангааж байгаа мэт харагдана. Нуруугаар хэт бөхийсөн тул чацлаг хөлийн өвдөг нь цээжинд нь тулах шахна.

	Хэдийгээр хурдлан гүйх боловч хүч их гаргаж байгаа нь илэрхий харагдана. Мөн өнцөг булан тойрохдоо өөрийн бие нь л эргэж байвал чирч яваа тэрэг ч хамаагүй гэсэн байртай явна.

	Зохих газраа хүрээд зогсоход түүний хамаг биеийн хөлс нь гарч, бөмбөрөн гоожиж байв. Тэргээ тавьж дээш болон нурууны чилээгээ гаргаж ярвайн зогсоно. Мөнгө тосож авахад гар нь салганан юм барьж чадахгүй мэт болсон байв.

	Нэг удаагийн ажилд хамт нөхөрлөн явсан тул тэр дөрөв тэргээ нэг доор тавив. Сянцзы хөлсөө арчиж дадсан заншлаар инээмсэглэв. Өндөр эр ганцаар нааш цааш хэсэг явж, хөөсөрсөн шүлсээ хэд хаяж, бие нь жаахан амрахад, нөгөө гуравтайгаа ярьж эхлэв.

	— Өнгөрчээ! Хэчнээн санаа байвч хөл, гар хөдлөхийг больж! Хий л санаандаа хоосон яарахаас өөр юм алга!

	— Саяын явснаа удаан гэж бодож байна уу? Бид гурвын хэн хэнээс нь их хөлс гарлаа! гэж хорь гаруй настай бахим биетэй залуу өгүүлэв.

	Өндөр эр сэтгэл хануун боловч, зовсон байртай санаа алдав.

	— Нэг үгээр хэлэхэд, таны энэ гүйж байгаа арга чинь л таныг ингэж зүдрээж байх шиг байна. Үүнд та итгэх үү? Настай юм гэж танаар тоглож ч байгаа юм биш гэж нөгөө нэг залуу хэлэв.

	Өндөр эр инээмсэглэн толгой сэгсэрч,

	— Ах дүү нар минь! Бас бүгдийг нь ч нас руугаа түлхээд байж болохгүй. Үнэнийг нь хэлэхэд ийм ажил хийдэг бид нар шиг хүн гэрлэсний огт хэрэг алга гээд тэр, хүмүүст ойртон, арай нам дуугаар «Гэрлэхтэй зэрэг л өдөр ч гэсэн, шөнө ч гэсэн амрах заяа үзэхээ больдог юм.

	Болжмор хүртэл хос хосоороо амьдарч болоод байхад хүн болж төрсөн бид нэг насаар гон бие гозон толгой явах гэж үү! Яагаад гэрлэж болдоггүй юм гэж бодоод гэрлэчихийн хамт жилийн нэг хүүхэд цуваад салахыг болих юм. Би одоо таван хүүхэдтэй, тэд нар маань бүгд амаа ангайгаад л хоол хүлээж байгаа! Тэрэгний түрээс их, хоол унд үнэтэй, булчингаа сугартал гүйгээд олж байгаа юм маань ховор болохоор ганцаар явж байснаас сайхан юу байж вэ? Үхвэл, үхээд л өг лөө. Том бага нийлсэн энэ олон юмыг чинь харсаар байгаад яаж үхээд өгөх вэ дээ! Тийм үү? Үгүй юу?» гэж Сянцзы өөд хандан асуув.

	Сянцзы толгой дохиод үг дуугарсангүй.

	Энэ үед нэг хүн тэрэг хөлслөхөөр ирсэн тул нөгөө бахим биетэй залуу, хүрэх газар үнэ хөлсөө ярилцан тохиролцоод, өндөр эрийг дуудаж, «Ах гуай та, олон хүүхэдтэйгээрээ энэ хүнийг суулгаад яв!» гэв.

	Өндөр эр инээмсэглэн «За тэгвэл би дахиад нэг гүйгээд орхиё. Уг нь ч ингэх ёсгүй л байсан юм. Харихдаа илүү хэдэн бинтэй буцвал надад сайн байна. Ах дүү нар минь, баяртай» гээд явлаа.

	Өндөр эрийг нэлээн холдсоноос хойш, бахим эр бараг аман дотроо «Зарим нь нэг гэрийн дотор дөрөв, таван эхнэртэй болоод байхад зарим нь нэг насаар эхнэр авч чадахгүй ганцаар явна гэж юү гэсэн үг вэ!» гэв.

	— Чи хүн хэлэхийн хэрэг алга. Ийм ажил хийж байж сайн бодох л хэрэгтэй, саяын өндрийн хэлдэгт буруу юм алга. Гэрлэх л гэнэ. Хүн шиг амьдарч чадахгүй хойно өөртөө л зовлон хураана гэсэн үг! гэж нөгөө залуу хажуугаас нь хэлэв.

	Тэдний яриаг чагнан зогссон Сянцзы тэргээ чирч,

	— Урагшаа явъя. Энд байгаад хүн ирэхгүй нь гээд явав.

	— Баяртай гэж нөгөө хоёр залуу зэрэг шахуу хэллээ.

	Сянцзы бараг сонссон ч үгүй явах завсар хөлөө хий өшиглөн үзэхэд, ташаан толгой дээгүүр нь шархирсан хэвээр байв. Тэргээ тавьж ажлаас буумаар санагдавч харих урам алга. Гэрт эхнэр нь байгаа биш цусыг нь сорогч шулам хүлээж байгаа мэт санагдана!

	Өдөр уртсаж, тэр үүгээр түүгээр хоёр гурав тойроход оройн таван цаг боллоо. Тэргээ тушаагаад цайны газар хэсэг суув. Хоёр гүц цай уутал өлссөн мэт санагдахад, гадуур явж хоол идээд харихаар шийдлээ. Арван хоёр хуушуур, аяга улаан буурцгийн шөлтэй хольж идээд хэхрүүлсээр гэрийн зүг гэлдрэв.

	Гэрт нь нэг сүрхий аюул түүнийг хүлээж байгаа боловч түүнтэй хэрэлдэж ч болохгүй, зодолдож ч болохгүй, оронгуут унтаад маргааш хуучин хэвээр тэргээ чирэх хэрэгтэй. Тэр яавал л яаж байг гэж бодов.

	Гэртээ ортол, Ху Ню гадаа өрөөндөө сууж, түүнийг харснаа дорогш тонгойн нулимс унагав. Сянцзы түүнийг аргадаж нулимсыг нь арчмаар санагдсан боловч угийн ингэж сураагүй учир тэгж чадалгүй, тэр тонгойсоор дотор өрөөндөө орлоо. Ху Ню ч дуугарсангүй жижиг тасалгаа нь агуй шиг нам гүм байв. Айлын хүмүүсийн ярилцах, ханиалгах, хүүхдийн уйлалдах, тасалгаанд тов тодхон сонсогдоно.

	Тэр хоёр хэн нь ч түрүүлж дуугарахыг бодсонгүй, үүрд дуугарч чаддаггүй яст мэлхий шиг хоёул амаа барьж, цувран хэвтэв. 

	Унтаж байгаад нэг сэртэл,

	— Чи нэг өдөржин юу хийж яваад ирэв? гэж Ху Ню уурлах инээхийн хооронд хэлэв.

	— Хөлсөөр тэрэг чирээд! гэж сэрсэн унтсаны хооронд хэлэхэд хоолойг нь ямар нэг юм бөглөх шиг болов.

	— Ээ! Өмхий хөлсөө гоожуулахгүй бол дотор нь загатнаад байдаг заяагүй ч зовлого оо доо! Хоол хийчхээд хүлээгээд байсан чинь ирж идэхгүй, ингэж дэвэн дэлхийг хэсэж явбал аятай байгаа биз дээ? Чи миний уурыг битгий хүргээд байгаарай! Аав маань эхнэргүй ганцаар амьдарч ирсэн учир би юу ч хийж чадна шүү. Маргааш чамайг гараад явах юм бол би чамд хоолойгоо боож үхээд, үзүүлээд өгье! Би яана л гэвэл яаж ч чадна шүү!

	— Би зүгээр сууж чадахгүй!

	— Чи өвгөн дээр очиж болохгүй юү?

	— Очихгүй

	— Ёстой зөрүүд хог!

	Сянцзын уур хүрч, тэр сэтгэлийнхээ үгийг хэлэхгүй бол тэсэхгүй болж «Хөлсний тэрэг чирч, өөртөө тэрэг худалдаж авах гэж байхад, хүн надад хориг тавивал, би үүрд буцаж ирэхгүйгээр явна!» гэв.

	— Аан! гэж Ху Ню хамраар урт уянгалуулан дуугарав. 

	Тэр, энэ аялгуугаар Сянцзыг басамжилсан санааг илэрхийлсэн боловч сэтгэл дотроо эргэцүүлэн бодов.

	Сянцзы хэдийгээр томоотой боловч хатуу эр, ийм үед тоглоом тохуу хийхгүй. Үүнийг арай ядан байж өөрийнх болгож аваад дураараа тавиад хөөчхөж болохгүй. Тэр бол томоотой, ажилч хичээнгүй, чийрэг тэнхээтэй, бодлоготой хүн. Ху Нюгийн зүс царай, нас алиныг нь ч бодсон дахиад ийм эрдэнэ олоход үнэндээ хэцүү. Зөөлөн л хандвал дээр болох нь гэдгийг тэр мэдсэн учир Ху Ню түүнийг эелдэг зөөлнөөр илж,

	— Би чиний чийрэг, чадалтай гэдгийг мэдэж байна. Гэхдээ би чамайгаа өрөвдөөд ингэж байна гэдгийг чи минь ойлгооч. Хэрэв чамайг очиж өвгөнтэй уулзахыг зөвшөөрөхгүй бол би очихоос, би охин нь болсноороо царай алдахад яах вэ.

	— Өвгөн бидэнтэй хамт байна гэсэн ч би муу тэргээ л чирнэ гэж өөрийн хүсэл зоригоо шууд хэллээ.

	Ху Ню удтал дуугарсангүй. Тэр, Сянцзыг ийм ухаантай гэж санасангүй. Түүний үг хэдийгээр ийм товчхон боловч Ху Нюгийн урхинд дахиад орохгүй, би тийм тэнэг эр биш гэж хэлж байгаа нь илэрхий байв. Ийм учир ингэж хамаагүй туйлж байгаа ширүүн эрийг бодлоготойхон урхидаж авахгүй бол болохгүй. Хэт чангадвал ийм лут юмыг дахиад олоход хялбар ажил биш, нэг сулруулж нэг чангалж байж урхинаас алдалгүй номготгож авахгүй бол болохгүй нь гэж мэдээд,

	— За яах вэ. Чамайг тэрэг чирэх дуртай байвал надад арга алга. Харин тэгвэл чи байнгын хөлсний тэрэг чирэхгүй өглөө яваад оройд буцаж ирдэг бай.

	Чи бодооч дээ. Хэрэв би чамтай нэг өдөр л уулзахгүй бол сэтгэл зовоод огт сууж чадахгүй! Өдөр бүр эртхэн харьж ирж байна гэж чи надад амла!

	Чамайг ингэж тангараглавал яах вэ би зөвшөөрнө. 

	Нөгөө өндрийн ярьж байсан Сянцзыд санагдав.

	Харанхуйд өөдөө ширтэн харахад, хэсэг тэрэг чирэгчид хөлс багатай холын замд, бүх хүчээ шавхан, бөгтийн гүйж байгаа харагдав. Тэр ирээдүйд бас л тийм байна. Гэвч тэр дахин түүний дургүйг хүргэхийг больё. Энэ удаа ялсан маань болоо гэж бодоод «Би өглөө яваад орой нь буцаж ирдэг тэрэг чирнэ» гэж зөвшөөрөв.

	Ху Ню хэдийгээр тэгж хэлсэн боловч тэр, эцэг дээрээ очих онцын хүсэлгүй байлаа. Эцэг охин хоёр ерийн өдөр ам мурийж л байдаг. Гэтэл одоо бол байдал өөр болсон. Нэг хоёр үг солиод л өдөржин бүрхсэн тэнгэр гэнэт цэлмэхтэй адил болохгүй, учир нь тэр одоо Лю өвгөний гэрийн хүн биш болсон. Хадмынд очсон эмэгтэй хүн их бага боловч эцэг эхээсээ холддог. Тэр шууд яваад гэртээ харихаас зүрхшээнэ. Өвгөнийг царай өгөхгүй байвал тэр маргаж болох боловч, өвгөн хэрэв хөрөнгөнөөс огтхон ч салахгүй байвал түүнд ямар ч арга алга. Харин хажуугаас нь нэг хүн тэр хоёрыг эвлэрүүлж эцсийн эцэст түүнийг гэртээ буцаж ир гэж ятгавал, Ху Ню өөртөө гэртэй болж болох байлаа.

	Сянцзы хуучнаараа тэргээ чирсээр, Ху Ню гэртээ ганцаар нааш цааш холхин, эцэг дээрээ очъё гэж хэдэнтээ хувцсаа солих боловч үл зүрхэлнэ. Өөрийн жаргал, баясгалангаа бодохоор очихгүй болохгүй, нүүрээ бодвол очихгүй байх нь зөв учир үүнийг эргэцүүлэн бодож сэтгэл нь зовно. Хэрэв өвгөний хилэн дарагдаж, Сянцзыг гэртээ аваад харьж чадвал үүнийг ямар ч аргаар гэсэн тэрэг чирүүлэлгүй, аавын ажлыг эрхлүүлж болно гэж бодоход, түүний дотор уужирна. Хэрэв өвгөн хуучнаараа авирлаад байвал яах вэ? Тэр бүр нүүргүй болно.

	Үгүй, нүүргүй болоод ч барахгүй, нэг насаараа тэрэг чирэгчийн эхнэр болж энэ хашаанд байгаа хүүхнүүдээс ямар ч ялгаагүй болно гэж бодогдоход гэнэт дотор нь харанхуйлав.

	Аав хэрэв зөвшөөрөхгүй бол, тэр нэг насаараа тэрэг чирэх болно гэж санагдахад Сянцзытай суусандаа гэмшиж, ер нь Сянцзыгаас салаад ганцаараа харьсан дээр байх «Үүнээс болж нэг насны амьдрал, аливаа бүхнээс хагацах болох нь» гэж үймрэн бодлогоширч ханзан дээр удтал суугаад Сянцзытай нийлснээс хойших явдлыг эргэцүүлэхэд бүх бие нь, тунгалаг нарны гэрэлд сунайн ургаж байгаа улаан цэцэг болсон мэт санагдав. Үгүй, Сянцзы их сайн хүн, тэр тэргээ чирвэл чирэг. Би үүнийг үүрд дагана!

	Энэ хашаанд байгаа хүүхнүүд болоод байхад би яасан ч болж чадна. Ийнхүү тэр, Лю өвгөнийд очихыг болихоор шийдэв.

	Сянцзы, Жэньхэчанаас явснаас хойш дахин Ши ань мэнь гудамжаар явсангүй. Өнгөрсөн хоёр хоногт тэрэг чирэхдээ хотын баруун хороогоор явдаг Жэньхэчаны тэрэг чирэгч нартай дайралдахгүйн тул гэрээс гармагц тэргээ чирсээр шууд хотын зүүн хороонд гардаг байв.

	Энэ өдөр, тэргээ тавьсны дараа тэдний үүдээр өнгөрөхөөр шийдэв. Өөр ч юмгүй, нэг хараад өнгөрье гэж боджээ.

	Ху Нюгийн ярьж байсан үг санаанд нь орж, эднийд буцаад ирвэл зориг байна уу? Үгүй юу гэдгээ сорих гэж байгаа юм шиг, хэрэв Ху Ню, өвгөнтэй эвлэрвэл эднийд ирэхийн өмнө энэ гудамжаар явж чадах эсэхээ турших гэж байгаа мэт байлаа. Таньдаг хүнтэй дайралдахаас болгоомжилж, малгайгаа доош дарж өмсөөд нэлээн холуур явав.

	Үүдний дэнгийн гэрлийг холоос харахад, яасныг мэдэхгүй нэг л аягүй санагдав. Энэ байр луу харахад түүний анх энд ирж байсан байдал, Ху Нюгийн ов мэхэнд автагдсан, өвгөний төрсөн ойн орой болсон явдлыг санагдуулав.

	Энэ бүхэн маш тодхон, яг нэг зураг зураад өмнө нь тавьсан мэт. Энэ зургийн завсар хооронд болж байсан баруун уулны явдал, тэмээний хэрэг, Цао эзнийд ажиллаж байсан, тагнуултай учирсан золгүй явдал зэрэг мөн л дэс дараалан санагдахад ямар нэг сэтгэлийг булаасан сонин зураг бүх анхаарлыг нь татсан мэт болголоо. Энэ болсон бүх явдлууд удсан ч юм шиг, удаагүй ч юм шиг, одоо өөрөө хэдэн нас хүрч яваагаа ч бараг санахгүй болжээ. Лав л анх Жэньхэчанд ирж байхдаа одоогийнхоос хавьгүй залуу, тэр үед зориг эрмэлзлээр дүүрэн байсан бол одоо сэтгэл санааны хувьд их доройтжээ. Яагаад ингэснийг ойлгохгүй боловч энэ зураг түүнийг гутааж чадахааргүй байлаа.

	Жэньхэчанд ойртон ирж, гудамжны нөгөө талд зогсоод тодхон гэрэлтэй дэнг удтал харав. Харж байтал гэнэт сэтгэл нь хөдөллөө. Тэр дэнгийн гэрэл доор байдаг «Жэнь хө чө чан» (Хүн ба тэрэгний үйлдвэр) гэдэг дөрвөн үсгийн хэлбэр дүрс нь өөрчлөгджээ. Тэр бичиг мэдэхгүй боловч тэр дөрвөн үсгийн эхний үсэг ямар хэлбэртэй болохыг мэднэ. Тэр үсэг бол хоёр нарийн модыг зэрэгцүүлэн тавьж нэг үзүүрийг нь нийлүүлэн, нөгөө хоёр үзүүрийг нь салгасан мэт задгай гурвалжин, тийм хялбархан сонин үсэг байдаг. Дуудлагыг утгаар нь тааварлахад «Жэнь» (хүн) гэсэн үсэг байх. Гэтэл энэ «Жэнь» үсэг маань одоо урдаа босоо хүнтэй, ардаа бас хэвтээ хоёр хөндөлтэй, хуучнаа бодвол шал өөр сонин үсэг болсон байв. Тэр учрыг нь ч олсонгүй цаашлаад, түүнд үүрд үл мартагдах зүүн баруун, хоёр тасалгаа байшин руу харахад, бүгд харанхуй байлаа. Ингэж зогсох нь тавгүй санагдаж, тэр тонгойн явсаар гэртээ харих завсар Жэньхэчанд юу болсныг урьдаар хүнээс сураглан мэдэж байж сүүлд нь эхнэртээ хэлэхээр шийдэв. Гэртээ ирэхэд нь Ху Ню самар цөмж зугаагаа гаргаж суулаа.

	— Чи чинь яасан орой ирдэг юм бэ? Ингээд байвал би тэсэхгүй! Чи ингэж өдөржин алга болчхоод, би энэ хашаанд байдаг гуйлгачид юм авчихуй гэж айгаад бөгс өндийж чадахгүй байдаг, огт таарахгүй хэрэг. Орой ирээд ч бас олигтой ганц нэг үг ярихгүй шүү. Ингэж байж чадахгүй! Би ямар модон хүн биш, ингэж болохгүй! Чи одоо ойлговол таарна гэдгийг би чамд хэлье гэж тэр уруу царайлан хэлэв.

	Сянцзы үг дуугарсангүй.

	— Чи дуугараач! Чи яах гэж ингэж хүний уур хүргэж байдаг юм бэ? Чамд ер нь ам байна уу? Үгүй юү? гэж ярих тусам улам хурдсаж, пулемётоор галлаж байгаа мэт үргэлжлүүлэв.

	Сянцзы мөн л дуугарсангүй.

	— Ингэвэл боллоо... гэж тэр үнэхээр бачимдаж, түүнийг яах ч арга олохгүй, уйлж ч чадахгүй, инээж ч чадахгүй болсон байртай, — За яах вэ, тэгвэл бид хоёр тэрэг худалдан авч хөлсөлье. Чи гэртээ тэрэгний хөлсөө идээд байж байвал болох уу, үгүй юу? Ямар вэ?

	— Хоёр тэрэгний хөлс өдөрт гучин мөнгө, хоолонд хүрэхгүй. Харин нэгийг нь хөлслөөд нөгөөг нь би өөртөө чирвэл болох нь тэр! гэж Сянцзы алгуур боловч маш чөлөөтэй, тэрэгний чимээ сонсоод бүхнийг мартсан мэт өгүүлэв.

	— Тэгэхээр ямар ялгаа байх юм бэ? Чи бас л гэртээ тогтохгүй шүү дээ!

	— Ингэсэн ч бас болно... гэж Сянцзын бүх анхаарал тэргэн дээр татагдан «Нэг тэргээ хөлслөхөд, бүхэл өдрийн орлого орж ирнэ. Нөгөөг нь би өөрөө хагас өдөр чирээд, хагас өдрийг нь мөн хүнд хөлсөлье. Хэрэв би өглөө гарвал үдээс хойш гурван цагт харьж ирнэ. Орой гарвал 3 цагт гараад шөнө буцаж ирнэ. Ёстой болдог арга биш үү!» 

	Ху Ню толгой дохин зөвшөөрч,

	— Би жаахан бодоодохъё. Өөр олигтой арга олдохгүй бол саяын зөвлөснөөр болъё гэв.

	Хэрэв энэ бодлого биелбэл, өөрийн тэрэгтэй болох нь тэр гэж Сянцзы дотроо их баяртай байв. Хэдийгээр авгайн мөнгөөр тэрэг авч байгаа боловч аажимдаа өөрийн орлогоор өөрөө дахин нэг тэрэг авч болно гэж бодоход, Ху Нютэй суусан нь сайн болж гэж түүн өөд хандан, аргагүй үнэн сэтгэлээсээ анх удаа инээхэд сэтгэл дотор бөөгнөрөн байсан гашуун зовлон тэр даруй арилан, шинэ ертөнц дээр ч гарсан юм шиг, шинэ дээл солиод ч өмссөн юм шиг тийм баясгалантай боллоо.

	
— АРВАН ДОЛОО —

	Жэньхөчаны тухай, Сянцзы аажмаар сураглан сонсож мэдлээ. 

	Лю өвгөн хагас тэргээ худалдаад, үлдсэнийг нь баруун хорооны нэртэй баян тэрэг хөлслөгч эзэнд өгчээ. Өвгөний нас дээр гарч, охин нь түүнд туслахгүй болохоор, тэр энэ ажлыг эрхэлж дийлэхгүй болоод бүх юмаа мөнгө болгож, жаргал хөөхөөр шийдэж гэдгийг Сянцзы тааварлаж байв. Түүний хаашаа явах вэ? гэдэг сургийг Сянцзы гаргаж чадсангүй.

	Энэ мэдээнд, баярлах нь зүйтэй юү, байх нь зүйтэй юу гэдгийг тэр өөрөө хэлж мэдэхгүй байв. Өөрийн зориг хүслийг аваад бодоход, өвгөн ч охиноо ингээд бүрмөсөн хаяж, Ху Нюгийн төлөвлөгөө бүрмөсөн нурлаа. Тэр, хэнд ч найдалгүй, хуучин хэвээр тэргээ чирэн хоол олж идэх хэрэгтэй болж, өвгөний тэр жаахан хөрөнгөний талаар аваад хэлэхэд үнэхээр харамсалтай. Ху Ню тэр хоёрт сохор зоос ч өгөхгүй, өвгөнийг бүх мөнгөө аваад алга болно гэдгийг хэн мэдэх вэ.

	Гэвч хэрэг нэгэнт ийм байдалд хүрсэн тул тэр, энэ талаар юм бодсонгүй, сэтгэл нь ч огт хөдөлсөнгүй өөртөө өөрийн хүчтэй байсан цагт хүчээ худалдан мөнгө олоход хоолоор дутах ёсгүй гэж тэр бодно.

	Тэр өчүүхэн ч юм бодолгүй, уг явдлыг Ху Нюд хэллээ.

	Гэтэл түүний сэтгэл маш их хөдлөв. Үүнийг сонсмогц, «Ингээд өнгөрч! Бүх юм ингэж шувтардаг байж! Нэг насаараа тэрэг чирэгчийн эхнэр боллоо! Одоо үүрд энэ заваан хашаанаас гарч чадахгүй боллоо!» гэж тэр өөрийн ирээдүйг мэдлээ. Тэр, аавыгаа дахиад нэг эхнэр авна биз гэж бодож байснаас ингэж бүх юмаа ганцхан сэгсэрчхээд яваад өгнө гэж санасангүй, хэрэв өвгөн үнэхээр бага эхнэр авсан бол Ху Ню аргалж байгаад, жаахан хөрөнгө олж авч чадах байсан, хойд эхтэйгээ холбоо тогтоож чадвал бас бус ашигтай тал ч гарч магадгүй байсан. Ганцхан өвгөн л хуучин ажлаа үргэлжлүүлж байсан бол арга ч мундахгүй байлаа. Өвгөнийг ийнхүү хорон санаа гаргаж, бүх хөрөнгөө бэлэн мөнгө болгоод хулгайгаар алга болно гэж тэд огтхон ч санасангүй. 

	Эхлээд эцэгтэйгээ маргасан нь түүний хэрэглэсэн нэг арга бөгөөд удахгүй дахиад эвлэрнэ. Өөрийгөө байхгүй бол Жэньхөчаны ажил бүтэхгүй гэж тэр бодож байсан тул өвгөнийг ингэж Жэньхөчаны ажлыг гэнэт тараачихна гэж яаж мэдэх вэ дээ!?

	Хаврын урь орж, модны мөчир нахиалж эхэллээ. Гэвч энэ хашаанд ганц ч модгүй учир хаврын урь модны мөчир дээр харагдсангүй. Харин хашаан дотор овойн хөлдсөн мөс цоохортон хайлж, овгор хогноос эхүүн үнэр гарч, тахианы өд, саримсны хальс хашааны өнцөгт хуйлран хийснэ.

	Энэ хашааны хүмүүс жилийн дөрвөн улиралд үргэлж зовон зүдэрнэ, настай хөгшид нь чийгтэй байшингаас гарч наранд ээж, нүүрсний хөө тортог болсон халтар нүүртэй охидын хамрын хөө багасаж тэдгээр хүүхнүүд, уранхай, ноорхой хувцастай хүүхдээ гэрээс гаргах, тэдгээр хүүхэд хашаандаа цаасан шувуу нисгэж, хөөцөлдөн наадаж, саарьтай бор гараа дулаацуулахааргүй цаг эхэллээ. Гэвч энэ үе бол будааны шөл зардаг газар хаагдаж, гурил будаа тасарч, амьдралын хамгийн тарчиг цаг эхэлдэг билээ.

	Өдийд хаврын буудай дөнгөж соёолж идэш уушны үнэ хязгааргүй их нэмэгддэг үе юм. Өдөр улам уртсаж, хөгшид хүртэл өлсгөлөнгийн туйлд автагдаж эрт хэвтэж үл чадна. Хавар болж энэ том хашаанд бэрхшээл зовлон улам нэмэгдлээ. Хувалз шиг бүдүүрсэн том бөөсний хэцүүг яана! Өвгөд хүүхдийн хөвөнтэй цамц өмд дээгүүр гүйж бас хаврын урийг үзэх гэж тэд оролдоно.

	Ху Ню тэдгээр уранхай ноорхой хувцас, учир нь олдохгүй аягүй эхүүн үнэр, санаа алдан суугаа хөгшид, орилж чарлаж байгаа хүүхдүүдийг хараад дотор нь хүйтэн оргих шиг болно. Өвлийн цагт хүн бүхэн байрандаа хоргодож, хог новш хөлдөж байсан бол одоо хүмүүс ил гарч, юмны чанар нь танигдан, эвдэрхий хэрэм нь хүртэл нуран, ширүүн салхинд ойчихоор харагдаж байв. Энэ үед тэр, энэ хашаанд үүрд суух боллоо. Гар дээр байгаа хэдэн мөнгөө зарчхаад, Сянцзын хөлс хүчээ гаргаж олсон хэдэн мөнгөөр амьдрахаас өөр аргагүй болж гэдгээ тэр ойлгож байв.

	Сянцзыгаар гэрээ харуулаад, өөрөө Нань фань гэдэг газар байдаг авга эгч дээрээ очиж өвгөнийг сураглав. Түүний ярьж байгаагаар Лю өвгөн тэднийхээр нэг удаа очсон гэнэ. Багцаалахад шинийн арван хоёронд юм байх. Нэгд түүнд талархлаа илэрхийлэх, хоёрт өөрийнхөө Тяньжин буюу Шанхайн аль нэгэнд явж зугаалах гэж байгаагаа хэлэхээр очсон юм байх. Амьдралынхаа нэг насыг Бээжингээс гаралгүй өнгөрөөлөө. Үүнийг ямар эр хүн гэж тоолох вэ? Тэнхээтэй байгаа дээрээ жаал газар үзэж, юм мэдэж авъя. Дахиад хэлэхэд, охин, нэр нүүрийг минь бузарласан учир тэр Бээжинд байх нүүргүй боллоо гэж байсан гэнэ.

	Өвгөн гадагшаа явсан ч байж магад, ингэж хэлчхээд эндээ ямар нэг газар нуугдаад сууж байгаа юм уу? Хэн мэдэх вэ! гэж ийм товчхон мэдээг хэлж, ахар богино дүгнэлт хийв.

	Буцаж ирээд тэр, дэрээ тэврэн уйлж гарлаа. Огтхон ч хуурамч шинжгүй нүдээ бөлцийж хавдтал уйлав.

	— За ширүүн хар минь! Одоо бүгд чиний дураар болж! Би энэ удаа буу тоглохдоо арай буруу тоглолоо. Эм тахиа хүртэл эрийгээ дагадаг болохоор надад хэлэх юм алга. Чамд зуун янчаан өгье. Чи өөртөө тэрэг худалдаж ав! гэж тэр нулимсаа арчин Сянцзыд хэлэв.

	Түрүү хоёр тэрэг худалдаж аваад нэгийг нь хөлсөлж нөгөөг нь Сянцзыд унуулна гэж байсан. Гэтэл одоо нэг тэрэг худалдан авч Сянцзыд чирүүлээд, үлдсэн мөнгөө өөрийн гар дээр байлгахаар шийджээ. Мөнгө өөрийн гарт байсан цагт хүч нь мөн өөрт нь байна. Тэр бүх мөнгөө гаргачихъя гэж бодсонгүй. 

	Бүх мөнгөөрөө тэрэг авсны дараа хэрэв Сянцзын сэтгэл хувирвал яах вэ?!

	Үүнийг үгүй гэх юм алга! Дахиад хэлэхэд Лю өвгөний ийнхүү яваад өгсөн, түүнийг улам юунд ч итгэхгүй болголоо. Маргааш юу болохыг хэн мэдэх вэ? Тэр угийн аар саар юм идэх дуртай учир гартаа мөнгөтэй бол дураараа авч дураар цэнгэж болно. Сянцзын олж ирсэн мөнгөн дээр өөрөөсөө нэмэрлэж, өдөр сарыг өнгөрөөж байя. Мөнгөө зарж дуустал бид амьд байгаа ч уу, үгүй ч үү! Тэрэг чирэгчийн авгай болсон хойно өдөр болгон мөнгийг нь тосож аваад байж чадахгүй зарим өдөр хоосон орж ирэх цаг бий. Хэдийгээр ирээдүйд хэцүүднэ гэдгээ тодорхой мэдэж байгаа боловч юу юуны тухгүй бөхийн сөгдөж болохгүй гэж бодоход зоригжин баясаж, нар жаргахад хүртэл цагаан гэгээнд нь нэлээн замыг туулж болдог гэж бодлоо.

	Сянцзы түүнтэй маргасангүй, нэг тэрэг авсан ч яах вэ. Гагцхүү өөрийн л тэрэгтэй бол өглөөнөөс орой болтол зүтгэхэд жар, далан мөнгөө олж, үмх будаагаа авч болно. 

	Маргасангүйгээр барахгүй тэр маш баяртай байлаа. Урьд өмнийн хүлээж байсан зовлон, тэрэг худалдаж авахаас л болж байсан. Одоо дахиад тэрэг худалдан авч чадвал өөр яриад байх юу байх вэ! Нэг тэрэгний мөнгөөр хоёр хүн хангаад илүү юм гарахгүй нь мэдээж, нэг тэрэг аваад хуучрахын үед дахин шинэ тэрэг авч чадахгүй аюулд учирна. Гэвч тэрэг худалдаж авна гэдэг тийм амар ажил биш. Одоо л худалдан авч байвал болох нь тэр. Тийм холын юм бодоод юугаа хийх вэ!

	Хашаанд байдаг Эр Чянз тэргээ зарах гэж байлаа. Тэр Эр Чянз, өнгөрсөн жилийн зун нь 19 настай охин Шао Фүзийг нэгэн цэргийн даргад хоёр зуун юаниар худалджээ. Охиноо худалдсаны дараа тэд нар шинэ шинэ дээл өмсөж их л чинээлэг айл шиг боллоо. Эр Чянзын авгай нь тэр хашаандаа хамгийн намхан, хөнхөр духтай, өргөн шанаатай, толгойдоо үс гэх юмгүй, дээд шүд нь уруулаасаа гадагш арзайн гарсан, нүүрээрээ дүүрэн сэвхтэй, харсан хүн зэвүүцмээр царайтай авгай байдаг билээ. Тэр бас охиноо явах гэж байна гэж нүдээ улайтал уйлсан боловч шинэхэн хөх дээл өмссөн байв. Эр Чянз бол маш авир муутай, охиноо худалдсаны дараа архи ууж элдэв өө эрж агсам тавихыг хичээж явна. Түүний авгай шинэ дээлтэй, идэх хоолтой болсон боловч зовлон нь жаргалаас давж, нөхөртөө жанчигдах тоо нь олширлоо. Эр Чянз дөч гаруй настай учир дахин тэрэг чирч амьдрахыг болихоор шийдэв. Ингээд тэр хоёр сийрсэн сав худалдан авч дамнаад чихэр, жимс, янжуур зэрэг үүргийн худалдаа гаргаж эхлэв. Хоёр сар гаруй наймаа хийсний дараа дансны будилаан гарч төлбөр гарснаар барахгүй тун их өрөнд орлоо. Тэрэг чирдэг хүн яаж наймаа хийж чадах вэ? Тэрэг чирэхэд ярилцаад үнэ таарвал авлаа, үгүй бол болилоо. Наймаа хийхэд аргалахад хэцүү, тэр үл чадна. Тэрэг чирч байхад нүүрээ бодож наана цаана хэлэхэд олохдоо олж, алдахдаа алдана. Наймаа дээр алдаа л гарахаас хожоо ер гарахгүй.

	Ингэхлээр өөрөөсөө л алдаагаа нөхөх болно. Ийм ажил хийсэндээ тэр гоморхож архи ууна. Архи ууж согтохоороо гадуур эргүүлийн цагдаа нартай хэрэлдэж, гэртээ эхнэр хүүхдээ алчих гээд болохгүй. Цагдаад буруутаж, авгайгаа зоддог нь ганцхан л архины хар гай. Согтуу нь гарсны дараа тэр их гэмшин зовно. Энэ мөнгийг охиноо зарж байж олсон. Гэтэл ингээд хоосон төлбөрт өгчихлөө гэж бодохоороо дахиад л архи ууж хүн зодож өөрийгөө хүн биш гэж бодно. Ингэхээрээ тэр өдөржин унтаж, уур хилэн, уй гашуугаа зүүдэндээ даатгана.

	Тэр наймаа хийхээ больж дахин тэргээ чирч, одоо байгаа мөнгөө дэмий үрэхийг болихоор шийдэв. Тэр нэг тэрэг худалдан авлаа. Тэр согтохоороо ёс горим огт үл мэднэ. Согтуу нь гарахаар их ёсорхуу дүр үзүүлэхийг хичээнэ. Шинэ тэрэг авч, биеэ аятайхан хувцаслаад явахдаа, өөрийгөө дээд зэргийн тэрэг чирэгч гэж бодож, сайн цай ууж, олигтойхон шиг зүс царайтай хүн суулгахыг хичээнэ. Тэр, тэргээ гялалзтал арчин, биедээ цагаан өмд цамц өмсөөд нөхөд дээрээ ирж цаг агаар, наймаа арилжаа ярьж эхэлнэ. Ингэж байснаа шинэхэн хөх даавуу гаргаж тэргээ савж гүвээд, шинэхэн цагаан ултай даавуу шаахайгаа арчиж, хамрын үзүүрээ хааяа нэг харан нөхдийн дэргэд зогсож, тэднийг тэргээ магтахыг хүлээн байгаад дараа үг өдөөн яриа үүсгэж дуусгахыг мэдэхгүй үргэлжлүүлнэ. Тэр ийнхүү нэг хоёр өдрийг хоосон өнгөрөөв. Ингэж байгаад нэг сайн суудал олж явтал түүний хөл нь тэрэг хувцас хоёрыг нь гүйцэхгүй байв. Энэ явдал түүний сэтгэлийг ихэд зовоолоо. Ингэж зовохоороо охиноо санаж архи ууна. Ингэсээр тэр бүх мөнгөө зарж дуусаад ганцхан тэрэгтэй үлдэв.

	Өвлийн нэг өдөр бас л согтуу ирлээ. Гэртээ орж ирэхэд нь арван гуравтай, арван нэгтэй хоёр хүү нь хажуугаар нь гарч гүйхэд нэг нэг өшиглөөд гаргав. Эхнэр нь тэндээс ямар нэг юм хэлтэл, гүйж очоод авгайнхаа гэдэс рүү өшиглөхөд авгай нь тэр дороо дуугарч чадахгүй газар унав. Хоёр хүү нь сандарч нэг нь нүүрсний хутгуур, нөгөө нь гурилын гулууз барин очиж эцэгтэйгээ ноцолдох зуур, тэр гурав газар хэвтээ авгайг хэд хэд гишгэлэв.

	Айлынх нь орж ирэн авгайг ханзан дээр өргөж тавьж хоёр хүү нь түшиж уйлан байхад тэр авгай ухаан орсон боловч дахин ханзнаас бууж чадалгүй, цагаан сарын шинийн гурванд амьсгалаа хураан охиноо худалдахад хийж авсан хөх дээлээ өмсөж, үүрдийн нойрондоо оржээ.

	Эр Чянзын эхнэрийн ах дүү нар нь түүнтэй заргалдах гэсэн боловч нөхөд нь тэднийг элдвээр ятган хориглож, Эр Чянз эхнэрээ сайхан оршуулахын хамт хадамдаа арван таван янчаан өгөхөөр болон хэргээс мултарчээ. Тэр, тэргээ жаран янчаанаар зарчхаад, цагаан сараас хойш дахин нэгийг авна гэж бодсон боловч дахин авч чадах горьдлогогүй боллоо. Архи уухаараа "нэг хүүгээ заръя" гэж бодох боловч хүн үл авна. Тэр Шао фүзийн нөхөртэй уулзах гэсэн боловч бүтсэнгүй.

	Сянцзы энэ тэрэгний түүхийг мэдэх тул авах дургүй байв. Тэрэг ийм их байхад заавал үүнийг авч яах юм бэ! Энэ буян өлзийгүй, охиноо худалдаж, эхнэрийгээ алсан ёргүй амьтны гар хүрсэн тэрэг гэж баахан сэжиглэнэ.

	Ху Ню ингэж бодсонгүй. Ийм хямдхан тэргийг авалгүй яах юм бэ! Аваад хагас жил ч болоогүй, дугуйны хээ нь хүртэл арилаагүй шинээрээ, бас хотын баруун талд байдаг Дэ Чэн жя гэдэг нэртэй үйлдвэрт үйлдвэрлэсэн юм байна. Энэнээс хуучин тэрэг авахад тавь, жараас нааш авахгүй биш үү? гэж тэр үнэ хямдад нь болно. 

	Цагаан сар болоод удаагүй учир мөнгө ховор, Эр Чянз тэргээ үнэтэй өгч чадахгүй, түүнд бас мөнгө их шаардагдаж байгаа гэдгийг тэр мэдэж байв. Ху Ню биечлэн очиж үзээд, Эр Чянзтай өөрөө үнэ хаялцан тохиролцов.

	Сянцзын өөрийн нь мөнгө биш болохоор юу ч хэлэлгүй, аваад ирвэл чирээд явахад бэлэн байлаа. Тэргээ авчраад ажин харахад аргагүй л сайн тэрэг байв. Гэхдээ санаанд нь нэг л сэвтэй байлаа. Тэргэнд хамгийн дургүй хүрмээр зүйл нь тэрэгний хар будагтай суудлын ар талыг Эр Чянз гоёх гэж цагаанаар бүрснийг харахад гашуудлын цагаан хувцас нөмөргөсөн мэт бодогдоно. Тэр, үүнийг өөр ямар нэг өнгийн шар буюу саарал зэрэг бүрээсээр солих хүсэлтэй байлаа. Гэвч Хун Нютэй маргахаас болгоомжилж энэ тухай ярьж зөвлөсөнгүй.

	Тэргээ чирээд гарахад хүмүүсийн анхаарлыг онцгой татаж зарим нь түүний тэргийг «Бэлэвсэн авгай» гэж нэрлэнэ. Сянцзыд нэг л зэвүүн санагдана. Тэр, энэ талаар бодохгүйг хичээвч өглөөнөөс орой болтол үргэлж ард нь чиргүүлэн явах тул хэзээ нэг юу болдог бол гэж үргэлж санагдуулна. Заримдаа гэнэт Эр Чянз болон Эр Чянзын хийсэн нүглийг бодоход, тэрэг чирч яваа биш, тэргэн дээр нь дандаа л нэг чөтгөр харагдаад байх шиг санагдана.

	Гэвч, энэ тэргийг чирснээс хойш хэдийгээр сэтгэл нь үргэлж сэвтэй явах боловч ямар нэг гай зовлон тохолдсонгүй. Бээжинд хавар гэж төдий л болдоггүй тул өдөр уртсаж хөвөнтэй хувцсаа тайлж, бараг давхар хувцас хэрэггүй болж, дан өмд цамцтай явж болохоор дулаарлаа, өдрийн уртад хүмүүс алжаан нойрмоглон Сянцзы өглөө эртлэн гэрээс гарч оройн таван цаг хүртэл үүгээр түүгээр явж бараг хүчээ шавхана. Наран мөн л өндөрт хэвээр байна. Тэр дахин хүн зөөхийг хүсэхгүй боловч мөн тэргээ тавилгүй хий л урт урт эвшээлгэн явна.

	Өдрийн энэ уртад Сянцзыг ингэж алжаан явахад, Ху Ню гэртээ ганцаараа уйдан сууна. Өвөл тэр галын дэргэд гараа ээж, хүнгэнэх салхины дууг чагнан, «Гараад яах вэ» гэж бодон суудаг байсан бол одоо зуухаа гадаа тавьж гэртээ бараг хийх юмгүй болжээ.

	Хашаан дотор балиар, өмхий, өчүүхэн ч өвс ногоо байхгүй. Гадагшаа явна гэхээр, хашааныхныгаа хардаад холдож болохгүй. Гарч юм авахдаа үүгээр түүгээр явалгүй шууд очиж аваад л шууд буцаж ирнэ. Тэр хашааныхаа хүүхнүүдтэй ч үл уулзан ярилцана. Тэр хүүхнүүд тулгаа тойрсон ойр зуурын юм ярьдаг бөгөөд тэр, ийм яриаг ярих ч дургүй, сонсох ч хүсэлгүй байлаа.

	Бусад хүүхнүүд нь аар саар зүйл, амьдралдаа гутарсан яриа ярьж ялих шалих юманд нулимс гаргана. Гэтэл Ху Ню үүнд дургүй нь хүрнэ. Иймэрхүү үг яриа таарахгүй, бие биеэ харилцан ойлгодоггүй учир хувь хувийнхаа ажлыг хийж элдвийг ярихгүй байх нь чухал байлаа.

	Дөрөвдүгээр сарын дундуур тэр нэг үерхэх хүнтэй боллоо. Эр Чянзын охин Шао Фүз буцаж иржээ. Түүний түр ханилсан нөхөр нь цэргийн дарга байв. Тэр залуу очсон газраа нэг товчхон гэр бүл зохион байгуулж нэг, хоёр зуун янчаанаар залуу охин нэгийг худалдан авч, мөн өргөн хэмжээний ор, ширээ, хоёр сандал авч аятай амьдардаг байлаа. Цэргийн ангиа өөр газар шилжин байрлахад авсан хүүхэн, бэлдсэн ширээ сандал, ороо орхиод явдаг заншилтай байв. Нэг, хоёр зуун янчаан үрж, залуу хүүхэн олж аваад, жил ч гэсэн, хэдэн сар ч гэсэн хажуудаа аваад хэвтэхэд ч аятай, хагархай ханзархайгаа оёулж, хувцсаа угаалгаж, хоолоо хийлгэж байхад ч амар, энэ мэтийн аар саар ажилд хөлсний ажилчин авч хоолыг нь өгөөд ажиллуулахад мөн л бага бус мөнгө зарах биш үү? Ийм учир авгай, зарцын алин ч болгож амьдралаа холбосон нэр зүүж байх нь адгийн наад зах нь элдэв муу өвчнөөс айхгүй амар байдаг байжээ.

	Тэр дарга салаад явахдаа байрны сүүлийн хоёр сарын хөлсийг төлөөгүй байсан тул тэнд үлдэж байгаа ор, ширээ, сандлаа юманд бодсонгүй. 

	Ийм учир Шао Фүз энэ зүйлсийг нь зарж байрны хөлсөө төлөөд, биедээ өмссөн эрээн даавуу дан дээлтэй, чихэндээ зүүсэн хоёр мөнгөн ээмэгтэй буцаж харилаа.

	Эр Чянз тэргээ зарж, өр барьцаагаа төлөөд хорь гаруй янчаантай үлдлээ. Зарим үед тэр, өдий насандаа эхнэрээсээ хагацсанд өөрийгөө өрөвдөх боловч бусад хүн түүнийг өрөвдөхгүй болохоор архи ууж, өөрөө өөрийгөө тайтгаруулна. Энэ үед мөнгөндөө өшсөн юм шиг хамаагүй зарж үрнэ. Зарим үед тэр, олигтойхон, хүн шиг хүч гарган, тэрэг чирч хоёр хүүгээ өсгөе, хожим намайг тэжээж юу магад гэж горьдоно. Ингэж бодохоороо янз бүрийн идэх юм авчирч хоёр хүүдээ өгнө. Хоёр хүүгийнхээ ухаан жолоогүй үмхэлж байхыг нь хараад тэр, нулимсаа цийлгэнүүлэн бараг амандаа «Эхгүй хүүхдүүд ээ гэж!.. Мөн ч хэцүү юм даа! Муу аав чинь ингэж эцэж ядрахаа мэдэхгүй шогшоод байдаг чинь ганцхан л та нарынхаа төлөө ингэж байна шүү дээ. Би ч яах вэ, хүүхэд минь цадталаа сайн ид! Ид ид! Том болоод та нар минь намайгаа л мартчихгүй байвал боллоо» гэнэ. Ийм үед тэр мөн мөнгөө хамаагүй зарна. Аажимдаа хорин янчаан ч бүгд зарагдан дууслаа.

	Мөнгөгүй бол, олсон ганц нэгээрээ архи ууж, агсан тавьж хонуут өнжүүд хоолгүй хоцорсон хоёр хүүгээ мартаж орхидог байв. Хүүхдүүд нь аргагүйдэж өөрсдөө ямар нэг аргаар ганц нэг зоос олж, идэх юм олж идэх хэрэгтэй боллоо. Тэр хоёр хог цэвэрлэх, хог ачиж өгөх зэрэг янз бүрийн хар бор ажил хийж заримдаа хэдэн бин юм уу, заримдаа ганц жин чихэрлэг төмс авч бараг иштэй үндэстэй нь иднэ. Заримдаа тэр хоёр ганц зоос олбол удаан амтлан идэхийн тул самар зэрэг зүйл авч иднэ.

	Шао Фүзийг буцаж ирэхэд хоёр дүү нь баярлахдаа гүйн очиж хоёр талаас нь тэврэн авч инээмсэглэх зуур нулимс нь аяндаа бөмбөрөн унаж байв. Эхийн оронд эгчээс нь өөр хэн эх болох вэ!

	Эр Чянз охиноо буцаад ирсэнд онц ч юм болсонгүй. Түүний буцаж ирсэн бас л нэг хоолны сав нэмэгдэж байгаа хэрэг. Гэвч хоёр хүүгийнхээ баяртай байгаа, ер нь гэрийн дотор нэг эмэгтэй хүн байж хоол унд хийж юм цэвэрлэж байхгүй бол болохгүй нь гэдгийг ойлгоод энэ талаар юу ч хэлсэнгүй өнгөрөв.

	Шао Фүз царайгаар тийм ч муугүй охин байв. Дээр үед туранхайвтар байсан боловч тэр даргыг дагаж яваад бие бялдар сууж, арай өндөр болжээ. Дугариг царайтай, урт хар хөмсөгтэй, жөмбөгөр улаан уруултай, яралзсан цагаан шүдтэй тийм гэх онцлоод байх тэмдэггүй ерийн нэг цэвэрхэн охин байв. Тэр дарга түүний шүдэнд онц дурладаг байжээ. Цагаан шүдээ яралзуулан инээмсэглэх үедээ юм огт анзаарсан шинжгүй гайхуулж байгаа юм уу гэмээр харагдана. Энэ байдал нь түүнийг ядуу боловч дэлбэрч байгаа цэцгийн адил охид шиг харагдуулж дайралдсан хүн тойроод явахааргүй болгоно.

	Ху Ню, хашааныхантайгаа нийлдэггүй боловч Шао Фүзтэй үерхэж эхэллээ. Шао фүз нэгд бузгай царайлаг, хоёрт эрээн гоёмсог дээлтэй, гуравт цэргийн даргын авгай болж явсан болохоор арай юм үзэж нүд тайлсан байх гэж бодоод Ху Ню түүнтэй орж гаралцдаг болжээ. Хүүхнүүд үерхэхдээ амаргүй, нэг үерхээд авбал сайн болохдоо амархан, удсан ч үгүй тэр хоёр дотно нөхөр болов. Ху Ню, элдэв юм идэх дуртай. Гуаны үр зэрэг зүйл авах бүрдээ Шао Фүзийг дуудаж, хөхрөлдөн ярилцаж түүнийгээ хуваан иднэ. Ийнхүү ярилцах зуур Шао Фүз тэнэг юм шиг, том цагаан шүдээ яралзуулан инээж, Ху Нюгийн үзэж сонсоогүй өдий төдий юмыг түүнд ярьж өгнө. Цэргийн дарга дагаж жаргал үзээгүй боловч түүнийг дагаж том том ресторан, янз бүрийн ший жүжиг үзсэнээ Ху Нюг атаархмаар ярина. Зарим зүйлээ зовоод ярьж чадахгүй байхад, яриагүй зүйл нь аятай мэт Ху Нюд санагдаж түүнийгээ яриач гэж гуйн шаардахад аргагүй ярьж өгнө.

	Тэр Шао Фүзийг хамгийн хайртай, хамгийн атаархмаар найзаа гэж үзнэ. Түүний яриаг сонсоод, өөрийн зүс царай, нас шүд, ханилсан нөхрөө бодоход нэг насны гутамшиг мэт санагдана. Тэр, залуу насаа аятай эдэлж чадаагүй, одоо ч гэсэн Сянцзы гэж дүлий толгойлсон ийм нэг ажиллагаагүй амьтантай ханилсан болохоор ирээдүйд ч гэсэн горьдлого алга. Үүнийг бодохоос тэр, Сянцзыд улам дургүй нь хүрч, Шао Фүзэд хайртай болон, Шао Фүз хэдийгээр ийм ядуу хөөрхийлөлтэй боловч ингэж зол жаргалтай зам туулж юм үзсэн хойно ингээд үхсэн ч гомдол алга гэж бодно. Шао Фүз эмэгтэй хүний амсвал зохих жаргалыг эдэлж гэж тэр үзнэ.

	Шао Фүзийн зүдэн ядарч байхыг Ху Ню бараг үзсэнгүй. Шао Фүз цэргийн даргынхаас ирэхдээ юу ч авчраагүй мөртөө хоёр дүүгээ тэтгэн тэжээнэ. Тэр хаанаас мөнгө олж хоёр дүүдээ хоол залгуулж байна вэ?

	Эр Чянз согтохоороо «Чи үнэнээсээ л хэдэн дүүгээ өрөвддөг юм бол чамд яагаад ч гэсэн хэдэн янчаан олж дүү нараа тэжээх арга байна шүү дээ? Ганц муу хөгшин намайг хараад яах вэ! Амьтанд мал шиг зарагдаж явдгаараа би л цадталаа идэж авъя. Ингэж зүтгэж байж өлөн явж чадахгүй! Чи намайг мажийгаад өгөхөөр л баярламаар байна уу? Чи зүгээр суухдаа сууна л биз. Бэлэн юм байсаар байтал, зарж л байхгүй юугаа хүлээсэн юм?» гэж зориуд омогдоно.

	Хөлчүүрэн согтуурч байгаа эцэг, өөрийгөө, өлсөж турж үхэх гэж байгаа оготно шиг хоёр дүүгээ хараад уйлахаас өөр арга үл олдоно. Уйлахад урссан нулимс нь эцгийгээ тайтгаруулж, хоёр дүүд нь хоол болж чадахгүй болохоор тэр бүр ч аргагүйднэ. Дүү нарынхаа гэдсийг тэжээхийн тулд тэр өөрийн бие махбодоо худалдахаас өөр нөхцөлгүй болов. Хоёр дүүгээ тэврэн, нулимсаа толгой дээр нь унаган байхад дүү нар нь өөдөөс нь 

	— Эгч ээ, гэдэс өлсөөд байна. Эгч минь жаахан идэх юм байвал өгөөч дээ гэж аргагүйдсэн байдалтай уйлагнан гуйна.

	Ху Ню, Шао Фүзийг тайтгаруулах гэж оролдохоор барахгүй түүнд ямар ч талаар туслахад бэлэн байв. Шао Фүзийг аятай хувцаслахад туслах, тусгай ажилд нь өөрийнхөө байрыг түүнд гаргаж өгч байхаар тогтов. Шао Фүзийн гэр муухай учир хүн дагуулж орох нөхцөлгүй байжээ.

	Сянцзы өдөр гэртээ ирдэггүй учир Ху Ню түүнд байраа хэрэглүүлэхэд бололцоотой байсан бөгөөд энэ далимд нь жаал юм үзэж, жаал юм мэдэж авах ч боломжтой болов. Байраа хэрэглүүлэх бүрд хорин мөнгө авч байхаар тэр хоёр хоорондоо тохиролцов. Найзын явдал найздаа, ажил бол ажил, үнэндээ Ху Ню түүнийг нэг хүн дагуулаад ирэхэд байраа үзэмжтэй цэвэр байлгахын тул адгийн наад зах нь хогийн шүүр, гаргуулаас эхлэн нэлээн юм авч багагүй мөнгө үржээ. Хорин мөнгө ч хүрэхгүй байсан бөгөөд найз учир түүнийг юманд бодсонгүй.

	Шао Фүз цагаан шүдээ яралзуулан байж тэсвэрлэн ажиллана.

	Сянцзы юу ч мэдэхгүй явлаа. Гэтэл шөнө амар унтаж чадахыг болив. Ху Ню, Шао Фүзээс сурсан болгоноо үзэх гэж оролдон, залуу насандаа үзээгүй сайхныг амсдаг боллоо.

	
— АРВАН НАЙМ —

	Зургаадугаар сар болж хашаан дотор, өдрийн цагт бараг хүний дуу чимээ сонсогдохгүй боллоо. Хүүхдүүд, муусайн эвдэрхий сагсаа барьж гадуур хог дээгүүр явж элдвийг түүнэ. Өглөөний есөн цагаас эхлэн туранхай нүцгэн биеийг нь нарны хортой хурц гэрэл шарж, юм олсон олоогүй харьж ирж, гэрийн доторх том хүмүүсийн өгсөн зүйлийг идэж өл залгана. Дараа нь томоохон нэг нь, зүдэрч байж олсон хорвоо ертөнцийн хамгийн бага хөрөнгө бэлээр аахар шаахар юм авч цааш нь борлуулах гэж оролдоно. Тэр өдөртөө ийм бэл олж чадаагүй бол нөхдийн хамт голын усанд орохын далимаар замдаа мэлхий барьж баячуудын хүүхдэд худалдаж хэдэн мөнгө олно. Бага шиг нэг нь хашааны хаалганаас холдолгүй, сүүдэртэй газрыг бараадан, элдвээр тоглон биеэ саатуулна. Хүүхэд, эрчүүдийг гадагш яваад өгсөн хойгуур эмэгтэйчүүд бараг нүцгэн шахам гэртээ сууж хэн нь ч үл гарч ирнэ. Нүцгэн шалдандаа ичээд тэд гарч ирэхгүй байгаа биш гагцхүү нарны халуунаас айгаад гарч чадахгүй байгаа нь энэ ажээ.

	Наран шингэх шахаж, эрчүүд хүүхдүүд цувралдан ирж хэрмийн доор бяцхан сүүдэртэй болж, арай сэрүү орох үед, хашаанд амь орж, гал тогооны цуурайтах дуу гарч эхэлнэ.

	Эмэгтэйчүүдийн хоол хийж өгөхийг хүлээн хүмүүс хашаандаа гадаа сууна. Энэ үед хашаан дотор зах зээлийн газар шиг маш их шуугиантай болж, хүмүүс өдрийн халуунд нүд нь улайж, авир зан нь ч муудаж, гэдэс нь өлсөж, зэвхий царайлан байна. Тэдний үг яриа ч таарахгүй, зарим нь хүүхдээ зодож, зарим нь эхнэрээ жанчиж, ингээгүй нэг нь хий хараал тавин сууна. Хоолоо идэж дуустал хүмүүс ийнхүү үймэлдэнэ. Хүүхдийн зарим нь хашаан дотор унтаж, зарим нь гарч тэнэнэ.

	Хүмүүс хоол идсэний дараа дотор нь онгойх шиг болж, зарим нэг ярианд дуртай хэсэг нь энд тэнд хэд хэдээрээ бөөгнөрөн, өдрийн зовж зүдэрснээ шагшин ярилцана. Тэр хашаанд байдаг зарим нэг үүргийн худалдаачид авах эзэнгүй болохоор юмсаа зарж чадалгүй тэр орой болсон хойно юу ч үгүй буцаж ирнэ. Эрэгтэй нь өрөөнд халуун байсан ч хамаагүй шууд орж ханзан дээр үг дуугүй хэвтэх буюу хараал тавина. Эмэгтэйн дотор нь харанхуйлан айл амьтнаасаа тав гурван мөнгө бадарлаж, олсон хэдэн мөнгөө нийлүүлэн гарч жаахан гурил юм олж ирээд, шөл голдуу хоол хийж гэрийнхнийгээ хооллоно.

	Ху Ню, Шао Фүз хоёр ийм амьдралд ороогүй байлаа. Ху Ню, энэ удаа аргагүй үнэн жирэмсэн болжээ. Сянцзы өглөө эртлэн гарч үдшийн найм, есөн цагт харьж ирнэ. Жирэмсэн хүн хамаагүй хөдөлж болохгүй гэдэг хуучны буруу номлолыг Ху Ню ягштал баримталж, үүгээр шалтаг заан хүмүүс өглөө эрт босож, ажил төрлөө бодож байхад ганцхан Ху Ню л хэдий хүртэл хэвтэх дур хүрнэ, төдий хүртэл хэвтжээ. Орой болоход тэр нэг жижиг модон сандал барьж хашааны гадаа гарч аль сэрүүн газар очиж бараг хүмүүс унтаж, тэдний яриа цуугиан зогсох үед буцаж гэртээ орно. Тэр, хүмүүстэй огт үл ярина.

	Шао Фүз ч гэсэн мөн орой босно. Гэвч тэр өөр учиртай байв. Тэр, хашааныхаа эрчүүдийг муухай харахуй гэхээс айж, тэднийг явсны дараа гэрээсээ гардаг байжээ. Өдөртөө Ху Ню дээр орохгүй бол гадуур хэсэж явна. Түүний зарлал өөрийн бие нь болохоор ингэж явахгүй болохгүй байв. Оройд хүний нүд хариулж байгаад гадагш гарч бараг хүн унтсанаас хойш гэртээ сэмхэн орж ирнэ.

	Эрэгтэйчүүд дотор Сянцзы, Эр Чанз хоёр өөр байв.

	Сянцзы гэртээ харьж ирэхээс зүрхшээнэ. Хашааны хэсэг хүмүүсийн гуйлгачин яриа түүний сэтгэлийг үймүүлэх учир цэвэрхэн газар очиж ганцаараа суухыг хүсдэг байв. Гэртээ гэвэл Ху Ню улам л эм бар шиг санагдана. Давчуу жижиг өрөөний халуун дээр бас Ху Ню нэмэгдэхээр тэр бараг амьсгаа авч болохгүй байгаа юм шиг болно. Анхны хэдэн өдөр, Ху Нютэй маргаж байхаас төвөгшөөж тэр эрт харьж ирэхгүй болохгүй байлаа. Ойрноос Шао Фүзтэй үерхэж түүнийг их бариад байхгүй болсон тул тэр арай оройхон ирдэг болов.

	Эр Чянз, ойрын хэд хоногт гэртээ бараг ирэхгүй боллоо. Охиныхоо ажлыг мэдсэн учир тэр хашаанд орохоос зовдог болжээ. Гэвч түүнийг хориглох арга алга, өөрөө охин, хүүгээ тэжээх чадалгүйгээ мэднэ. Иймээс нүднээс далдуур юу л болбол болог гэж бодож явдаг болжээ. Заримдаа яах гэж ийм охинтой болов! Хэрэв хүү байсан бол хаанаас ингэх вэ! гэж тэр, охиндоо хорсоно. Заримдаа биеэ худалдан, хоёр дүүгээ тэжээж байгаа охиноо бодоход зүрх нь шимширнэ! Хорсоод өрөвдөөд түүнд ямар ч арга алга. Хөлчүүрэн согтуурч гар хоосон болохоороо охиноо хорсох ч үгүй, өрөвдөх ч үгүй гэртээ ирж охиноосоо мөнгө авна. Ийм үед тэр, охиныгоо мөнгө олж чаддаг юм. Би эцэг нь болсон хойно, үүнээс мөнгө авах нь зүйн хэрэг гэж үзнэ.

	Ийм үед тэр бас нэр нүүрээ бодож, Эр Чянзэд буруу алга, чи л нүгэл хийж байна гэх зэргээр бараг хүн амьтан дуулмаар чанга хараан зүхнэ.

	Түүнийг яаж ч байсан, Шао Фүз үл дуугарна. Харин энэ үед Ху Ню нэг харааж, нэг ятган тэмцэл хийж байж түүнийг явуулна. Мань эр ч мөнгөтэй болж авсан болохоор уухайн тас алга болж өгнө, энэ мөнгөөрөө дахиад л архи ууна. Хэрэв түүний согтуу гарч эрүүл нүдээр тэднийгээ харах юм бол тэр усанд орох юм уу, боож үхэх байлаа.

	Зургаадугаар сарын арван тавны тэр нэг өдөр тэнгэр бүгчим халуун байв. Наран гармагц, газар өөдөөс нь гал шиг төөнө. Өчүүхэн ч салхи байхгүй, агаарт хаа нэг үүлэн төдий цайвар цагаан юм үзэгдэнэ. Сянцзы гэрээс гарч тэр өдрийн халуун байхыг хараад оройн дөрвөн цагаас хойш ажилд гардаг юм бил үү! Хэрэв мөнгө олдохгүй бол өглөөний гэгээ ортол явъя. Шөнө ямар ч байсан өдрөөс илүү юм олно гэж бодлоо.

	— Чи ч гэртээ байгаад сайнаа үзэхгүй байх аа! Үд дундын хэрд шатааж алах шахна даа! гэж Шао Фүзийг хүн дагуулаад ирвэл Сянцзыд сэжиг авхуулахаас болгоомжилж, Ху Ню түүнийг ажилдаа гарахыг шаардав.

	Тэр, үг дуу ч үгүй босож нэг шанага хүйтэн ус залгилаад гарч одлоо.

	Гудамж дахь улиангар модны өвчилсөн мэт навчис нь шороонд дарагдсан мөчрөөс унжиж, мөчир залхуу нь хүрсэн мэт тонгойно. Засмал дээр өчүүхэн ч ус үзэгдэхгүй гандан цайна. Зам дээрээс боссон шороо огторгуй дахь хумхын тоостой холилдон бужигнаж, хурц наран хүний нүүрийг шарна. Газар бүхэн хуурай дааж, гар хүрсэн газар болгон түлчих гээд, газар бүхэн уйтгараар дүүрч, хуучны энэ хотын бүгчим халуун хүн бүхнийг тарчлаана. Гудамжинд яваа гуриатсан ноход урт улаан хэл унжуулан аахилж зогсож байтаа луус хамраа сарталзуулан уухилж, замын хар тос хайлан, дэлгүүрийн үүдний гуулин пайз шарагдан хайлах гэж байгаа мэт харагдана. Гудамжинд ер биш анир чимээгүй, зөвхөн төмрийн дархны байрнаас алх лантууны хангир янгир дэлдэх дуу сонсогдоно. Тэрэг чирэгчид, ажил хийхгүй бол хоол олж идэхгүй нь хэний ч мэдээж тул аргагүй ажиллахын төлөө тэмцэж, тэрэгтэй гарч ирсэн нэг нь тэргээ сүүдэрт тавьж хажууд нь түшин сууна. Зарим нь цайны газар орж цай ууна. Зарим нэг тэрэггүй гарч ирсэн нэг нь үүгээр түүгээр хэсэн явж тэрэгтэй гарч ирж болох эсэхийг ажин харна. Хүн суулгаад чирч яваа тэдгээр хөөрхөн залуучууд хүртэл гүйх тэнхээгүй болж аажуухнаар тонгойн алхана. Гудамжинд дайралдах худаг бүхэн тэднийг аврагч нь болж замдаа худаг л дайралдвал чирч яваа тэрэг хүн хоёроо зам дээр орхин худаг руу гүйн очиж ус ууж бага боловч сэрүүцнэ. Тэрэгний морь, луус ч гэсэн худгийн дэргэдэх онгоцон дээр овоорч, зарим нэг ус олж ууж чадаагүй, наранд хэт шарагдсан нэг нь зам дээр гэнэт үсрэн унаж үүрд босохгүй болно.

	Сянцзы ч гэсэн бага зэрэг зүрх алдав! Хоосон тэрэг чирч хэд алхтал халуун наран хамаг биеийг нь гал адил хурцаар төөнөж, гар хөл болон бүх биеэс хөлс асгарав. Гэвч суух хүн дайралдвал суулгаад явъя. Гүйхээр жаахан сэрүүцэж юун магад гэж бодов. Тэр, нэг хүн олж суулгаад тэргээ чирэнгүүт, нарны халуун, хүн ажил хийх аргагүй дээд цэгтээ хүрч байгааг сая ойлгов.

	Гүймэгц амьсгаадан, уруул хоолой нь хатаж, ам цангаагүй боловч худаг дайралдмагц ус уумаар санагдуулна. Гүйхгүй болохоор, нарны тэр хортой халуун, бүх биеийг нь нэвт шарна. Хүнээ, зорьсон газарт арай чамай хүргэхэд түүний өмд цамц хөлсөнд нэвтэрч, бүх биед наалдсан байв. Нишингийн ишээр хийсэн дэвүүр авч хэчнээн дэвэвч огтхон ч сэрүүн салхи үл гарна. Хүйтэн ус уугаад уугаад ер нэмэр болохгүй болохоор тэр, цайны газар гүйн орж хоёр гүц халуун цай авч уутал дотор нь бага зэрэг уужрах шиг боллоо. Халуун цай балгахад хамаг биеийн хөлс гарч, дусал хөлс үлдэхээргүй урсана. Тэр дахин хөдлөхийг зүрхэлсэнгүй.

	Удтал тэндээ суутал түүний сэтгэл, зовж эхлэв. Гарч явахгүй бол түүнд ажил олдохгүй. Өнөөдрийн цаг агаар түүнд дийлдэхгүй гэж тэмцэж байгаа мэт бодогдов.

	Тэр ганцхан өнөөдөр тэрэг чирч амьдарч байгаа биш зуны ийм халуун өдөр түүнтэй бишгүй л дайралдаж байсан болохоор тэр нэг өдрийг ингэж хоосон өнгөрөөж болохгүй байв. Гаръя гэхээр залхуу нь хүрч бүх бие нь сульдан, хөлс багагүй гарсан боловч сэтгэлийг нь сэргээж чадсангүй. Бас жаахан суутал, тэр дахин тэсэж сууж чадахгүй болж, суусан ч хөлс гарах хойно гараад үзэхээр шийдэв.

	Тэр, гарангуут өөрийн алдааг сая ухаарав. Огторгуйн мандалд манаран байсан хумхын тоос сарнин үгүй болсон боловч нарны халуун улам хүчтэй болж, нарны хаа байгааг зүрхлэн харах хүн байх байтугай, байшингийн дээвэр, хана хэрэм, гудамж зам бүгд гялайн цайж нүд гялбуулан, галт шил тусгаж байгаа юм шиг хүчтэй төөнөнө. Гудамжинд бараг хүнгүй болж зам гэнэт өргөн болсон юм шиг санагдаж, огторгуйн уудмаас өчүүхэн ч сэрүүн агаар үл амьсгалагдана.

	Сянцзы яахаа мэдэхгүй, толгойгоо унжуулан, тэргээ чирч, зорьсон зорилтгүй, аажуухан алхаж, эхүүн хөлс гоожуулан сажилна. Хэсэг явтал хөлийн ул оймстойгоо зууралдан наалдаж шавар дээр гишгэж байгаа юм шиг хөл нь нялцганан, явахад тун зүдүүртэй болов. Уг нь ус уумааргүй боловч худаг үзэхээр түүн тийш өөрийн эрхгүй тэмүүлж, цангаагаа гаргахгүй боловч худгийн хүйтэн усанд ёс гүйцэтгэх гэж байгаа мэт амны хөндийгөөр ходоод хүртэл урсан орж байгаа хүйтэн усанд бүх бие нь гэнэт сэрүүцэн шар үсний нүх нь агшин, бүх биеийг аятай болгож, цэрийтэл уусан хүйтэн ус дээш тулж хэдэн удаа зогьсуулав.

	Тэр, хэсэг явж, хэсэг сууж, хүн хөлсөөр чирнэ гэхээс залхуу хүрнэ. Үд дунд хүртэл явсан боловч өлссөнгүй, дадсан зангаараа ямар нэг жаахан юм олж идье гэж бодоод идэх юм авах гэтэл дургүй нь хүрэв. Ходоод нь усаар дүүрч цэрдийтэл ус уусан морь малын гэдэс дуугарах адил түүний гэдэс хааяа хоржигнон дуугарна.

	Өвөл, зун хоёрыг харьцуулахад Сянцзы өвлөөс нь айдаг байв. Зун цаг ийм шаналгаатай байна гэж тэр санасангүй, тэр хотод, зун олныг л өнгөрүүлсэн. Ийм айхавтар халуун байсан түүнд үл санагдана. Цаг агаар хуучнаасаа ийм халуун болсон юм уу, эсвэл өөрийн бие нь ийм сул дорой бол оо юу? Ийнхүү бодогдмогц түүний дотор хүйтэн оргих шиг болов. Өөрийн бие, тиймээ өөрийн бие нь үнэхээр болохыг больж! Тэр үүнээс айх боловч арга алга! Тэр Ху Нюг хөөж явуулахын ч арга алга. Тэр одоо яг Эр Чянз шиг болох нь, тэр удаа дайралдсан өндөртэй ч адилхан болох нь, Шао Ма-эрийн өвөг эцэгтэй ч адилхан болох нь. Сянцзы ингээд өнгөрчээ!

	13 цагийн үед тэр, нэг хүн суулгаж чирэв. Өдийд ерийн өдөр гэсэн ч хамгийн халуун байдаг үе, энэ нь зуны хамгийн халуун өдрийн хамгийн халуун цаг байсан боловч тэр дахин нэг удаа гүйж үзэхээр шийджээ. Наран яаж ч шарж байсан, энэ хүнийг хүрэх газар нь хүргээд үзье. Ингэхэд миний биеийн сайн муу аяндаа мэдэгдэнэ. Хэрэв энэ хүнийг хүргэж чадахгүй бол гудамжны энэ халуун шороон дээр унаад үхсэн ч яах вэ гэж тэр боджээ.

	Тэргээ чирч хөдлөхөд халуун тасалгаанд байхад хаалганы завсраар сийгж байгаа салхи шиг бяцхан салхи өөдөөс нь үлээв. Ийм салхи өөдөөс нь үлээхэд итгэсэнгүй байртай, хажуугийн улиангар модны мөчрийг ажиглахад, үнэхээр үл мэдэг хөдөлж байлаа. Гудамжны хөдөлгөөн гэнэт нэмэгдэж, сүүдэрт байсан хүмүүс дэвүүрээ толгой дээр барин, гарч ирээд «Жаахан сэрүүн орж байна!» гэж хашхирах шахан ярилцана.

	Сэрүүн салхи аажмаар нэмэгдэж, хүмүүсийн хөдөлгөөн олшров. Сэрүүн орж эхлэхэд нарны илч буурлаа. Салхи гэнэт ширүүсэж, өдөржин хөдлөөгүй тэдгээр улиангар мод баярлан баясах мэт найган ганхаж эхлэв. Түр зуурын салхи өнгөрсний дараа тэнгэр бүрхэж, шороо тоос босов. Тэнгэрийн хойд хаяанаас бэх шиг хар үүлс гарч ирлээ. Сянцзын хөлс сэвэрч, хойд зүг рүү нэг харснаа, зуны бороо орох дураа хүрвэл тэр дороо л ордог гэдгийг мэдэх тул тэндээ зогсож, борооны халхавчаа хийлээ.

	Халхавчаа дөнгөж хийж дуустал салхи улам ихсэж хар үүлс бараг бүх тэнгэрийг бүрхэв. Тэрэг чирэгчид санд мэнд борооны халхавчаа хийж, пүүсийн худалдагчид сэрүүвчээ яаран буулгаж, үүргийн худалдагчид бараагаа тэвдэн хурааж, гудамжаар яваа хүмүүсийн алхаа улам хурдасна. Сүүлийн удаагийн ширүүн салхинд пүүсийн даавуун сэрүүвч, үүргийн худалдаачид явган хүмүүс хумхигдан арилсан мэт бүгд үзэгдэхгүй болж, зөвхөн улиангар мод л салхинд найгасаар үлдэв.

	Тэнгэр бараг бүхлээрээ хар үүлсээр хучигдаж, илчит нараар шарж байсан гэгээн цагаан өдөр гэнэт шөнө мэт харанхуйллаа. Борооны түрүүчийн жижиг дусал, юм эрж байгаа юм шиг салхины аясаар баруун, зүүн тийш шүршинэ. Салхи намдсан боловч бие дагжаан чичрүүлнэ. Ийм салхи өнгөрөөсний эцэст улиангар мод хүртэл яахаа мэдэхгүй болсон мэт нам гүм боллоо.

	Хурц цахилгаан, харанхуйлан байгаа тэнгэрийг зүсэх мэт түүний толгой дээр гялсхийж, хурын ус түүний дагуу бууж, хийсэн хөөрч байсан шороог нам дарлаа. Бүдүүн ширхэгтэй борооны хэдэн том дусал Сянцзын бие дээр бууж түүнийг чичрүүлэв. Гэнэт урьд урьдаас улам ч хүчтэй салхи гарч гудамжны модыг найгуулан, навчсыг сүр сар дуугарган, бороо шороо салхи холилдон газар тэнгэр нийлсэн мэт болж, хойно урд юу байгаа нь ялгагдахгүй боллоо. Өндөр байшингуудын дээврийн ус хүрхрээ мэт олгойдон гоожиж хувингаар асгах мэт их борооны ус гол шиг хөндлөн гулд урсаж, цэлмэг сайхан гэгээн өдөр үдшийн бүрэнхий шиг боллоо.

	Сянцзын дээл хувцас нэвтэрч бүх биед өчүүхэн ч хуурай газаргүй болтлоо норлоо. Замын ус шагай татаж явахад зовлонтой болов. Борооны ус дээрээс нүдэхийн хамт нүүр амыг нь шавхран гуядаж, урагшлах байтугай амьсгаа авах, нүд нээхэд ч бэрхтэй байв. Иймээс тэр шуугин цутгаж байгаа борооны дуу, яс янгинатал даарч байгаа өөрийн биеэсээ өөр бараг юу ч мэдэхгүй боллоо. Тэр, тэргээ тавья гэж бодовч хаана тавихаа үл мэднэ. Урагш явъя гэхээр хөлтэй нь борооны ус зууралдан саад болно. Тэр, иймэрхүү амьд үхсэний хооронд тонгойн ганц хоёр алхан явж байв. Тэргэнд нь сууж яваа хүн ч гэсэн үхсэн юм шиг дуу шуугүй болж, бороотой амь тэмцэн тулалдаж яваа тэрэгчийг тэсвэрлэн хүлээж суув.

	Бороо бага зэрэг намдахад, Сянцзы нуруугаа жаахан эгцэлж амьсгаа аваад «Эзэнтэн, борооноос жаахан хоргодож байгаад явбал ямар вэ?» гэсэнд «Хурдан яв! Чи намайг энд хаях гээ юу?» гэж тэр хариуд нь дэвслэн хашхирав.

	Сянцзы тэргээ тавьж, нэг газар олж борооноос хоргодъё гэж бодсон боловч бүх биеэс нь ус гоожиж, хэрэв зогсвол даарч чичрэх байсан тул усан дундуур шүд зуун гүйлээ. Дөнгөж гүймэгц бороо өөдөөс нь нүүр нүдгүй шавшлаа.

	Хүрэх газраа хүрсэн боловч тэр хүн сохор зоос ч нэмж өгөлгүй бууж одлоо. Сянцзы ч түүнтэй маргасангүй.

	Бороо хуучнаасаа намдаж, хэсэг зогсож, хэсэг орж байв. Сянцзы яаран гүйж харилаа. 

	Тэр, зуухны дэргэд галд ээж, салхинд хийсэж байгаа навч мэт бөмбөгнөтөл чичирч байлаа. Ху Ню түүнд нэг аяга чихэртэй халуун ус хийж өгөхөд тэр тэнэг юм шиг хэдхэн балгаж аягатай усыг дуусгав. Усаа уугаад хөнжилдөө орж унтсан, унтаагүйн хооронд юу ч мэдэхгүй хэвтэв.

	Оройн дөрвөн цагийн үед, хар үүлс ядарсан мэт сарниж, хүч муутай цахилгаан энд тэнд анивалзан цахилна. Түдэлгүй тэнгэр баруун талаар хаяаран, хар үүл алтан шар эмжээртэй болж, өмнө зүгт цахилгаан гялалзана. Мөн удаагүй байтал тэнгэрийн баруун хаяагаар наран тусч, түүний гэрэлд борооны устай модны навч мөнгөн өнгөө гялалзуулна. Тэнгэрийн зүүн хаяагаар хоёр үзүүрээ хар үүл рүү шаасан олон өнгийн солонго татав. Түдэлгүй солонго үгүй болж, цэвэр усаар угаасан мэт тэнгэр цэлмэж, харанхуй дотроос цэвэр гоё ертөнц шинээр төрөн гарч байгаа юм шиг боллоо. Сянцзын байгаа олон айлтай хашааны муу усны нүхэн дээгүүр хүртэл хэдэн өнгийн соно нисэж байв.

	Соно хөөж байгаа хөл нүцгэн хүүхдүүдээс гадна тэр хашааны хүмүүс хүртэл хурын дараах цэлмэг тэнгэрийг шагшин магтаж байлаа. Шао Фүзийн байшингийн арын хана хэсэг газар нурсан учир эгч дүү гурав ханзныхаа сийрсээр нүхийг нь санд мэнд бөглөв. Хашааны хэрэм хэд хэдэн газраар нурсан боловч түүнийг анхаарах завтай хүн гарсангүй. Зөвхөн өөрийн орон сууцаа янзална. Зарим байрны шат хэтэрхий нам учир тасалгааны гол дунд хүртэл ус орж хүмүүс үнсний тосгуур, хагархай аягаар усыг гадагш асгана. Зарим байшингийн хана нурж, зарим байшингийн дээвэр шүүрэн шанага шиг гоожиж хамаг юмыг нь норгосон учир юмаа гадагш зөөж галын дэргэд буюу цонхон дээр тавьж хатаана. Бороо орж байхад байшин нь нурсан бол тэд амьдаар булагдаж үхэх байсан. Гэвч тэд тэнгэр бурхандаа амиа даатгаад, онгорхой цоорхой байшиндаа хоргодож байлаа.

	Тэд нар байрны хөлс төлөх боловч байшинг нь засдаг хүн огт үгүй, нураад, суухын аргагүй болбол сая нэг шаварчин ирж онгорхой цоорхойг нь бөглөсөн болоод зассан нэр зүүж явна. Байрны хөлс төлж дийлэхгүй бол гэр бүлээрээ хөөгдөхөөс гадна байдаг юмаа эзэндээ хураалгана. Байшин нь эвдэрч байшиндаа дарагдаж үхсэн ч хамаарах хүн байхгүй. Тэд нар өөрийн мөнгөө иймэрхүү л байрны хөлсөнд төлнө. Харин байр нь эвдрэх, ямар нэг аюулд учрах нь сууж байгаа хүний хохь болно!

	Энэ үед бороонд норж өвчин олох л хамгийн аюултай байв. Тэдгээр хүүхэд ч гэсэн, том хүн ч гэсэн амьдрахын тул халуун наранд шарагдан гудамжаар тэнэж, биеийн хүчээ худалдан амьдардаг хүмүүс, арга буюу ажлын байдлаас болж ширүүн бороо, хүчит мөндөртэй тохиолдовч тэд ажилласаар байдаг тул эцэст нь заавал халуун хүйтний хямралаас болж нэг хоёр өдөр халууран хэвтдэг байв. Хүүхэд өвчлөхөд эмийн мөнгө үл олдоно. Нэг удаагийн бороо, эрдэнэ шиг гаолян будааны ургацад нэмэртэй боловч хотын хэдэн арван ядуу охид хөвгүүдийг усаар цохиж ална. Том хүн өвчлөх улам ч хэцүү. Хурын дараа шүлэгчид, яруу найрагчид түүнийг магтан "сувд шиг" гэх зэргээр бичих боловч ядуу айлын толгойлогч буюу хөдөлмөрийн чадвартай нэг нь өвчлөхөөр тэр нэг гэр бүл өлсгөлөнд учирна. Нэг удаагийн борооны дараа янхан болоод хулгайчийн тоо улам нэмэгдэж урьдынхаас илүү хэдэн хүнийг шоронгийн үүд рүү чиглүүлж ч магад. Том хүн нь өвчлөхөөр охид, хөвгүүд нь өлсөж үхсэнээс янхан юм уу, хулгайч болсон нь дээр хэрэг! Бороо бол баян хүнд ч орж өгдөг, ядуу хүнд ч орж өгдөг, ёс мэддэг хүнд ч орж өгнө, мэддэггүйд нь ч орж өгнө. Гэвч үнэндээ шуурга биш, хорвоо дээр унаж байгаа болохоор бороо ч гэсэн шударга, биш байдаг юм

	Сянцзы өвчиллөө. Энэ хашаанд өвчилсөн хүн ганц түүгээр ч зогссонгүй.

	
— АРВАН ЕС —

	Сянцзы өдөржин, шөнөжин хоёр хоног унтсан учир Ху Ню ихэд сандрав. Тэр, «Эхийн сүмд» очиж аврал эрж, өгсөн жаахан хуж, хоёр, гурван үнэрт өвсөн эмийг нь Сянцзыд өгтөл, тэр нүдээ нээж харсан боловч хэсэг зуур болоод дахин унтаж, хүнд ойлгогдохгүй юм дэмийрч байв. Ху Ню эмч дуудах нь чухал гэдгийг ойлгов. 

	Эмч ирж түүнийг хоёр удаа тарьж, нэг эм өгтөл тэр бүрэн сэргэж, нүд нээмэгц «Бороо бас л орж байна уу?» гэж асуув.

	Хоёр дахь эмийг нь чанаж өгөх гэтэл уухаас татгалзав. Мөнгөндөө харамсахын зэрэгцээгээр ганц удаа бороонд нороод ингэж өвчилсөн биедээ хорсож, дахин эм уухаас татгалзжээ. Эм уугаад хэрэггүй гэдгээ гэрчлүүлэхийн тул тэр босож хувцаслая гэж бодов. Гэвч тэр өндийн суумагц толгой дээрээс хүнд чулуу дарж байгаа юм шиг хүзүү нь даахгүй нугарч, нүд нь эрээлжлэн дахин уналаа. Тэр, юу ч ярихын хэрэг үгүй болсноо ойлгож, аягатай эмийг нь авч залгилав.

	Тэр, арван хэд хоног хэвтлээ. Тэр, хэвтэх тусам улам бачимдаж, заримдаа буруу харж хэвтээд уйлдаг ч боллоо. Өөрөө мөнгө олж чадахгүй болохоор алив нэг зардалд Ху Нюгийн мөнгөнөөс хэрэглэх болно.

	Түүний мөнгө хэзээ зарагдаж дуусна төдийд бүх мөнгөний явдал түүний чирдэг тэргэнд тулах болно гэдгийг тэр ойлгож байсан бөгөөд Ху Ню элдэв шалдав юманд мөнгөө үрэх дуртай, түүнийг нь эцсийн бүлэгт хангаж чадахгүй болно. Яах гэж энэ бас жирэмсэн болж орхив доо гэх зэрэг элдвийг бодох тусам санаа сэтгэлийн хувьд улам доройтож, өвчин нь ч хялбар эдгэрэхгүй болов.

	Тэр дөнгөж нэг амь ороод Ху Нюгээс «Тэрэг яасан бэ?» гэж асуув.

	«Бүү зов, тэргийг чинь Дин Сыд хөлсөлсөн!»

	«Аа!» гэж тэр, энэ үгийг сонсоод Дин Сы ч байсан, өөр хэн ч байсан тэргийг минь эвдэж орхих вий гэхээс сэтгэл нь зовов. Гэвч өөрөө босож чадахгүй хойно, тэргээ хөлслөх нь сул зогсоосноос хаанаас дор байх вэ? Өөрөө чирвэл өдөрт сайн муу ч гэсэн дунджаар тавь, жаран мөнгөний орлоготой байна. Энэ нь хувцас авахгүй, Ху Ню шиг хамаагүй үрэхгүй бол хоёр хүний байшингийн хөлс, нүүрс, будаа гурил, дэнлүүний тос, цайны усны зардалд элбэг хүрнэ. Өдөр бүр зарагдвал зохих 40, 50 мөнгийг одоо яаж тэрэгний хөлс арван мөнгөөр нөхөж чадах вэ?

	Үүний хажуугаар бас эм ууж байна. Хэрэв өвчин эдгэхгүй бол яана аа? Үнэндээ, Эр Чянзын архи уудаг найз нөхдийнхөө садар самуун явдлыг гайхах хэрэг алга.

	Тэрэг чирч гүйдэг энэ ажил бол хүнийг үхлийн зам руу нь оруулж байгаа ажил юм! Хэрэв хүчээ худалдаж амьдрах юм бол чи зоригтой бай. Битгий гэрлэ, битгий өвчил, өчүүхэн ч алдаатай ажил битгий гарга гэх зэргээр бодлого болон байтал урьдын анхны тэргээ алдсан, хураасан мөнгөө дээрэмдүүлсэн зэрэг нь хэний буруу байх вэ? Энэ бол өвчилснөөс ч болоогүй, гэрлэснээс ч болоогүй, ганцхан ёс бусаар л алдсанаас болсон хэрэг! Ер нь сайн ч явсан, саар ч явсан, энэ зам дээр ганцхан үхэл л байна гэж тэр дотроо бодов.

	Гэвч ийм үе хэдийд түүнд тохиолдохыг тэр өөрөө үл мэднэ, ингэж бодогдоход түүний гуньхрал намдаж хэрэв ийм л ёстой юм бол хэвтээд л байя! гэж бодоод, тэр юу ч бодохгүй чимээгүй хэвтэв. Удсан ч үгүй тэр бас тэсэхгүй болж ер нь одоохон босож зовлонт шогшоогоо эхэлье. Зам амьгүй, хүн амьтай голтой хойно, хүн авсанд орохоосоо өмнө горьдлогоо таслахгүй байх ёстой гэж зориглосон боловч тэр босож чадсангүй. Ингээд тэр арга нь барагдсан байртай Ху Ню өөд хандаж;

	— Би энэ тэргийг өлзий муутай гээд байгаагүй юү! Үнэхээр л өлзий муутай эд юм даа!

	— Чи наад өвчнөө л эдгээ! Дандаа л тэрэг гэж байх юм. Тэрэгнээс бүр болсон хүн юм аа! гэв.

	Сянцзы дахин өөр юм ярьсангүй. Үнэндээ ч өөрөө тэрэгнээс болсон хүн. Тэрэг чирч эхэлсэн цагаас хойш өөрийн тэрэгтэй бол хамаг юм бүтнэ гэж итгэж явсан хүн.

	Өвчнөө жаахан намдахаар тэр бослоо. Толинд өөрийгөө харахад, сахал сармай нь бүрзийн ургаж, хацрын яс нь босож, хоёр нүд нь хонхойн, нүүрний сорвины хажууд өдий төдий үрчлээс гарч бараг өөрийгөө танихааргүй болсон байв.

	Өрөөнд маш бүгчим байсан боловч нэгд тэр хоёр хөл нь ясгүй юм шиг солбиод явж болохгүй, хоёрт хүнд харагдахаас ичээд хашаанд гарсангүй. Энэ хашаагаар ч барахгүй, Сянцзыг тэрэг сайн чирээч гэдгийг хотын зүүн, баруун талын хэн бүхэн мэдэх тул тэр ийм царай зүстэй гарахгүй байв.

	Тасалгаандаа тэр уйтгарлаж, өвчнөө амархан эдгэрч тэнхээ авч чадаагүйдээ хорсоно. Гэвч өвчин гэдэг хэрхэн түүний дураар болох билээ.

	Нэг сар амраад, өвчнөө бүрэн эдгэрсэн эсэхийг хайхралгүй тэргээ чирч эхэллээ. Тэр, хүнд танигдахаас болгоомжилж малгайгаа доош нь сайн дарж өмсөөд аажуухан шогшино. Тэр, хүнд муу хэлэгдэхийг их айдаг учир хүн чирч яваа үед «Сянцзы» гэдэг нэр «Хурдан» гэдэг үгтэй салшгүй холбоотой байдаг байв.

	Угаас бие нь бүрэн сайжраагүй байсан тул хэд хоног ажил хийгээд дахин өвчиллөө. Энэ удаа тэр цусан чацгаар өвчлөв. Тэр бачимдахдаа хэчнээн хөмхийгөө зуувч түүнд тус болсонгүй. Гэдэс нь нуруундаа наалдах гэж байгаа мэт өвдөж, мөн гүйлгэнэ. Арай гэж түүний цусан чацга тогтож, хоёр хөл нь сульдан тамирдаж дахиад гүйх нөхцөлгүй боллоо. 

	Тэр дахин нэг сар амрав! Ху Нюгийн гарын бэл удахгүй дуусах гэж байгааг тэр ойлгож байв.

	Наймдугаар сарын арван таван болоход тэр тэргээ чирэхээр шийдэв. Энэ удаа дахиад өвчин хүрвэл голын усанд живж үхнэ гэж тэр тангараглажээ.

	Сянцзыг анх өвчтэй байхад Шао Фүз байнга тэднийхээр орж гардаг байв. Сянцзы ярья гэхэд үг хэлээр Ху Нюг давахгүй, өвчтэй уйдан хэвтдэг байсан тул Шао Фүзийг орохоор тав гурван үг түүнтэй сольдог байв. Энэ нь Ху Нюгийн дургүйг хүргэлээ.

	Сянцзын эзгүйд Шао Фүз түүний сайн найз байсан бол одоо Сянцзыг гэртээ байх үед тэр Ху Нюгийн атаа жөтөө болж Шао Фүзээс өрөө хүртэл нэхэж «Үүнээс хойш манайхаар бүү шагай!» гэх зэргээр омогддог болжээ.

	Шао Фүз үүнээс хойш зочин хүлээж авах байргүй болж, өөрийн гэр нь эвдэрхий, ханыг нь хүртэл сийрсээр бөглөсөн учир тэндээ хүн хүлээж авах боломжгүй байв. Иймээс «Дамжлагын компанид2» очиж бүртгүүлэхээс өөр аргагүй боллоо. Гэвч «Дамжлагын компанид» ийм хүний хэрэгцээгүй байв. Тэнд бол гуа үзэсгэлэнтэй, мөнгө их олж чадах «Эмэгтэй оюутан» буюу «Томоохон айлын цэвэр охид» очиж болохоос жирийн нэг ийм хүүхэн хэрэггүй байлаа.

	Тэр ямар ч аргагүй болов. Янхны газар очъё гэхэд өөрийн бэлгүй болохоор тэд өөрийнхөө наймаатай холилдуулахгүй, ээлжийн жижүүрийн эмэгтэйчүүдийн дунд оруулна.

	Ингэхээр бүр эрх чөлөөгүй болж, хоёр дүүг минь хэн асрах вэ? Үхнэ гэдэг хамгийн амархан ажил, амьдарна гэдэг шоронд байгаатай адил хэрэг. Тэр үхэхээс айхгүй боловч үхлээс гавьяатай, ямар нэг эрэлхэг үйлийг бүтээх хүсэлтэй тул тэр үхэхийг бодохгүй байв. Хоёр дүүгийнхээ хөлийг нь дөрөөнд, гарыг нь ганзаганд хүрэхийг үзээд үхвэл түүний сэтгэл амрах байлаа. Өөрөө эрт орой хэдийд ч гэсэн нэг үхнэ.

	Гэвч нэг нь биеэ сүйтгэж, хоёрынхоо амийг аврах нь чухал байв. Тэр бодсоор байж «Хямд үнээр биеэ худалдах» ганц замыг сонгон оллоо. Тэдний тэр муу байранд ирсэн хүн их мөнгө гаргахгүй нь мэдээж хэрэг. За яах вэ, хэн л хэдэн мөнгө л олдвол болох нь тэр. Ингэхэд дээл хувцас, оо энгэсгийн хэрэггүй болно. Түүн дээр ирж байгаа эрчүүдэд ч гэсэн ийм байх нь шаардлагагүй. Тэд бол мөнгөнийхөө хэрээр л зугаалдаг хүмүүс. Гэвч түүний залуу нас, булбарай бие даанч хямдхан байлаа.

	Ху Нюгийн бие хүндэрч, зах орж юм авахад хүртэл хэцүү болж, Сянцзы өглөө гараад өдөржин үзэгдэхгүй, Шао Фүз тэднийд орж ирэхгүй болохоор ганцаар гэртээ уяатай нохой шиг уйддаг боллоо. Тэр уйдах тусам Шао Фүзийн зориуд хямд үнээр биеэ өгч байгаад улам хорсоно. Тэр, тэсэхийг больж Шао Фүзийг хорлохоор үүдээ дутуу нээж хүн л тэднийд ирвэл элдвээр дооглон хашхичдаг байсан тул Шао Фүзийн зочин цөөрч Ху Нюгийн сэтгэл амарлаа.

	Энэ байдал цаашдаа үргэлжилбэл, бүх хашааны хүмүүс бүгд Ху Нюг дэмжиж эцэст өөрөө хөөгдөхөд хүрэх нь гэдгийг Шао Фүз ойлгож байсан тул тэр, хоёр дүүгээ дагуулан очиж Ху Нюгийн өмнө үг дуугүй сөхрөн суув.

	Үг дуугүй ингэж сөхрөөд болохгүй бол тэр алалдахаас ч айхгүй байлаа. Амиа хамгийн агуугаар алдахын тулд доромжлолыг тэсвэрлэх хэрэгтэй. Доромжлолыг хамгийн сайнаар тэсвэрлэхийн тулд эсэргүүцлээ урьдчилан бэлтгэх нь чухал гэдэг эрс зоригийг тэр дотроо хадгалж байв.

	Ху Ню түүнийг нь анзаарсангүй. Гэдсээ дааж ядаж байсан болохоор аргагүй л Шао Фүзийг сайн, муу санаатай гэх зэрэг элдэв яриагаар тэр хоёр эвлэрч Ху Ню хуучин шигээ Шао Фүзэд аливаа бүхнээр тусалдаг болов.

	Намрын дунд сараас эхлэн ажилд гарснаас хойш, Сянцзы хоёр удаа өвчилсөн учир өөрийгөө төмрөөр хийгээгүй юм байна гэдгийг ойлгов. Их мөнгө олох горьдлого түүнээс бүрэн салаагүй боловч өөрийн хүлээсэн удаа дараагийн цохилтоос биеэ хэчнээн их сульдан доройтсоныг мэдлээ.

	Сайн эр цагаа ирэхэд шүд зуухгүй болохгүй боловч шүд зуугаад ч гэсэн цусаар бөөлжихөд үгүй болох явдалгүй. Цусан чацга нь хэдийгээр эдгэрсэн боловч түүний гэдэс үе үе базлан өвдөнө. Зарим үед хол хол харайн гүйлтээ хурдасгаж үзэхэд гэдсээр нь хатгуулж гүйдлээ удаашруулахаар барахгүй тэр дороо зогсож гэдсээ дарж эвхрэлдэн суухаас өөр аргагүй болгодог байв. Хоосон тэрэг чирч яваа үед ч яах вэ, харин хүн суулгаж гүйж яваад гэнэт тийнхүү зогсвол хүн амьтны элэг доог болно.

	Одоо хорин хэдтэйдээ ингэж хүний доог болох гэж байгаа юм, гуч дөч хүрэхээрээ яана аа? Ингэж бодогдоход түүний бүх биеийн хөлс гарах шиг болов!

	Өөрийн биеэ бодвол тэр сарын хөлсөөр нэг айлд тэрэг чирэх нь түүнд ашигтай байв. Нэг хүнд үйлчлэхэд явахын цагт нь хурдан гүйх боловч амрах хугацаа урт, ерийн тэрэг чирэхээс сул цаг ихтэй байдаг. Гэвч ийм ажилд түүнийг явуулахгүй, түүнтэй гэр бүл болсноос хойш эрх чөлөөгүй болгосон, Ху Нюгийн тун айхавтар гэдгийг тэр ойлгож байв.

	Хагас жилийн дотор, намраас өвөл хүртэл, амь зуухын тул мөнгө олох гэж тэмцэж, уйтгартайхан тонгойн шогшино. Тонгойн явахдаа тэр урьдынхтай адил тийм ч хэрсүү биш юу ч анзаарахгүй явдаг болжээ.

	Мөнгө олох талаар аваад хэлэхэд, тэр бусад тэрэг чирэгч нараасаа арай илүү олдог байв. Гэдэс нь өвдөөгүй байвал тэргээ сул чирэх гэж түүнд байдаггүй, суух л хүн дайралдвал суулгана.

	Харин түүнд, элдэв аргаар хүнээс илүү мөнгө авах, замдаа тэрэг солих, их мөнгөөр явах хүн хүлээх зэрэг муу зуршил байдаггүй байлаа. Ийнхүү явахад их ядрах боловч өдөр бүр орлоготой байдаг бөгөөд тэр ямар нэг заль мэх хэрэглэдэггүй учир аюулд учирдаггүй байв.

	Гэвч орлого тун бага тул юу ч үлддэггүй, зүүн гараар оруулж, баруун гараар гаргаж, өдрийн мөнгөө өдөрт нь л цэвэрлэдэг байв. Тэр мөнгө хадгалах тухай бодохыг ч больжээ. Мөнгөө яаж ч хэмнэсэн, Ху Ню бүгдийг нь үрнэ гэдгийг тэр мэддэг байлаа.

	Ху Нюгийн төрсний дараах сарын амралт дараа жилийн хоёрдугаар сарын эхээр болох байв. Өвлийн улирал эхэлснээс хойш түүний гэдэс мэдэгдэхүйц томорч, тэр байн байн гэдсээ харан, халуун ханзнаасаа ч холдохгүй их л ялархуу байдаг байж, хоол хийх зэрэг ажил бүгд Шао Фүз дээр тохогдож, харин хоолны үлдэгдэл шөл шавхруу түүний хоёр дүүд шилждэг боллоо.

	Үүнээс болж улам ч илүү зардал гардаг болов. Хоолноос гадна тэр янз бүрийн юм авч иднэ. Гэдсээ томрох тусам тэр олигтойхон идэх нь чухал гэж боддог байснаас гадна өдөр бүр Сянцзыд ийм тийм юм авчирч өгөөрэй гэж захина. Сянцзын орлогын их багаар түүний захиалга өндөр нам болдог байлаа.

	Тэр өвчтэй байхдаа, түүний мөнгийг их үрсэн тул түүнд ачийг нь хариулахын тулд мөнгөө зарах хэрэгтэй болж энэ талаар Сянцзы түүнд юу ч хэлдэггүй байв.

	Сянцзыг гараа жаахан чангалах гэхээр «Жирэмсэн хүн гэдэг чинь есөн сар өвчилдөг юм. Чи ойлгож байна уу?» гэдэг байв. Түүний хэлж байгаа ч зөв юм.

	Цагаан сар болох үед Ху Нюгийн дуртай юм улам ч нэмэгдлээ. Өөрөө үүрнээсээ холдож чадахгүй болохоор Шао Фүзийг хэдэн арав дахин юм авхуулахаар гүйлгэнэ. Тэр өөрөө гарч чадахгүйдээ хорсох боловч гарч явахаас биеэ хайрладаг тул уйдахын оронд янз бүрийн их л юм харж суувал сэтгэл амар байдаг байв. «Бүхэл жил ингэж зүдэрч гүйгээд чи нэг олигтой юм идэхгүй гэж үү! Өвдсөнөөсөө хойш чиний бие бүрэн гүйцэд тэнхрээгүй байлаа. Чи цагаан сараар сайн идэж уухгүй, өлөн бясаа шиг болсон хойноо идэх гээ юү!» гэх зэргээр энэ юмыг би өөртөө авч байгаа юм биш, чамайг л өрөвдөөд авч байна гэж тайлбарладаг байсан тул Сянцзы энэ талаар түүнтэй маргадаггүй байсан бөгөөд маргаж ч чаддаггүй байлаа. Ингээд Ху Ню бэлэн хоол унднаас нэг амиар хоёр гурван аяга идээд хөдлөх ч үгүй дэмий суудаг байв.

	Цагаан сарын дараа, түүний төрөх ойртсон тул хэдийд ч төрж магад гэж айгаад ямар ч гэсэн оройн цагаар Сянцзыг гадагш гарахыг зөвшөөрдөггүй болов.

	Амь насыг нь залгамжлагч охид хөвгүүдэд Сянцзы дуртай боловч түүнд нэг ч хүүхдийн хэрэггүй юм. Гэвч «эцэг» гэдэг нандин үг өөрт нь сонсогдоход төмөр зүрхтэй хүнийг ч гэсэн нүдийг нь аниулаад бодуулахад, яаж ч бодлоо гэсэн энэ үг түүний сэтгэлийг заавал хөдөлгөх вий. Сянцзы өөртөө ямар сайн тал, ямар бахархалтай зүйл байдгаа бодохгүй тэнэг юм шиг л явдаг байв. Энэ сонин сайхан үг санагдмагц, тэр гэнэт өөрийн үнэ хүндтэйг ойлгож, хүүхэдтэй л болбол амьдрал хоосон өнгөрөхгүй, өөр юу ч үгүй байсан ч хамаагүй мэт бодогдов. Үүний хамт Ху Ню одоо ганц хүн биш, энэ талаар маш их гавьяа байгуулсан учир тэр Ху Нюд өөрийн чадах бүхнийг хангаж, ажил бүхэнд нь тусалж байсан боловч түүний элдвээр аашлах нь үнэхээр тэсвэрлэшгүй байлаа. Гэвч Сянцзы гадуур гарч эрхбиш мөнгө олох хэрэгтэй, амрах хэрэгтэй, олсон мөнгөө хамаагүй үрүүллээ ч гэсэн нэг шөнө амар тайван унтаж амарвал маргаашийн зүдүүрт ажилдаа зүтгэхэд хялбар байв. Гэтэл Ху Ню түүнийг орой нь гэрээс гаргахгүй шөнө нь амар унтуулахгүй болохоор Сянцзы бодсон санасан ч юмгүй, яавал дээр болохоо ч мэдэхгүй, мансууран явдаг болов. Тэр заримдаа баярлаж, заримдаа яарч сандарч, заримдаа уйтгарлаж, заримдаа баярласандаа гутарч, заримдаа яарч сандарсандаа баярлаж, ийнхүү олон янзын бодол сэтгэлд автагдсан тул нэг удаа хүн суулгаж яваад чухам хаана хүргэхээ ч мартаад шогшиж явсан удаатай бил ээ!

	Зулын хорин тавны үед Ху Ню байж сууж чадахгүй болоод Сянцзыг явуулж эх баригч дуудуулахаар шийдэв. Эх баригч ирж үзээд болоогүй байна гээд буцав. Тэр, хоёр хоног тэссэн боловч бас л тонгочиж эхлэв.

	Эх баригчийг дахин дуудсанд мөн л болоогүй байна гэв. Би ингэж тарчлан зовж байж чадахгүй ингэж байснаас үхсэн дээр гэх зэрэг орилж бархирна. Сянцзыд ямар ч арга алга. Түүний төлөө бүх хүч санаагаа тавьж байгааг илэрхийлэхийн тул түүний хүссэн ёсоор түр ажилд гарсангүй.

	Нэгдүгээр сарын эцсээр Сянцзыд ч үнэхээр төрөх цаг нь болж байгаа нь мэдэгдэж, Ху Ню ч бүр хүн дүрсээ алдлаа. Эх баригч хүрч ирээд, нэлээн зовж төрж магад гэсэн байртай сэм дохио Сянцзыд өгөв. Ху Нюгийн нас ахисан хойно гарах гэж байгаа анхны нь хүүхэд, үүн дээр ерийн цагт хөдөлж хөдөлмөрлөж байгаагүйгээс гэдэс дэх хүүхэд нь таргалж томорсон, мөн жирэмсний хугацаанд өөх тостой юм их идэж байсан зэрэг энэ бүгдийг нийлүүлээд үзэхэд амархан, амжилттай төрнө гэдэг горьдлого багатай байв.

	Түүнчлэн жирэмсний хугацаанд эмчид үзүүлж, хүүхдийнхээ байрлалыг шалгуулж байгаагүй, эх баригч энэ талын мэргэжилгүй учир буруу харж гарч магад гэх зэргээр өгүүлэхээс өөр юм хийж үл чадна.

	Энэ том хашаанд хүүхэд төрөх, эхчүүдийн нас барах ердийн заншил болсон байлаа. Гэвч Ху Ню, хэн бүхнээс улам аюултай, бусад эмэгтэйчүүд бол төрөх өдрөө хүртэл хөдөлмөрлөж идэх уухаар ховор, хүүхэд нь төдий л их таргалдаггүй учир амархан төрдөг байв.

	Тэдэнд аюул нь төрсний дараа тохиолддог бол Ху Нюгийн байдал тэднээс өөр түүний давуу сайн байдал одоо түүнд хөнөөл болж байна.

	Сянцзы, Шао Фүз, эх баригч нар түүний төрөхийг гурван өдөр, гурван шөнө хүлээлээ. Тэр бурхан багш лам сахиусандаа хэчнээн залбирч, өдий төдий тангараг тавивч ер тус болсонгүй. Сүүлдээ түүний хоолой нь сөөж, «Ээж ээ! Ээж ээ!» гэж намуухан орилно. Хажууд байгаа эх баригч, бусад хүмүүс ямар ч аргагүй байсан тул тэр өөрөө арга бодохоос нөхцөлгүй болж, Дө Шэн Мэн хаалганы гадна суудаг удган Чэнь Эр авгайг Сянцзыгаар дуудуулахаар шийдэв. Тэр удган авгай таван янчаан өгөхгүй бол ирдэггүй тул Ху Ню хамгийн сүүлчийн долоо, найман янчаанаа гаргаж «Миний сайн Сянцзы минь, хурдан явж удган Чэнь Эр авгайг дуудаад ир! Мөнгө яах вэ? Би биеэ сайжрахаар чадах ядахаараа чамтайгаа амьдрахыг бодно. Хурдхан явж үз?» гэж түүнд хэдэн янчаан өгөв.

	Удган Чэнь Эр авгай өөрийн шавь, дөчөөд настай, шар царайтай нэг том эрийг дагуулан, орой бүрэнхий болж, гэрэл асах үед хүрч ирлээ. Тэр, тавиад настай, хөх дурдан хүрэм өмсөж, толгойдоо улаан анар цэцэг зүүж, алтаар шармалдсан эдлэлээр гоёл хийсэн авгай байв.

	Тэр, орж ирэнгүүт гараа угааж, хүж асаагаад, өөрөө урьдаар нэг мөргөж, дараа нь хүж асаасан ширээний ард суугаад хүжийн галыг ширтэн суув. Тэр гэнэт биеэ нэг найгуулаад, хүчтэй чичирхийлж, толгойгоо унжуулан, нүдээ аньж, удтал хөдөлгөөнгүй болов.

	Тасалгааны дотор зүү ойчсон ч дуулдахаар чимээгүй болж, Ху Ню хүртэл дуугарахыг зүрхлэхгүй, шүд зуун хэвтэнэ. Нэлээн удсаны дараа Чэнь Эр авгай тэргүүнээ дээш болгон, тэнд байгаа хүмүүс өөд толгой дохин харахад, түүний шавь, Сянцзыг хурдан мөргө гэв.

	Сянцзы өөрийн сүсэглэж байгаа эсэхээ мэдсэнгүй, ганцхан мөргөхөд буруудах юмгүй гэж тэр бодов. Хамаа намбаагүй хэд ч мөргөснөө тэр мэдсэнгүй. Тэр өндийн босож харахад гурвалжилсан нүдтэй удган, асаж байгаа хүжийн улаан гал, анхилан байгаа хүжийн үнэр түүнд багагүй горьдлогыг төрүүлж, гарын алганаас хүйтэн хөлс чийхарч байв.

	Удганы онгод нь орж, аажуу бөгөөд ээрүүдүү хэлээр «Үгүй, үгүй, зүгээр! Төр төр төрөх тэмдгээ хэл!» гэхэд шавь нь санд мэнд яарч түүнд шар муутуу цаас авч өгөв.

	Удган, хүжийн галаас хэд самардан аваад, цагаан хөөсөөрөө цаасан дээр зураг зурав.

	Тэмдгийг нь зурсны дараа мөн бүдэг бадаг хэдэн үг хэллээ. Түүний хэлж байгаа үгний утга, Ху Ню урьд төрөлдөө энэ хүүхдээр дутагдсан учир одоо ийнхүү зүдэрч байна гэж байгаа бололтой Сянцзы уг үгний утгыг сайн ойлгоогүй боловч дотроо баахан айна.

	Чэнь Эр авгай уртаар эвшээлгээд, хэсэг нүдээ аньж байснаа зүүдлээд сэрж байгаа юм шиг нүдээ нээж харлаа. Шавь нь тэр даруй өөрийн нь ярьсан зүйлийг өөрт нь илтгэв. Тэр их л баяртай дүр гарган «Өнөөдөр сахиус бурхан баясгалантай, ярих дуртай байна» гээд нэг үрлэн эм өгч, сахиус буусны тэмдэг зурагтай хэрхэн хольж уулгах тухай Сянцзыд зааварлав.

	Чэнь Эр авгай, сахиус буусан тэмдэг зургийг их л хангалуун харж байсан тул Сянцзы түүнд нь баярлаж тэр авгайд жаахан идэх юм бэлтгэж өгөхөөр шийдэж Шао Фүзээр хоол унд хийлгэж өглөө. Чэнь Эр авгай, архи дутсан явдалд баахан дурамжхан байлаа.

	Удган, шавь хоёрыг хоолоо идэж байх үед Ху Ню түүний өгсөн эм танг уусан боловч мөн л өвдсөөр, ийнхүү цаг гаруй өвдөхөд түүний нүд аяндаа цагаанаар эргэж эхлэв.

	Чэнь Эр авгай нэг урт хүж асаагаад Сянцзыг өмнө нь сөгд гэв. Сянцзы түүнд сүсэглэх итгэл багадсан боловч таван янчаанаа зарцуулсан хойно, үүнийг яахыг нь үзээд алдъя гэж боджээ. Хүжийн өмнө удтал сөхрөн суухдаа тэр юунд ч залбиран биширч байгаагаа ойлгоогүй боловч сэтгэл нь үнэнч байлаа.

	Хүжийн сүүмэлзэх утааг харсаар суутал нүд нь эрээлжлэн түүн дотор элдэв дүрс ч үзэгдэх шиг болж, хүж шатах тусам улам богиносож, ийнхүү харсаар байтал хоёр, гурван шөнө унтаагүй Сянцзын нойр хүрч, түр зуур үүрэглээд толгойгоо доош тонгосхийхэд цочин сэрж харвал хүж богино болтлоо шатсан байв. Тэр босох болсон болоогүйг хамааралгүй, гараар газар тулж босоход хоёр хөл нь чинэрэн чилсэн байлаа.

	Чэнь Эр авгай, шавьтайгаа аль хэдийн сэм арилжээ. Сянцзы түүнд хорсох зав ч гарсангүй яаран очиж Ху Нюг харвал түүний доройтол туйлдаа хүрсэн нь илэрхий байв. Ху Нюгийн амьсгаа хоолой дээрээ зангирч, дуу ч гарч чадахгүй болжээ. 

	— Ямар нэг аргаар эмч дуудна байгаа. Би байдаг аргаа хийгээд дийлэхгүй нь гэж эх баригч, Сянцзыд хэлэв.

	Сянцзын зүрх гэнэт дэлбэрэх гэж байгаа мэт болж, чанга бархиран уйлав. Шао Фүз нулимс унагах боловч тэдэнд туслах сэхээтэй байв. Тэр, Сянцзыд хандаж «Та одоо битгий уйл! Би очиж эмчээс асуугаад үзье» гэв. Сянцзын дуулсан эсэхийг хамааралгүй тэр нулимс унаган гарч гүйлээ.

	Тэр яваад нэг цаг хэртэй болоод дуу гарч чадахгүй шахам болтлоо амьсгаадан гүйж ирэв. Тэр ширээ түшин хэсэг амьсгалаа дарж сууснаа:

	— Эмч нэг удаа ирж үзэхэд арван янчаан. Зөвхөн үзнэ, эх барихыг хамаарахгүй. Эх баривал хорин янчаан. Зүдэрч төрөхөөр бол эмнэлэгт аваачна. Хэрэв тэгвэл хэдэн арван янчаан болно гэнэ. Сянцзы гуай яах вэ?! гэж асуув.

	Үхвэл үхэхийг нь хүлээхээс өөр арга Сянцзыд байсангүй. Ийнхүү Ху Ню хүүхэн шөнийн 24 цагт гэдсэндээ нэг үхсэн хүүхэдтэй, амьсгалаа хураалаа.

	
— ХОРЬ —

	Сянцзы чирдэг тэргээ худалдлаа.

	Мөнгө нь ус шиг урсаж тэр ч гар татганасангүй нас барсан хүнийг оршуулахад дамжилж гаргахаас өгсүүлээд юм бүхэнд мөнгө хэрэгтэй болно.

	Сянцзы тэнэг юм шиг, үймэлдэн байгаа олныг харж, гагцхүү гарах зардлын мөнгийг хариуцна. Түүний нүд мах шиг улайн, нуухтаж, өөрөө юу хийхээ мэдэхгүй олны дунд дэмий алмайран эргэлдэнэ.

	Талийгаачийн шарилыг дагаж хотоос гадагш явж байхдаа тэр жаахан ухаан орсон боловч дотроо юм бодох сэхээгүй явав. Сянцзы, Шао Фүзийн хоёр дүүгээс өөр шарил дагасан хүн байсангүй. Тэр хоёр цоорхой нимгэн цаас барьж, замд саад болох чөтгөрт зориулж тэр цаасаа замын дагуу хаяж явна.

	Хүүр дамнагч нар авсыг булж байхад Сянцзы хий л гөлрөн зогссоноос, уйлсангүй. Түүний цээжинд гал асах адил бачимдан нулимс нь хатаж уйлъя ч гэсэн нулимс гарахгүй болжээ.

	Чухам юуны төлөө ингэж зогсож байгаагаа ч бараг мэдэхгүй байлаа. Хүүр оршуулагчийг дэргэд нь ирэхэд, буцаж харих гэж байна гэж тэр сая мэдлээ.

	Шао Фүз гэрийг нь засаж янзалсан байв. Эргэж ирмэгц, тэр ханзан дээрээ гарч хэвтэхэд бараг дахин хөдөлж чадахгүй болтлоо ядарсан байлаа. Нүд нь аргаад аньж болохгүй учир дусаал урсаж халтартуулсан мөр бүхий таазаа харж хэвтэв.

	Унтах гээд нойр хүрэхгүй болохоор босож суув. Тэр юу хийх, яахаа үл мэднэ. Тэр, гарч «Шар арслан» янжуур нэг хайрцаг худалдан авч ирээд ханзны ирмэг дээр сандайлан сууж нэгийг асаасан боловч татах дур нь хүрсэнгүй. Янжуурын суунаглан байгаа хөх утааг удтал харан суутал өөрт тохиолдсон золгүй явдлууд санаанд нь орж бөөн бөөн нулимс бөмбөрөн унав. Хотод орж ирээд түүний чармайлтын үр дүн, ердөө л ийм болдог байж! Тэр уйлъя гэсэн ч нулимс гарахгүй болж, хоолны аяга болсон тэргээ ч үгүй болж, худалдаж аваад нэг алдаад, дахин нэгийг аваад зарчихлаа.

	Одоо юу ч үгүй, тэрэг ч үгүй, эхнэр ч үгүй боллоо. Ху Ню хэдийгээр сүрхий, хэцүү боловч түүнгүйгээр яаж айл гэр болох вэ?! Гэрт байгаа бүх юмыг харахад бүгд л түүнийх, гэтэл одоо эзэн нь хотын гадна шороонд булаатай байдаг! гэх зэрэг олныг бодох тутам дотор нь гал шатах гэж байгаа мэт бачимдан, нөгөө тамхиа дургүй ч гэсэн татлаа. Тамхиа татаж дуусгаад, толгойгоо барьж тонгойн суув.

	Шао Фүзийг хэдийд ч орж ирснийг мэдсэнгүй тэр, гаднах өрөөний ногоо хэрчдэг модны өмнө түүнийг ширтэн зогсож байлаа.

	Тэр гэнэт тэргүүнээ дээш болгож түүнийг хармагц уйллаа. Энэ үед тэр, нохой ч харсан уйлахаар байсан бөгөөд түүнтэй ярих сэтгэлийн үг их байх боловч амаар нь багтаж гарахгүй ч юм шиг, ам нь нээгдэхгүй байгаа ч юм шиг санагдана.

	— Сянцзы ах аа! Би юмыг чинь янзалчихсан гэж тэр урагш ойртон хэлэв.

	Тэр толгой дохисон боловч баярлалаа гэж хариу хэлэх сэхээ авсангүй. Уйтгар гашуунаар сэтгэл дүүрэн байхад хэчнээн ёс тавиад хэрхэн илрэх вэ!

	— Та одоо яая гэж бодож байна? гэж асуухад Сянцзы «Аа?» гэж ойлгоогүй юм шиг асуусан боловч толгой сэгсрэв. Түүнд тэр тухай бодох зав гараагүй байлаа.

	Тэр, дахин жаахан урагшилж, нүүр нь гэнэт час улайн, цагаан шүд нь яралзан харагдсан боловч үг хэлж чадсангүй. Амьдрал нь түүнийг ичиж зовоохгүй байлгаж чадахгүй байсан боловч бодитой зөв явдал тохиолдоход тэр аргагүй л үнэнч эмэгтэй байлаа. «Би тантай...» гэснээ эмэгтэй хүний ичингүй байдал аргагүй дийлдэг учир цааш нь өөр юм хэлж чадсангүй. Тэр нэлээн зүйл ярих бодлоготой байсан боловч нүүр нь улаймагц сэтгэлийн бүх үгийг нь сарниулан мартагнуулан мартагдуулав.

	Тэдний хооронд олон үг яригдаагүй боловч түүний нүүр улайхыг хараад, улайсан нүүрний цаана нуугдан хадгалагдаж байгаа үгсийн учир утгыг Сянцзы сэм ойлголоо. Шао Фүз, түүний нүдэнд маш сайхан охин харагдана. Түүний бие махбод шарханд баригдаж, яс нь үйрч хэмхрээд байсан ч түүний сэтгэлд тэр гоё сайхан хэвээр л байна. Тэр бол гуа сайхан царайтай, нас залуу, бие чийрэг, ажилч хичээнгүй бүсгүй билээ. Хэрэв Сянцзы дахиад эхнэр авбал энэ л түүний санаанд нийцэх байв.

	Энэ үед тэр дахин эхнэр авах байтугай бусад ажил төрлөө ч бодох сэхээ ороогүй цаг байлаа. Гэвч Шао Фүз өөрийн амьдралын хүнд байдлаа учирлан түүнд тоочин хэлсэн бол тэр бараг татгалзах ч аргагүй байв.

	Шао Фүзийн хүний чанар сайн, түүнчлэн түүнд маш их тус болсон зэргийг бодоход түүнийг тэвэрч авч нэг сайн уйлж сэтгэлээ сэргээгээд хойшдоо хамт амьдрах юм бил үү ч гэж бодон суув.

	Шао Фүзийн ахуй байдалд түүнийг тайтгаруулах гэсэн чармайлт тодхон харагдана. Сянцзы дуу муутай боловч түүнтэй дайралдахдаа элдвийг ярьдаг бөгөөд одоо Шао Фүзийн толгой дохих юм уу, инээмсэглэх юм бол түүнд хангалттай сайхан хариулт болж, түүнийг үнэхээр гэр бүлтэй боллоо гэж тооцсон ч болохоор байлаа.

	Яг энэ үед Шао Фүзийн хоёрдугаар дүү нь орж ирээд «Эгч ээ! Аав ирлээ» гэв.

	Тэр хөмсгөө зангидав. Түүнийг тэднийхээс гарахад Эр Чянз хашаан дотор явж байлаа.

	— Чи Сянцзынд яах гэж ор оо вэ? Чиний биеэ худалдах чинь багадаад бас Сянцзытай завхайрч байна уу? Ёстой нэг нүүргүй амьтан! гэж согтууран найгаж, хараал тавьсаар түүнд ойртон ирэв.

	Сянцзы, өөрийн нэрээ сонсож тэр даруй гарч ирэн, Шао Фүзийн ард зогсов.

	—Би Сянцзыг хэлж байна гэж Эр Чянз зогсох гэсэн боловч зогсож чадахгүй, дайван ганхаж «Би Сянцзыг хэлж байна. Чи өөрийгөө хүн гэж бодож байна уу? Чамд өөр хямд юм олдохгүй байна уу?» гэв.

	Энэ согтуугийн доромжлолыг Сянцзы тэсвэрлэн хүлээж чадалгүй түүн тийш ухасхийн очиход гал гарах гэж байгаа мэт хилэн бадарсан дөрвөн улаан нүд тулгарав. 

	Сянцзы хүрч очингуут түүний дал мөрөн дээрээс нь шүүрэн авч хүүхэд шиг өргөөд хол чулуудав.

	Сайн сэтгэлтний зэмлэл нэг хүлээж, өгсөн балга архинд нь хөлчүүрэн явдаг Эр Чянз энэ удаа баахан хуурмаг согтжээ. Сая чулуудагдаад бараг согтуу нь гарав. Тэр дахин халдах гэсэн боловч Сянцзын чигчий хуруунд ч хүрэхгүй гэдгээ өөрөө сайн ойлгож байв.

	Ингээд томоотой, үг дуугүй гараад явахаас тэр бас баахан нэрэлхэж, газар суугаад «Миний, үр хүүхдээ захирах чамд хамаа юу байсан юм?» гэх зэрэг санаандаа орсон бүхнийг дэмий балайрч байв.

	Сянцзы хариу үг хэлэлгүй, дахин ирж тэмцэхийг нь чимээгүй хүлээж байлаа.

	Шао Фүз нулимсаа мэлтгэнүүлэн, яахаа мэдэхгүй зогсоно. Эцгээ ятгаад ашиг олохгүй. Сянцзыд чулуудуулсан эцгээ харахад бас өрөвдөнө. Тэр бүх хувцсаа тэмтрэн арван хэдэн зоос гаргаж дүүдээ өгөв. Дүү нь жирийн өдөр эцэгтээ ойртохоос айдаг байсан бол өнөөдөр ийнхүү газар таягдуулахыг нь харж их л зоригтой очиж «Май, үүнийг аваад яв!» гэж мөнгө өглөө.

	Эр Чянь зы, хэдэн мөнгийг нь шуналтайхан харж тосон аваад босох зуур «Та нар муусайн, намайг бүр үзэхийг больж байна аа! Та нарыг даа, бүгдий чинь ална даа!» гээд хашааны үүдэнд хүрмэгц эргэж «Сянцзы аа! Чи сайхан мэдээрэй. Хоёулаа дараа дайралдах вий!» гэж занаад гарч явав.

	Эр Чянь-зыг явсны дараа, Сянцзы, Шао Фүз хоёр хамт гэртээ оров.

	«Надад арга алга!» гэж Шао Фүз шивнэн хэллээ. Энэ үг түүний бүхэл хүнд байдлыг дүгнэв. Хэрэв Сянцзы түүнийг гэр бүлээ болгож авбал, тэр аргатай болох хязгааргүй их горьдлого байлаа.

	Энэ явдлын дараа Сянцзы, түүний биед өдий төдий хар сүүдэр байгааг олж харлаа. Сянцзы түүнд хайртай боловч түүний хоёр дүү, согтуу эцгийг нь асрах боломжгүй байв.

	Ху Ню үхсэнээр тэр эрх чөлөөтэй боллоо ч гэж бодсонгүй, Ху Ню байхдаа түүнд их тус хүргэсэн. Ялангуяа эд хөрөнгөөр түүнд маш их тусалсан. Тэр мөн Шао Фүзийг зүгээр сууж өөрийн нь хоолыг зүгээр идэх гэж байна гэж бодоогүй боловч тэр гэр бүлийн дотор үнэхээр ажил хийж мөнгө олох хүнгүй байлаа. Ядуу хүнд дурлалын асуудал эд хөрөнгөнөөс болно. Баян хүнд бол өөрийн дурын хэрэг.

	Тэр юмаа эмхэлж эхлэв.

	— Чи нүүх нь үү? гээд Шао Фүзийн уруул хүртэл хөхрөв.

	— Нүүлээ! гэж шулуухан хариулав. 

	Ийм алагтай, цоогтой тэнцүүргүй ертөнц дээр ядуу хүн зориглож л явбал өчүүхэн боловч эрх чөлөө олох байв.

	Түүнийг нэг хараад, тэр тонгойн гарч явлаа. Шао Фүз, хорсож байгаа биш, уурлаж гомдож байгаа ч биш ганцхан түүний горьдлого тасарчээ.

	Ху Нюгийн гоёл чимэглэл, олигтой хувцсыг нь авсанд нь хийж оршуулжээ. Одоо хэдэн муу уранхай хувцас, модон хэрэглэл, аяга, таваг, халбага үлджээ.

	Сянцзы энэ дээл, хувцсан дотроос олигтой нэгийг ялган авч нэг дор тавиад үлдсэнийг нь тэдгээр багаж, хэрэглэлийн хамт худалдав.

	Тэр гарч нэг доншуурын худалдаачин дуудаж ирээд, юмаа хурдан зарж үгүй хийгээд өөрөө эндээс хурдан зайлахыг хичээсэн тул тэдгээр зүйлийг их үнэ хүргэе гэж үнэ хаялцсан ч үгүй, худалдаачны амаар бүх юмаа арван хэдэн янчаанаар өглөө. Худалдаачин юмыг нь хамж аваад явахад, тэр өрөөний сийрсгүй ханзан дээр түүний пүүгээ болон үлдээсэн хэдэн хувцас үлдлээ.

	Өрөө нь ийнхүү хоосроход түүний дотор уужирч, хамаг хүлээ нь тайлагдаж, одоо л нэг алс хол нисэж болмоор болох шиг санагдав. Гэвч түдэлгүй тэнд байсан бүх юмс нь санаанд нь орлоо. Ширээ сандлын хөлд үлдсэн шороо тоосны мөр, ханан дээр хадаатай байсан зүйлийн аяар үлдсэн цагаан ор зэргийг харахад зүүд зэргэлээ мэт зүйл бодогдуулна. Эд нь муу, эзэн нь хэврэг ч гэсэн эд бүгд нь үгүй болохоор түүний сэтгэл тайван байх арга алга. Тэр ханзан дээрээ сууж, «шар Арслант» янжуураасаа дахин нэгийг гаргаж татав.

	Янжуурын хамт түүний уутнаас нэг хуучин арван мөнгөний цаасан дэвсгэр гарч иржээ. Санамсаргүй, уутаа ухаж бүх мөнгөө гаргав. Саяын хоёр өдөр мөнгөний тооцоогоо хийсэнгүй. Гаргаж ирсэн мөнгөн дотор янчаан, мөнгө, цаасан мөнгө, зоос янз бүрээр холилдсон байв.

	Байрыг харахад их боловч тоолоод үзсэн хорин янчаан хүрсэн саяны зарсан юмны арван хэдэн янчаантай нийлээд түүний бүх бэл гуч гаруй янчаан боллоо.

	Мөнгөө ханзан дээр тавьж, түүнийгээ ширтэн уйлах, инээх хоёрын алиныг мэдэхгүй удтал суув. Тасалгаанд хүн ч үгүй, юм ч үгүй, гагцхүү тэдгээр ноолорч үнгэгдсэн бохир хэдэн янчаанаас өөр юу ч үлдсэнгүй. 

	Үүгээр юу хийх вэ?

	Тэр уртаар санаа алдаад, мөнгөө өвөртөлж, пүүгээ болон үлдээсэн нөгөө хэдэн хувцсаа авч Шао Фүзийнд оров.

	— Энэ хэдэн хувцсыг чамд өгье. Пүүгээгээ түр энд тавьж, урьдаар явж би нэг хөлсний чирдэг тэрэгтэй газар ажил хэлэлцээд дараа нь ирж авъя гэж тэр Шао Фүз өөд харж чадалгүй тонгойн хэллээ.

	Шао Фүз ч гэсэн «За» гэж зөвшөөрснөөс өөр үг дуугарсангүй.

	Сянцзыг тэрэгний газартай ярилцаж, ажил олоод, пүүгээ авах гэж буцаж ирэхэд Шао Фүз нүдээ бүлцийтэл уйлсан байв.

	— Чи намайг хүлээж бай! Би нэг олигтойхон ажил хийгээд эргэж ирнэ. Заавал ирнэ! гэхээс өөр хэлэх юм түүнд олдсонгүй.

	Тэр толгой дохисноос өөр юм дуугарсангүй.

	Сянцзы, ганц өдөр амраад хуучнаараа тэргээ чирлээ. Тэр урьдынтай адил мөнгө олохыг их чармайдаг ч үгүй гэхдээ зориуд хойш суудаг ч үгүй, зөвхөн хоног сар өнгөрүүлдэг болов. Ийнхүү явсаар нэг сар болсны дараа сэтгэл нь жаахан тайвшрах шиг болжээ.

	Түүний нүүр, хацар бага зэрэг цулхайсан боловч урьдынхтай адил улаа бутарсан биш, царай нь шарангуй, тэнхээ тамир муу нь илтэд байлаа.

	Нүд нь гэгээтэй боловч бараг юм хардаггүй мэт жавхаа муутай, ахуй байдал нь ширүүн шуурганд нүдүүлж навсайсан мод шиг хөдөлгөөн муутай угийн ярих дургүй дээрээ улам ч дуу нь цөөрчээ. Тэнгэр дулаарч, мод нахиалах үед, тэр зарим үед нарлаг газар тэргээ тавиад, аман дотроо юм үглэх боловч заавал ярих ёстой л биш бол тэр ер ам нээдэггүй байлаа.

	Одоо тэр тамхинд бүр оржээ. Тэргэн дээр суумагц түүний чүдэнз барьсан гар гутлын ул руу явж асаагаад тамхиа ноцоосны дараа, түүнээсээ аажуухан сорж, амнаас гаргах утааныхаа хойноос удтал харж сууснаа ямар нэг юм олж харсан мэт толгой дохино.

	Тэрэг чирээд явахдаа, тэр бусад нөхдөөсөө хурдан боловч төдий л их хүч гарган гүйдэггүй байв. Булан тохой тойрох, өөд уруу гарч буухдаа тэр маш их анхааралтай явна. Сэрэмж нь бараг хэтрэх шахна. Хүн түүнтэй уралдах гэж яаж ч өдөж байсан тэр үг дуугүй тонгойгоод хуучин янзаараа хурдан ч үгүй, удаан ч үгүй шогшино.

	Ер нь тэрэг чирнэ гэдэг ямар ажил юм бэ, ийм ажилд дахин нэр төр, алдар гавьяаны хойноос хөөцөлдөх хэрэг алга гэдгийг нэвтэрхий мэдсэн юм шиг тэр явна.

	Хэлэлцдэггүй боловч сүргээр нисэх дуртай ангир адил, ярих дургүй боловч тэр ажиллаж байгаа газраа хэд хэдэн нөхөртэй боллоо. Дахиад тэр, хүнтэй нөхөрлөхгүй бол уйтгар зовлонг давахааргүй болжээ.

	Тэр тамхиа гаргамагц хавь ойр байсан хүн бүхэнд тамхилна. Заримдаа хайрцагт нь ганцхан ширхэг үлдээд, нөхөр нь нэрэлхээд авахгүй бол дахин нэг хайрцаг тамхи аваад тамхилна.

	Нөхдийгөө мөрийтэй тоглож байхад тэр урьдын адил хол суугаад байхгүй, тэдэнд ойртон ирж түүнийг нь сонирхож, хэд хоног зүдэрч гүйгээд нэг удаа ингэж тоглож цэнгэх нь зүйтэй юм гэдгийг тэр ойлгов. Нөхдийгөө архи уухад тэр мөн хань бололцоно.

	Их уухгүй боловч өөрөө мөнгө гаргаж, архи хоолоор нөхдийгөө зочилно. Урьд өмнө түүний нүдэнд хүйтэн харагддаг юм бүхэн одоо түүний нүдэнд дасаж, заримдаа аятайхан ч юм шиг санагдана. Нөхдийн элдэв шалдав юманд өөрөө мөнгө гаргаж туслах буюу нөхдөдөө хувь нийлэхээр барахгүй тэр ажилд нь өөрөө биечлэн оролцдог боллоо.

	Нөгөө гуч гаруй янчаанаа, тэр харин ер хөдөлгөсөнгүй, нэг хэсэг цагаан даавуунд боож бүдүүн зүүгээр оёод дотуур цамцныхаа дотор талд шиджээ. Энэ мөнгөө зарах ч үгүй дахин тэрэг авах ч үгүй гагцхүү бэлтгэл болгож биедээ авч явъя.

	Ирээдүйд ямар нэг гай зовлон тохиолдохыг хэн мэдэх вэ! Өвчин гэж байна. Өөр бусад гай ч гэж байдаг. Ийм юм өөртөө тохиолдоход өөрөө л давж гарах бэлтгэлтэй байх хэрэгтэй. Хүний бие төмрөөр хийгдсэн биш гэдгийг тэр өөрийн амьдралын замд амсан ойлгожээ.

	Намар болох гэж байхад, тэр нэг хүнд сараар хөлсний тэрэг чирэх болов. Энэ удаа урьд урьдын айлуудад хөлсөөр ажиллаж байснаас ажил нь хөнгөн учир ийнхүү зөвшөөрөн ажиллаж байгаа аж. Хэрэв тийм биш бол зөвшөөрөхгүй байжээ. Одоо тэр ажил сонгож сурсан учир ажил л дайралдвал, хүнд хөнгөн, ашигтай ашиггүй хамаагүй зүтгэж байдгаа больжээ.

	Энэ удаа тэр, Юн хэ гүний хавьд нэг айлд ажиллах болов. Гэрийн эзэн Шиа, тавь гаруй настай, ном эрдэмтэй байлаа. Гэрт нь бас арван хоёр хүүхэдтэй аж. Шиа гуай саяхан нэг бага эхнэр аваад, түүнийгээ хүнд мэдэгдэхгүйн тул нэг буйдуу хөл чимээ багатай газар гэр бүл зохион байгуулжээ.

	Юн Хэ гүний дэргэдэх бяцхан гэр бүлд нь зөвхөн Шиа эзэн, түүний бага авгай хоёроос гадна нэг эмэгтэй зарц нь байдаг байв.

	Сянцзы энд ажиллах их дуртай байжээ. Урьдаар хашааны байдлын талаар өгүүлэхэд: Хашаан дотроо зургаан өрөө байшинтай, гурван өрөөнд нь Шиа эзэн нэг өрөөнд нь гал тогоо, хоёр нь сул өрөө байлаа.

	Хашаа нь жижиг, өмнөд хэрмийн доод талд жижигхэн чавганы модтой, модны үзүүрт хагас улайсан арван хэдэн чавга бөнжийнө. Сянцзы хашаагаа шүүрдэхэд хоёр гурав ширвээд л дуусгачихна. Өвс, цэцгийн хог ч үгүй маш хялбар, тэр, чавганы модуудыг янзалъя гэж бодовч чавганы мод хааш яаш мурийж ургадаг, янзлаад ч нэмэргүй учир гар хүрдэггүй байлаа.

	Өөр ажил тун бага, Шиа эзнийг өглөө яаман дээр нь хүргэж оройн 5 цагт тосож авна. Харьж ирээд Шиа гуай хаашаа ч үл гарна. Шиа эзний гэргий үргэлж гадуур явдаг бөгөөд их төлөв 4 цагийн үед харьж ирнэ. Ингээд Сянцзы эзнийгээ авч ирэхээрээ л нэг өдрийн ажил бараг дуусдаг байлаа.

	Шиа гуайн авгай, Дун ань шичан зах юм уу, Сүн Ятсений нэрэмжит цэцэрлэг зэрэг тоотойхон хэдэн газраар очно. Тэнд очоод мөн амрах цаг их гарна. Энэ мэт ажил Сянцзыд тоглоом шиг санагдана.

	Шиа эзний гар их чанга, болбол нэг мөнгө ч гэсэн зүгээр өгөхийг хүсэхгүй. Гарч орохдоо хажуугаар нь юу ч зөрж байсан хажуу тийш тоож харахгүй өнгөрнө. Харин авгай нь гар султай, бараг өдөр бүр шахам гарч юм авна. Хэрэв идэх юм нь санаанд нь тохирохгүй бол зарц нартаа өгнө.

	Хэрэв хэрэглэж байсан юм нь хуучирч, шинийг авбал хуучнаа эд хөрөнгө, эрдэм чадлаа бүгдийг нь бага авгайдаа зориулдаг аж. Тэр өөрөө хүнд мөнгө өгөх, зарах эрхгүй, түүний мөнгө заавал бага авгайн гараар дамжина.

	Дам сонсвол түүний хуучин авгай, арван хоёр хүүхэд нь Бао дин хотод байдаг, заримдаа дөрөв таван сараар тэдэндээ ганц мөнгө ч явуулдаггүй сурагтай байв.

	Сянцзы, Шиа эзэндээ жаахан зэвүүцдэг байв. Тэр, өдөржин бөгтийж, хүзүүгээ нагжийлгаад, орж гарч байгаа нь хулгайч шиг, хүний өөдөөс нэг ч харахгүй, гутлын хошуугаа хараад, ер дуугарахгүй, мөнгө зарахгүй, инээхгүй, тэргэн дээр сууж яваа нь хүртэл гуриатсан сармагчин шиг, хааяа нэг үг дуугарахаараа өөрийгөө л эрдэм номтой, эр чадалтай гэсэн байртай байдаг байв.

	Сянцзы ийм хүнд дургүй билээ. Гэвч тэр өөрийн ажлаа хийгээд сарын хөлсөө авч байвал боллоо. Илүү хэрэгт оролцох хэрэг юун?! Харин авгай нь бол шулуухан, идэх, уухдаа хэрэгцээний хэрээр хэрэглэнэ. 

	За яах вэ энэ сармагчнаа зөөгөөд л шогшоод байя.

	Авгайн талаар аваад хэлэхэд, Сянцзы түүнийг задгай мөнгөө хүнд хамаагүй өгдөг хүн гэж үзэх боловч түүнд төдий л их дуртай биш байв. Тэр, Шао Фүзээс илүү гуа үзэсгэлэнтэйгээс гадна түүний оо, үнэртэй усны үнэр, торго дурдан хувцсыг харахад Шао Фүзтэй зүйрлэшгүй байв.

	Гэвч, хэдийгээр түүний царай сайхан, чимэглэл гоё боловч түүнийг харахаар түүнд Ху Нюг ямагт санагдуулдгийн учрыг тэр үл ойлгоно. Түүний зарим нэг тал Ху Нютэй адилхан юм шиг харагдана.

	Гэхдээ түүний дээл хувцас ч адил биш, янз байдал нь ч адил биш, харин зан байдлын хувьд бага зэрэг ойролцоо боловч Сянцзы чухам тэр талаар адил байна гэж хэлж үл чадна. Эзний бага эхнэр хамгийн ихдээ 22—23-аас хэтрээгүй, насаар маш залуу боловч түүний яриа өгүүлэл нь нэлээд настай хүний байртай, шинэхэн гэрлэсэн охины байдалтай огтхон ч адилгүй, яг л Ху Ню шиг залуу насны янагийн амтыг үзээгүй юм шиг түүнд санагдана.

	Түүний үс буржгар, өндөр өсгийтэй шаахай, биедээ аятайхан зохиж тохирсон хувцас өмсдөг байв. Тэр хэдийгээр өмсөж зүүж байгаа нь орчин үеийн байдалд тохирох боловч түүний зан байдал нь ерийн нэг авгай нартай адилгүй аж.

	Түүнийг янхнаас гаралтай биш гэдгийг Сянцзы хүртэл хараад мэдэж байлаа. Яагаад ийм болохыг Сянцзы үл ойлгоно. Гагцхүү тэр Ху Нюгээс айдаг шигээ түүнээс айдас нь хүрдгийг тэр өөрөө ойлгоно. Гэвч Ху Ню түүн шиг залуу биш, гуа үзэсгэлэнтэй биш, харин түүний биед өөрийн нь амсаж өнгөрүүлсэн эмэгтэй хүний аюултай, хортой зүйл бүхэн байгаа юм шиг бодогддог тул Сянцзы түүнээс улам ч айна. Иймээс тэр, түүний өөдөөс эгцлэн харж чаддаггүй байв.

	Энд хэдэн өдөр өнгөрөөхдөө тэр түүнээс бүр ч айдаг болов. Шиа эзнийгээ тэргэнд суулгаад гарахад Сянцзы, түүний юманд мөнгө зарж байхыг үзээгүй бол Шиа эзэн заримдаа томоохон эмийн пүүст очиж эм худалдаж авдаг байлаа.

	Түүний ямар эм авдгийг Сянцзы үл мэднэ. Гэхдээ, эм авчрах бүрд эзэн авхай хоёр онцгой их баяр баясгалантай болох шиг болж, ихээхэн амьсгаа ч бараг авч чаддаггүй Шиа эзэн онцгой өнгө зүс ордог байв.

	Захаас авсан амьд загасыг авчирч цэвэр усанд хийхэд, гэнэт их тонгочин давхиснаа түдэлгүй томоотой болдог адил Шиа эзэн эм авчирсны дараа өнгө зүс орж дэрвэлзэн байснаа 2—3 хоногийн дараа бахь байдаг жавхаа муутай бөгтөр хэвдээ ордог байв.

	Шиа эзнийгээ тэргэнд суугаад үхсэн чөтгөр шиг болсон байхыг хараад, одоо ч лав эмийн пүүст очих цаг болж дээ гэдгийг мэддэг боллоо. Сянцзы эзэндээ дургүй боловч эмийн пүүст очих бүрд нь энэ хөгшин туранхай сармагчныхаа төлөө түүний сэтгэл зовно.

	Шиа эзнийгээ эм авч гэртээ харьж ирэхэд, Ху Ню түүний санаанд орж түүний сэтгэлийг хэчнээн зовоодгийг тэр тодорхой хэлж үл чадна. Тэр, энэ зөнөж үхэж байгаа чөтгөрийг хорсох хүсэлгүй боловч, өөрийгөө хараад, Шиа эзнээ харахад тэр, Ху Нюд хорсохгүй байх аргагүй болно.

	Дотроо юу ч гэж хэлсэн, түүний хуучин чийрэг биеийг одоогийн энэ байдалд оруулсны ихэнх хариуцлагыг Ху Ню хүлээх ёстой байлаа.

	Тэр ажлаасаа халагдахыг маш их хүссэн боловч хөндлөнгийн ийм хэргээс болж ажлаасаа гарна гэдэг юу гэсэн үг вэ? гэж бодоод «Шар арслант» янжуураасаа татаж, хөндлөнгөөс хөлөө гэгчээр «Бусдын дэмий хэрэгт миний оролцох хэрэг юү байх вэ?!» гэж тэр амандаа өгүүлэв.

	
— ХОРИН НЭГ —

	Тоорын цэцэг дэлгэрч, зах дээр худалдагдлаа. Шиа эзний авгайн авчирсан дөрвөн сав цэцгийн нэгийг зарц эмэгтэй Ян унагаж хагалсан учир авгай тэр хоёрын хооронд маргаан гарлаа.

	Ян авгай угийн хөдөөгийн хүн учир тэр цэцгийг нь юмны төдий бодсонгүй. Гэвч чухал зүйл байсан байгаагүй, өөрийн анхаарамжгүйгээс хүний юмыг эвдэж сүйтгэсэн учир эхлээд үг дуугарсангүй. Эзний авгайн загнах нь намдах байтугай, түүнийг хөдөөгийн болхи бүдүүлэг гэх зэргээр хараан зүхсэн учир Ян авгайн уур хүрч, тэсэж чадалгүй хариулт өгөв. Хөдөөгийн хүн уурлахаараа үгээ ч олж хэлж чадахгүй, бие нь чичирхийлэн эзний авгайг элдвээр хараав. Эзний авгай хөлөө дэвслэн түүнийг харааж, одоохон хөнжил дэвсгэрээ аваад зайл гэж хөөж явууллаа.

	Сянцзы, тэр хоёрыг үгээр ятгаж эвлэрүүлж чадахгүй учраас салгах гэж оролдсон ч үгүй. Харин Ян авгай, эзний авгайг, чам шиг нөхрөөсөө гадуур банзалдахгүй гэх зэргээр хараахыг сонсоод, мань Ян авгай ч энд одоо тогтохыг болилоо.

	Энэ үгийг нь сонссон би харин тэсэх нь үү, үгүй юү! Аягүй бол эзний авгай өөрийн нууцыг мэдэх зарц хэнийг ч эндээ байлгахгүй байх! гэж бодоод Ян авгайг явсны дараа тэр ажлаас халагдахаа хүлээж байв. Шинэ эмэгтэй зарц ирэхэд түүний пүүгээгээ үүрч гарах цаг ирэх байх гэж тэр бодож байв.

	Гэвч тэр, энэ талаар огтхон ч гуньж гутарсангүй. Урьд өмнө олон удаа ажилд орж, гарч байсан болохоор сэтгэл нь ер хөдөлсөнгүй.

	Ян авгайг явсны дараа эзний авгай Сянцзыд бүр ч найрсаг болов. Эмэгтэй зарцгүй учир тэр өөрөө гал тогооны газар ирж хоолоо хийнэ. Тэр, Сянцзыд мөнгө өгч түүнийг элдэв ногоонд явуулна. Аваад ирэхээр ингэж хальсыг нь ав, тэгж угаа гэх зэргээр зааварлана.

	Түүнийг ногооны хальс авч, угааж байхад эзний авгай мах хэрчиж хоол хийх завсар түүнтэй элдвийг ярина. Тэр ягаан өнгийн халаад, цэнхэр хөх өмд өмсөж, хөлдөө цэцэг хатгасан цагаан торгон улавч углажээ.

	Сянцзы түүн өөд харж чадахгүй тэнэг юм шиг тонгойн ажиллаж байв. Цэцгийн анхилам сайхан үнэр зөгий, эрвээхийг өөртөө татах лугаа адил энэ эзний авгайн түрхсэн үнэртэй усны зохистой сайхан үнэр түүний хамар өөд үе үе сэнгэнэх учир Сянцзы өөрийн эрхгүй түүн өөд хэдэнтээ харав.

	Түүний үзэхэд хөгшин сармагчин шиг Шиа эзний гэргий болсон ийм гуа үзэсгэлэнт авгай нууцаар гадуур явах битгий хэл, яаж ч байсан буруутах юм үгүй шиг санагдана.

	Ийм эзэнтэй Сянцзы би ч гэсэн яасан ч яах вэ гэж түүнд бодогдоход зүрх орох шиг боллоо.

	Гэвч түүний харсан эсэхийг тэр ер тоосонгүй хоолоо хийгээд ганцаар гал тогооны өрөөнд хоол идэж дуусаад Сянцзыг дуудаж,

	— Чи ирж хоолоо ид. Хоолоо идчихээд сав суулгаа угаагаарай, дахиж явахын оронд орой эзнийгээ тосохдоо замдаа ногоо аваад ирээрэй.

	Маргааш бүтэн сайн өдөр, эзэн гэртээ байна. Би гарч гэрийн ажлын эмэгтэй олж авъя. Чамд таньдаг хүн байхгүй биз? Хүн эрээд олдохгүй хэцүү байна. За яах вэ. Хоолоо хөрөхөөс өмнө чи хурдан очиж ид гэв.

	Түүний яриа ихэрхүү чөлөөтэй байв. Түүний ягаан халаад Сянцзын нүдэнд тусахад сэтгэл нь улам хөдлөх боловч саяын ярианы өнгөнөөс түүний горьдлого тасарч өөрийгөө зориггүй муу хулчгар эр гэж гутрав. 

	Хоёр аяга хоол хам хум идээд сав суулгыг нь угааж, байрандаа очиж нэг амиар хэдэн ширхэг «Шар арслант» янжуураасаа татсаныг мэдсэнгүй.

	Шиа эзнийгээ орой очиж тосохдоо яасныг мэдэхгүй, тэр түүнд баахан хорсож, чирч яваад замдаа онхолдуулаад алчихмаар дур хүрч байв. Тэр замдаа зориуд хэдэн удаа түүнийг хүчтэй донсолгосон боловч хөгшин сармагчин түүнд юу ч хэлсэнгүй учир уг явдлаа цааш үргэлжлүүлсэнгүй.

	Тэр хэзээ ч ийм ажил хийж байгаагүй учир гэнэт ямар ч шалтгаангүйгээр ийм явдал үйлдсэн тул өөрийгөө уучилж үл чадна.

	Тэр, саяын үр дүнгүй явдлаа мартан тайвширч, болсон явдлаа эргэцүүлэн бодоход инээд нь хүрч явлаа.

	Маргааш нь Шиа эзний авгай зарц хүүхэн олохоор гарч, нэг хүүхнийг туршин үзэхээр дагуулж ирсэн боловч нэг дэх өдрийн үдээс хойш түүний балиар завааныг гайхаж буцаан явуулаад, Сянцзыг зах орж нэг жин туулайн бөөр олж ир гэв.

	Нэг жин туулайн бөөр авчирч, тэдний үүдэн дээр нь очиж дуудахад;

	— Оруулаад ир гэж тэр гэр дотроос хариуллаа. 

	Сянцзыг орж очиход, тэр мөн нөгөө ягаан халаадтай, харин нимгэн ногоон өмд өмсөөд толины өмнө зогсож нүүрэндээ оо түрхэж байв.

	Сянцзын орж ирэхийг толинд хараад маш хурдан эргэж, түүн рүү хараад инээмсэглэв. Түүний энэ байдлыг харахад яг л нэг залуу, үзэсгэлэнтэй Ху Ню нүдэнд нь тусах шиг болж, уг байрандаа алмайран зогсов. Гэтэл түүний айж эмээх, ичиж зовох гэнэт сарнин үгүй болж хүдэр гар хүчит биеийн эрхээр үзэсгэлэнт гуа хүүхний халуун бие бүлээн амьсгалыг нь амтлан амсав.

	Гурав, дөрөв хоногийн дараа нэг орой, Сянцзы өөрийн пүүгээ дэвсгэрээ үүрсээр хуучин ажиллаж байсан газраа буцаж ирлээ.

	Жирийн өдөр хүнд хэлэхэд хамгийн ичгүүртэй, шээж чадахгүй болдог нэг эвгүй өвчин түрүүчийн амтат явдлаас оллоо. 

	Нөхөд нь тийм эм авч уу, тэр эмчид очиж үзүүлбэл дээр гэх зэргээр зөвлөнө. Энэ өвчнийг хэн ч ичгүүртэй гэж үзэхгүй элэгсгээр зөвлөхийн хамт зарим нь царайгаа жаахан улайлгаж өөрийн туулсан гашуун туршлагаас ярина. Хэд хэдэн залуучууд энэ өвчнийг хэрхэн мөнгөөрөө худалдаж авч байсан, зарим нэг айлд сараар хөлсөөр ажиллаж байсан хүмүүсийн, өөрийн биеэр болоод өрөөл бусдын үзсэн туршлагаас сонссон зэргийг хүүрнэн ярилцаж байв.

	Сянцзын энэ өвчин нөхдийнхөө сэтгэлийг сэргээх шиг болж энэ талаар тэд өөрсдийн мэдэх бүхнийг ярьж өглөө. Энэ явдал түүнд их гавьяатай хэрэг биш боловч нөхөд нь их бага ч гэсэн бараг энэ зовлонг амссан байх тул Сянцзы мөн л ичиж зоволгүй ярьж байлаа.

	Ийм эм сайн, тийм арга дээр гэж хүний үгэнд орж явсаар байтал арван хэдэн янчаанаа зарчихлаа. Өвчин ч үндсээрээ эдгэж сайжирсангүй. Тэр биеэ гайгүй болохоор эмээ зогсчхоод, бүрхэг аягүй өдөр үе мөч нь шархиран өвдөхөөр эмээсээ авч уугаад явдаг болов. Ингэж байхад хүний бие яаж бүрэн сайжрах вэ!?

	Энэ өвчний дараа түүний биеийн байдал яг л өөр хүн шиг болжээ. Бие нь янхигар өндөр боловч хүч тэнхээгүй, цээж нь урагш бөхийж, уруул нь унжиж, дарвагар уруулын завсар бас янжуур зууж, заримдаа саваагүйтэж янжуурын үлдэгдлээ чихэндээ хавчуулан явна. Хүнтэй ярихад дургүй нь хүрэвч, аргагүй сэтгэлээ сэргэхийн тул ганц нэг үг амлан хэлнэ.

	Гэвч тэр, жирийн нэг тэрэг чирэгчээс мөн дордохооргүй явлаа. Тэр, нэг удаа хүн хүлээж ганцаар сууж байхдаа урьд явснаа санахад, дахин хүч зориг гаргаж ажиллахад хождоогүй байна. Тэгж ажиллаад ашиг тусаар бага боловч биеэ дэмий сүйтгэж үрснээс дордохгүй. Энэ үед тэр бас өөртөө тэрэг худалдаж авмаар санагдав.

	Саяны өвчнөөс болж нөгөө гучин янчаанаасаа арав гаруйг нь эм, эмнэлэгт өгчээ! Гэвч хорь гаруй янчаан гэдэг бусдыгаа бодвол мөн бэлтэй хүнд тооцогдоно. Ингэж бодогдоход, тэр үлдсэн хагас хайрцаг янжуураа гаргаж чулуудаад одоо архи тамхиа хаяж, мөнгө цуглуулж эхэлье гэж шийдэв.

	Мөнгө цуглуулж тэрэг авна гэж бодогдоход Шао Фүз мөн санаанд нь оров. Тэр удаа, тэднийхээс гарснаас хойш нэг ч удаа түүнийг эргэж очоогүйгээс гадна дэмийрэн явж элдэв өвчинд нэрвэгдэж түүнд ёс алдсандаа гэмшив.

	Нөхөдтэйгөө уулзаж элдвийг ярих үед тамхиа татаж, архинаас нь хуваалцан ууж, Шао Фүзийг мөн л огт мартав. Нөхдийн хамт байхад тэр бусдаа уруу татахгүй боловч нөхдийн хийж байгаа ямар нэг юмнаас хоцордоггүй байлаа.

	Нэг өдрийн ядарч зүдэрч, өлсөж цангасан нь нөхөдтэйгөө уулзаж наргиж цэнгэхээр түр боловч мартагдана. Ингэж наргиж цэнгэж байгаад нам сайхан унтана. 

	Хүний амьдрал ийм байдаг хойно хэн түүнээс зайлах бил ээ! Эр хүн амьдын жаргал хийнэ гэж архи, тамхи, авгай хүүхнүүдээс болдгийг хэн мэдэхгүй байх вэ? Үүнийг хэн ч өөр зүйлээр сольж чадахгүй хэрэг ээ!

	Биеэ тэвчин барьж чадахгүй байх тусам тэр өөртөө харамсана. Урьд өмнө ажил гэхээр амь тавин зүтгэдэг байсан бол одоо зав чөлөө л олдвол амрахыг хичээдэг болжээ. Салхитай, бороотой бол ажилд гарахгүй. Бие нь шархирч өвдвөл хоёр гурав хоног сайжиртал нь хэвтэнэ.

	Биедээ харамсах тутам хувиа хичээдэг болж салхитай бороотой зэрэг ажилд гараагүй өдрөө хоол унданд хэрэглэхээр олсон хэдэн мөнгөнөөсөө ганцыг ч хүнд зээлүүлдэггүй байлаа. Архи тамхиар нөхдөө зочловч мөнгөнөөсөө хүнд зээлүүлэхгүй байх заншил түүнд бат оршив.

	Тэр, дэмий байхаараа уйдаж, уйдахаараа наргиж цэнгэх дур хүрнэ. Наргиж баахан мөнгөө үрээд «Одоо ч бид цэнгэж л байна. Хадаас нэг мөргөсөн цагт бид лав сүйрнэ дээ!» гэж Сянцзыг хэлэхэд нөхөд нь ч зөвшөөрдөг байлаа. Ингэж байхад Сянцзыг хэн хориглож чадах вэ?!

	Сянцзы одоо хүнийг яаж сүрдүүлэх аргыг сурчээ. Одоо тэр, сууж яваа хүн, цагдаа зэрэг хэнтэй ч болов төв шулуун харилцахыг больжээ. Хуучин тэр, юм л олж байвал хамаагүй гэж боддог байсан бол одоо тэр өөрийн хөлсний хэчнээн үнэтэй болохыг ойлгож, дусал хөлс ч зүгээр хаяхгүйг хичээдэг болжээ.

	Хэрэв хүн хямд хөлсөөр суух гэвэл явахгүй хэдийд л ахиухан мөнгө өгөхөөр хүн ирнэ вэ төдийд явна. Тэрэг тавьж болох болохгүй газар тэргээ тавиад, цагдаа ирж хөөвөл тэдэнтэй марган хэрэлдэнэ. Хэрэв цагдаа нар түүнийг зодох гэвэл тэр өөрөө хүчтэй учир урьтаж тэднийг нэг сайн жанчаад, шоронд ганц нэг хонохыг тоохгүй болжээ.

	Тэр хар аяндаа иймэрхүү байдалтай болсноо санахад хааяа инээд нь хүрэх аж!

	Зэвсэггүй ирж улаан нударгаар занчилддаг цагдаа нар байтугай гудамжаар хөндлөн гулд хамаагүй давхиж байгаа машинаас ч тэр айдаггүй байв. Өмнөөс ирж яваа машин улаан шороогоор булавч тэр зайлахгүй, араас ирж яваа тэрэг дохионы бүрээгээ хэчнээн орилуулж, сууж яваа хүн нь хэчнээн сандравч тэр зам үл тавьж өгнө.

	Энэ машин хүн дайрах эрхгүй хойно, үүнээс зайлж, шороонд нь даруулж байх хэрэг юү байх вэ?

	Цагдаа нар машинаа л хурдан явуулахыг хичээхээс биднийг бодох биш гэж боддог болжээ. Ийм учир Сянцзы цагдаа нарын «Нүдний өргөс» болж үргэлж тэдэнтэй хэрүүл хийж явдаг болов. Ядуу хүн тэдний нүдний өргөс болох өөртөө ч гэсэн бага зэрэг ашигтай байдаг.

	Суулгаж яваа хүнтэйгээ нүүр тал харна гэдгийг бүр больжээ. Хаана хүрнэ гэсэн бэ! Ганц ч алхам илүү алхахгүй яг л тэнд нь хүргэнэ.

	Гудамжны аман дээр хүрнэ гэсэн бол аман дээр нь хүргэхээс цааш огт үл хөдөлнө. Сууж яваа хүн нь уурлах гэвэл Сянцзы түүнээс ч илүү уурлаж чадна.

	Тэдгээр костюм өмссөн эрхэм хүмүүс хувцсаа бохир болгохоос айхын гадна ихэнх нь мөнгөндөө нэлээн нарийн байдаг гэдгийг тэр мэддэг болжээ. Тийм хүмүүсээс хэрэв хүн суугаад эцэст мөнгөний маргаан гаргавал тавь, жаран янчааны үнэтэй тэр сайхан костюмын ханцуйнаас нэг атгаж авахад түүний бохир гарын таван хурууны хээ түүн дээр үлдэхээс гадна хүчтэй угз татан хаа гуяыг нь ханзлах шахаж тэдэнд хүчээ үзүүлдэг байв.

	Тэр гүйхдээ төдий удаан биш боловч дэмий их хурдан үл гүйнэ. Хэрэв сууж яваа хүн нь хурдан яв гэж шаардвал хариу нь «Хурдан гэнэ ээ, мөнгөө нэмбэл хурдалж болно!» гэж тэр хөлс хүчээ худалдан амьдарч байгаа учир нэрэлхэлгүй хэлдэг болжээ. Тэр, тэднийг хэдэн мөнгө илүү өгөх бол уу гэж горьдохыг больж урьдаар яв цав ярилцан тохиролцдог болжээ.

	Тэргээ ч гэсэн тэр хуучин шигээ их хайрлахыг больжээ. Тэрэг авах хүсэл нь арилж, хүний тэргийг хайрлах сэтгэл түүнд үгүй болов. Тэр, тэргийг сайн муу гэж ялгалгүй чирч, хэрэгтэй бол хоолны хэдэн мөнгөө олоод хэрэггүй бол сул байлгана. Гэхдээ түүнд хүний тэргийг санаатай эвдье, сайнаар хамгаалъя гэсэн сэтгэл үгүй байлаа.

	Заримдаа санамсаргүй хүний тэрэгтэй тэргээ мөргөлдүүлэх буюу хавируулж, энд тэнд нь гэмтэл учруулбал мөргүүлсэн хүнтэй маргаж хэрэлдэлгүй, чимээгүйхэн эзэн дээрээ очиж хэчнээн янчаанаар төлбөл зохих ёстой вэ? Түүний хагас хувийг төлөөд шувтардаг заншилтай байв.

	Хэрэв эзэн нь зөвшөөрөхгүй уурлавал тэднийд дахиад үл ажиллана. Зөвшөөрвөл ч яах вэ тэгээд л өнгөрнө.

	Туршлага бол амьдралын гол шижим юм. Мандруу цэцэг элсэнд ургадаггүйн адил, ямар ч туршлага хүнийг ямар ч болгож чадна. Сүүлийн үед Сянцзы, бусад тэрэг чирэгч нараасаа сайн ч үгүй, саар ч, үгүй дунджийн хүн болж хувирлаа. Салхи шороотой бол тэр өдөржин гэртээ хэвтэж оройн 4—5 цагийн үед салхи намдахаар амандаа янжуур зууж, залхуу нь хүрсэн байртай дуртай дургүй сая нэг гарч нар жаргахаас өмнө ганц хоёр хүн зөөгөөд, бүрэнхий болохоор эртхэн бууж амрахыг бодно.

	Бүрэнхий болсон хойно дэнгээ асаахаас залхуурч, замын цагдаа нараар дөрөв, таван удаа шаардуулж байж тэр, дэнгээ асаана.

	Хэнгэрэгт цамхгийн өмнө талын гэрэлтэй газраас бусад тэрэг чирэгч нартай булаацалдан нэг хүн суулгаж аваад хотын зүүн зах руу гүйлээ. Тэр хөвөнтэй дээлээ ч тайлалгүй пөг пөг шогшиж байв. Ингэж явах нь хүн харахад эвгүй боловч эвгүй бол эвгүй л байна биз! Хүнд аятай харагдлаа гээд хэн надад илүү хэдэн мөнгө өгөх вэ? гэж бодон, хөлсөө гарган шогшиж нэг нарийн гудамжаар ортол урт дээл өмсөөд тэрэг чирч яваа хүн үзээгүй бололтой нэг нохой хажуугаас нь хуцан боргов.

	Тэр хүнтэй тэргээ гудамжинд орхиж, нэг даавуу ороон барьж нөгөө нохойг цохих гэж хөөлөө, нохойгоо зугтаж харагдахгүй болтол хөөгөөд, эргэж ирэх эсэхийг нь харж хэсэг зогсов. Нохойг эргэж ирэхгүй болохоор тэр баярласан байртай буцаж тэргэн дээрээ ирээд «Муу цусыг! Би чамаас айх уу даа!» гэхэд, тэргэнд сууж явсан хүн дургүй нь хүрсэн байртай «Чи чинь яаж хүн зөөхөөрөө ингэж зөөдөг байна даа?» гэв.

	Маш их танил дуу түүний чихэнд сонсогдоход сэтгэл нь хөдлөв. Гудамж харанхуй, тэрэг хэдийгээр гэрэлтэй боловч дээрээ биш арал доороо учир тэргэн дээр хэн байгааг үл ялгана. Тэргэн дээрх хүн том хүрээтэй эсгий малгай өмссөн тул нүүр нь үл харагдана.

	Сянцзы тааварлан бодож байтал тэргэн дээрх хүн дуугарч,

	— Чи чинь Сянцзы биш үү? гэв.

	Тэргэн дээрх хүн Лю эзэн болохыг Сянцзы сая таньж яахаа мэдэхгүй хамаг бие нь зарсхийн халуун оргих шиг боллоо.

	— Миний охин яасан бэ?

	— Үхсэн! гэж Сянцзы уг байрнаасаа аажуухан хариулав.

	— Чамтай ханилсан хойно, тэр үхэхгүй яах вэ?!

	— Та тэрэгнээсээ буучих! Хурдан буу! Хөгшин зөнөг минь, чи миний гараас гарахгүй шүү. Хурдан буу!

	— Түүнийг хаана оршуулсан бэ? гэж Лю өвгөн гар хөл нь салганан бууж ирэв.

	— Танд хамаагүй! гээд Сянцзы тэргээ авч эргэн явлаа.

	Түүний алсад очиж эргэж харахад, өвгөний том хар бараан сүүдэр хуучин байрандаа зогссоор байлаа.

	
— ХОРИН ХОЁР —

	Сянцзы хаашаа явахаа мартжээ. Тэр, дээгүүр харж, хоёр арлаасаа чанга атгаж, том том алхана. Явж л байвал зүг чиг хамаагүй гэсэн байртай явна. Түүний сэтгэл уужирч, бие нь хөнгөрөн, Ху Нютэй нийлснээс хойших учирсан бүх гай зовлонгоо бүгдийг Лю өвгөн дээр тохох шиг боллоо. Хүйтнийг анхаарсангүй, хүн суулгаж мөнгө олъё ч гэж санасангүй, газар бүр ажилсгаар ханддаг байсан Сянцзын хуучин байдал хаана байна түүнийгээ л олж авах юм сан гэсэн шиг явлаа.

	Гудамжинд зогсож байсан том дэргэр хар сүүдрийг санахад, дахиад юу ч ярьсны хэрэггүй, өвгөнийг энэ удаа ялсан нь аливаа бүхнийг ялсан юм шиг санагдана.

	Зөнөг новшийг хэдийгээр нэг нударгадаж, нэг өшиглөж амжаагүй ч гэсэн, өвгөн ганц төрснөө залгиад байхад Сянцзы би босоо хэвээр гэлдэрч явна.

	Үүнийг хариугаа аваагүй гэж хэн хэлэх вэ! Зөнөг өвгөн ууртаа үхэхгүй ч гэсэн, одоо үхлийн босгоноос холдож чадахгүй! Лю өвгөн юм болгонтой, Сянцзыд бол юу ч байхгүй. Гэтэл өнөөдөр, Сянцзыг баясгалантайгаар тэргээ чирээд гүйж явахад, өвгөн маань охиныхоо булшийг ч мэдэхгүй хоцорлоо. 

	За яах вэ, өвгөн гуай минь, та хэдийгээр одоо уул, овоо шиг их мөнгөтэй, тэнгэр тулам их зантай байвч тэр бүхэн чинь хоосрон балрах цаг бас бий гэх зэргээр бодох тусам түүний сэтгэл хөдөлж, Сянцзы дахиад сэргэлээ гэж өөрийн энэ байдлаа олон түмэнд дуулдахаар дуулмаар ч юм шиг, хашхирмаар ч юм шиг санагдлаа.

	Хүйтэн шөнийн дэнгийн гэрэл ёлтойн асаж, Сянцзы оргилсон сэтгэлээр дүүрч, газар бүхнээс түүний ирээдүйг гийгүүлэх шиг санагдана. Тэр удтал тамхи татсангүй, үүнээс хойш архи, тамхийг орхиж, хуучин шигээ чармайн ажиллаж, Лю өвгөнийг өнөөдөр ялсан шигээ, түүнийг үүрд ялна.

	Лю өвгөний хараал зүхэл Сянцзыг улам амжилттай, улам горьдлоготой болгов. Сянцзы аман дахь булингартай цэрээ хаяж, үүнээс хойш үүрд шинэ цэвэр агаараар амьсгалахаар шийдэв. Өөрийн гар хөлөө харахад, Сянцзы хуучин шигээ залуу биш байна гэж үү? Сянцзы үүрд залуу байна.

	Лю өвгөн үхнэ. Сянцзы баясгалантай, чадал зоригтойгоор амьдарч хортон бүхнээс өсөө авна. Миний хортон болох тэргийг минь булаасан тэр цэргүүд, зарцдаа хоол унд өгдөггүй, тэр харгис Ян авгай, түүнийг дарлаж доромжилж байсан Лю өвгөн, хураасан мөнгийг нь луйвардсан тагнуул Сүнь, мунхруулж мэхэлсэн удган Чэнь Эр авгай, олиггүй өвчин түүнд бэлэглэсэн Шиа эзний авгай ... зэрэг хүмүүс заавал бүгд үхнэ. Гагцхүү үнэнч явснаараа Сянцзы үүрд амьд явна гэдэг бодол сэтгэлд нь оргилно.

	«Харин, Сянцзы минь чи одоогоос эхэлж сайн ажиллаарай!» гэж тэр өөртөө сурган захина «Яалаа гэж муу ажиллах юм бэ? Надад зориг ч байна, чадал ч байна, нас ч байна! Сэтгэл зориг байсан цагт, Сянцзыг гэр бүлтэй болохыг хэн ч хориглож чадахгүй, урьдын явдал бүгд өнгөрсөн маргааш болоход, өнөөдрийн Сянцзы урьд урьдынхаас улам илүү, цоо шинэ болсон байхыг та нар харах вий» гэж өөрөө өөртөө хариу өгөв.

	Хэдийгээр ичмээр өвчин биедээ нааж, хэрэггүй ажил олныг хийсэн боловч тэр одоо хамаагүй, санаа шуударвал бие дороо л чийрэгжинэ гэж бодож явтал хөлс нь гарч, ам нь цангаж, Бээжин хотын хойд хаалган дээр хүрч ирснээ сая мэдлээ.

	Хаалганы баруун талын тэрэг тавьдаг газар тэргээ үлдээгээд, цайны газар ч очсонгүй, том вааран данхтай цай зарж байгаа хүүхэд дээр очиж хоёр аяга тогооны угаадас шиг цай авч уув.

	Тэр цайг уухад бэрхтэй боловч үүнээс хойш дандаа ийм цай уу! Сайн цай ууж, сайн хоол идэж мөнгөө үрж болохгүй гэж дотроо болов.

	Ингэж шийдээд тэр, ядуу зүдүү, хөдөлмөрч хичээнгүй амьдралаа эхлэхийн тул идэхэд амт муутай юм эрж, байцайгаар хийсэн бүдүүн гурилын шарсан, арван ширхэг бууз авч идэв. Идэж дуусаад гарын араар амаа арчлаа.

	За одоо хаачих вэ?

	Хорвоод тулж түших хүн хоёрхон л байгаа юм шиг санагдав. Хэрэв чармайж ажиллая гэвэл тэр, Шао Фүз, Цао эзэн хоёрыг олж уулзах хэрэгтэй байв. Цао эзэн бол энэрэнгүй хүн, яасан ч түүнийг уучилж, түүнд тусалж, түүнд арга зам зааж өгөх хүн байв.


Цао эзний зааснаар ажиллаж, Шао Фүзийн тусламж дэмжлэгийг аваад гаднах ажлаа өөрөө хийж, доторх ажлаа Шао Фүзэд хариуцуулахад амжилт гарах нь эргэлзээгүй билээ.

	Цао эзэн буцаж ирсэн эсэхийг хэн мэдэх вэ? За яах вэ. Маргааш Чан ань жэ гудамжаар явж сураглая. Тэндээс сураг гарахгүй бол Зуо гуайн байранд очиж  сураглая.

	Ганцхан Цао эзнийг олж уулзвал хамаг хэрэг бүтэх нь тэр, харин өнөөдөр орой чинь хэдэн хүн олигтойхон зөөгөөд, маргааш явж Цао гуайг сураглая. Цао гуайг олж уулзаад дараа нь Шао Фүз дээр очиж хамт амьдрах тухайгаа ярилцъя. 

	Ингэж төлөвлөөд, түүний нүд бүргэдийн нүд шиг гялалзан ийш тийш хартал нэг хүн хөлсний тэрэг эрж байхыг хараад түүн тийш нисэх шахам гүйн очиж үнэ ч хэлэлцэлгүй, хөвөнтэй дээлээ тайлав.

	Гүйж эхлэхэд хөл нь урьдынх шиг биш боловч амьсгаа нь тулж амь тэмцүүлнэ. Сянцзы гэдэг Сянцзы хойно, ямар, хүний төлөө явж байгаа биш гэж галзуурсан юм шиг, суух л хүн дайралдвал суулгаад хаашаа ч хамаагүй гүйгээд байв. Нэг удаа гүйхэд түүний бие улам хөнгөрөх шиг болж, эрмэг морины эрч цуцдаггүй гэгчээр явах тутам хөл нь хөнгөрнө.

	Тэр, шөнийн нэг цаг хүртэл хүн зөөгөөд харихад тэрэгний татвараас гадна ерэн мөнгө олсон байв. Нэг мэдэхэд тэр гэгээ ортол унтжээ. Эргэлдэн харьж байснаа нээж харвал, наран өндөрт мандсан байв. Ядруут амарна гэдэг хамгийн амттай байдаг. Босож суниахад хамаг үе мөч нь нужигнаж, ходоод нь хоол нэхэж байлаа.

	Жаахан юм идээд эзэндээ «Өнөөдөр нэг өдөр амаръя, жаахан ажилтай байна» гэж инээмсэглэн хэлэв. Нэг өдөр амарч ажлаа гүйцэтгээд, маргаашаас шинэ амьдралаа эхэлье гэж тэр дотроо бодов.

	Цао эзний буцаж ирсэн эсэхийг мэдэхээр тэр шууд Чан ань жэ гудамж руу чиглэн явав. Ямар ч гэсэн Цао эзэн ирсэн байгаасай. Намайг битгий хоосон гүйлгээсэй. Эхний маань ажил хоосон мөргөвөл хойших нь мөн адил бүтэмж муутай болно.

	Сянцзы ажил, амьдралаа өөрчлөх гэж байхад тэнгэр бурхан минь даан ч нэг ивээдэг юм байгаа биз дээ? гэж тэр замдаа дотроо залбиран явлаа.

	Цао эзний үүдэн дээр очиж чичирхийлсэн гараар хонхыг нь дарав. Хүн ирж хаалга тайлахыг хүлээж байхад түүний зүрх түг түг цохиж байв. Танил энэ хаалга өнгөрсөн явдлыг нь бодогдуулахгүй боловч таньдаг хүн гарч ирээсэй гэдэг хүсэл оргилсоор байв. Хашаан дотор хүнгүй мэт анир чимээгүй байдал түүний сэтгэлийг улам ч өвтгөнө.

	Хаалга нээгдмэгц Гао авгайн «Хүүе!» гэх танил сайхан дуу түүний чихэнд тодхон сонсогдов.

	— Сянцзы? Яасан сонин хүн бэ? Яагаад ингэж турж орхи оо вэ? гэж ярьж байгаа Гао авгай харин нэлээн таргалжээ.

	— Эзэн бий юү? гэж зорьсон хэргээ яаравчлан асуув.

	— Гэртээ бий. Чиний ирсэн сайн болж, чи чинь ганцхан эзнийг таньдаг бусдыг нь танихгүй юм шиг бол оо шив дээ! Мэндийн ч хариу алга. За ор! Чиний ажил ямар явна даа? гэж гэр лүү явах зуур асууна.

	— Муухан даа гэж Сянцзы инээмсэглэн хариулав.

	— Тэр ч яах вэ! Эзэн! Сянцзы ирлээ гэж бичгийн өрөөний гаднаас Гао авгай хашхирав.

	Цао эзэн өрөөндөө, сэрүүн цэцгээ нарны гэрлээс зайлуулж байснаа «Ороод ир!» гэж дотроос дуудав 

	— Чи ор, дараа хоёулаа тухтай ярилцъя. Би очиж хатагтайд хэлье. Бид чинь бүгд чамайг мөрөөдөж байсан юм! Ашгүй харин чи өөрөө яваад ирж гэж, Гао авгай шулганан ярина.

	Сянцзы бичгийн өрөөнд орж «Эзэнтэн, би ирлээ!» гээд мэндлэх гэсэн боловч чадсангүй.

	Цао эзэн бичгийн тасалгаандаа, богино дээлтэй инээмсэглэн зогсож «Аа, Сянцзы! Тэнд суу!» гэж суудал руу зааж бодолхийлснээ «Бид аль эрт буцаж ирсэн. Чамайгаа тийм Жэньхэ чан гэдэг газар ажиллаж байгаа гэж Чэнгээс сонсоод Гао авгайг чамайг олоод ир гэж явуулсанд ололгүй ирсэн байна билээ. Суу! Чи юу болж явна даа? Ажил ямар байна?»

	Сянцзы хүнтэй сэтгэлийн үгээ ярилцаж үзээгүй, түүний бүх үг сэтгэл санаанд нь үргэлж хадгалагдан явдаг учир саяын энэ үгийг сонсоод нулимс нь гарах шахав. Тэр өөрийн ярих зүйлийг, юунаас эхлэн яривал дээр болохыг эргэцүүлэн бодож, өөрийн түүх нь ямар ч утгагүй боловч үнэхээр болсон явдал билээ.

	Цао эзэн түүнийг ярих зүйлээ бодож байхыг үзээд аажуухан сууж ярихыг нь хүлээв.

	Сянцзы удтал дуугүй тонгойн сууснаа, миний ярих зүйлийг сонсох хүн байна уу ч гэсэн юм шиг ярихаас зовж байгаа ч юм уу гэмээр гэнэт Цао эзэн өөд харав.

	— Ярь! ярь! гэж Цао толгой дохив.

	Сянцзы хөдөөгөөс хотод яаж орж ирснээс эхлэн өнгөрсөн явдлаа ярьж гарав. Уг нь энэ хэрэггүй явдлыг ярья гэж бодоогүй боловч эдгээрийг ярихгүй бол сэтгэл нь ханахгүй, хэрэг явдал нь жигд биш болмоор санагджээ

	Түүний дусал хөлс, дусал цус бүр бодит амьдралаас нь урсан гарсан учир ярьсан зүйл бүхэн нь үнэтэй байлаа.

	Хот орж ирээд, тэр хэрхэн хүнд ажилд байсан дараа нь ажлаа хэрхэн хүн чирдэг тэргээр сольсон, яаж мөнгө хуримтлуулж байж тэрэг худалдаж авсан, сүүлд нь хэрхэн алдсан зэргээс одоогийн байдлаа хүртэл ярилаа.

	Яаж ингэж урт удаан, эрэмбэ дараатай ярьж чадсанаа бодоход өөрөө өөрийгөө хүртэл гайхав. Тэр сая болсон бүх явдлаа нэг нэгээр нь дараалуулан, үнэн бөгөөд өрөвдөлт явдлаасаа нэгийг ч орхиж гээлгүй, сэтгэлийн бүх үгээ бүгдийг нь базаж гаргалаа.

	Түүний ярьж байгаа, баяр баясгалан, уйтгар гашуун зэрэг зүйлд тохиолдож байгаа эзэн нь өөрөө учир ярих тутам тэр өөрийгөө мартаж сэтгэл нь улам сэргэнэ.

	Түүний духан дээр хөлс бурзайж, сэтгэл нь уужран хамаг бие нь тавигдах шиг болов.

	— Одоо тэгвэл би чамд ажил зааж өгөх үү? гэж Цао эзэн асуув.

	Сянцзы бүх үгээ ярьж дууссан учир дахин ам ангайх дургүй нь хүрсэн мэт толгой дохив

	— Дахиад тэргээ чирэх үү?

	Тэр өөр юм хийж чадахгүй болохоор, мөн дахин толгой дохив.

	— Хэрэв дахин тэргээ чирнэ гэвэл нэг бол мөнгө цуглуулж байж өөртөө тэрэг авах хэрэгтэй, үгүй бол хүний тэргийг хөлсөөр авч хэрэглэх ийм хоёр зам байх шив дээ?

	Тийм үү, үгүй юү? Чиний гар дээр бэлэн мөнгө байхгүй болохоор мөнгө зээлж тэрэг авбал, мөнгөний чинь хүү явж өгнө. Иймээс урьдаар тэрэг хөлсөлж хэрэглэж байвал дээр байх. Нэг айлд сараар ажиллавал идэх уух, орон байртай байж чадна. Ер нь ингэхэд манайд ирж хуучнаараа ажиллавал дээр байх. Би тэргээ Зуо гуайд зарчихсан.

	Хэрэв чи манайд ирж ажиллая гэвэл нэг тэрэг хөлсөлж аваад ир, ямар вэ? гэж Цао эзэн аажуухан ярилаа.

	— Энэ ч сайхан л үг байна гэж Сянцзы босоод, — Та тэр удаагийн явдлыг санаж байна уу?

	— Ямар явдал?

	— Эзэн, хатагтай нар бүгд Зуо гуайн руу зугтдаг тэр явдал.

	— Аа, хэн түүнийг санах юм бэ? Тэр удаа бид арай их сандарсан байна билээ. Би авгайтайгаа Шанхайд очиж хэдэн сар суулаа. Уг нь тэгэхийн хэрэггүй байсан юм байна бил ээ? За яах вэ, надад түүнийг бодох юм алга. Харин бид одоо хоорондынхоо асуудлыг ярилцъя. Чи саяын ярьдаг Шао Фүзийгээ яах гэж бодож байна?

	— Надад бодсон юм алга.

	— Миний бодоход чи түүнтэй гэрлээд байшин хөлсөлж сууна гэхээр байрны хөлснөөс эхлээд гэрэл, дэн, түлээ нүүрс гээд их л мөнгө орох болно доо. Тэр чамайг дагаж ажил хийнэ гэхэд чи тэрэг чирээд, түүгээр гэрийн эмэгтэй ажилчин болговол зүгээр сэн. Хаанаас тийм бэлэн сайхан ажил тохиолдох вэ дээ! гэж тэр толгой сэгсэрснээ, — Чи олон юм бодох хэрэггүй. Гэхдээ тэр чинь найдвартай юм биз дээ?

	Сянцзын царай улайж хэсэг дуугүй байснаа:

	— Тэр аргагүй учир тийм ажил хийж байгаа юм. Миний санахад тэр тун сайн хүүхэн! Тэр ... гэснээ түүний бүх бодол тал бүр тийш сарнин санаанд нь юм орж ирэхгүй болов.

	— Хэрэв тийм юм бол... гэж Цао гуай эргэлзсэн байртай, — Та нарт манай эндээс өөр олигтой газар ч олдохгүй байх даа. Чи ганцаараа ч нэг өрөө эзэлнэ. Та хоёулаа ч нэг өрөө эзэлнэ. Байрны хувьд гарах асуудал алга.

	Түүний чинь юм угааж, цэвэрлэж чадах эсэхийг нь мэдэхгүй юм даа. Хэрэв ийм ажил хийж чаддаг бол Гао авгайд туслалцуулж болох юм.

	Авгай маань одоо удахгүй хөнгөрнө. Гао авгай ганцаар баахан сандрах байх. Тэр яах вэ, манайд зүгээр хоол идэг, би түүнд хөлс өгөхгүй байя. Тэгвэл ямар вэ?

	— Энэ ч гэсэн сайхан л санаа байна гэж Сянцзы хөгжилтэй инээв.

	— Гэхдээ, үүнийг би ганцаар бүрэн шийдэж чадахгүй бас авгайтайгаа зөвлөх хэрэгтэй.

	— Яах вэ! Хатагтайг итгэхгүй бол би дагуулж ирээд хатагтайд харуулъя л даа!

	— Тэгвэл улам ч сайн гэж Цао эзэн инээж, түүнд ийм мэргэн бодол төрнө гэж тэр санасангүй.

	— За тэгвэл, би урьдаар авгайдаа ярья. Чи дараа нэг, түүнийг дагуулаад ирээрэй. Авгай маань нэг л толгой дохивол бидний бүх хэрэг бүтэх нь тэр гэв.

	— Тэгвэл эзэн минь, би одоо явах уу? гэж Сянцзы, Шао Фүзтэй түргэн уулзаж, түүний огтхон ч санаагүй байсан энэ сайхан мэдээг түүнд хурдан хэлэхийг маш яарав. 

	Сянцзыг Цаогийн гэрээс гарахад, өвлийн өдрийн хамгийн тааламжтай цаг болох үдийн 11 орчим болж байлаа. Энэ өдөр огторгуйд бүртийх ч үүлгүй тунгалаг сайхан, нарны хурц гэрэл сэрүүн агаарыг нэвт гийгүүлэн, хүн бүхэнд тааламжтай аятай өдөр байв. Тахианы дуу, нохойны хуцах, доншуур худалдаачны хашхирах, алсын тэртээ хэдэн гудамж алслагдан хангинан, цуурайтна. Хүн чирдэг тэрэг бүгд бүрхүүлээ буулгаж, тэрэгний гуулин эдлэл наранд гялалзана. Зам дээгүүр яваа тэмээнүүд алгуурхан алхалж машин, цахилгаан тэрэг хурдлан давхиж, хүн мал нааш цааш зорчин, тэнгэрт цагаан тагтаа халин нисэж, хотын дотор хөл хөдөлгөөн их боловч нам гүм тайван байх аж.

	Санамсаргүй явтал, ажил явдал, мөнгө зоос, Шао Фүзийн асуудал зэрэг хамаг явдал хэдхэн үгээр шийдвэрлэгдсэн, тэр өдрийн тэнгэр хүртэл тийм сайхан байсан тул Сянцзын сэтгэл хөдөлж болдог сон бол огторгуйд нисэж байгаа цагаан тагтаануудтай нийлж халин нисмээр санагдана.

	Ажил явдал ийм бүтэмжтэй, агаар тэнгэр нь ийм сайхан байх тул миний ажил лав бүтэх байх гэж горьдох тусам сэтгэл нь улам хөдөлнө. Баяр баясгалангаа тэр бодитойгоор илэрхийлэхийн тул нэг хөлдүү илжгэн чих авч том үмхтэл аманд нь хүйтэн оргиж, шүд нь янгинан, аажмаар ходоодыг нь сэрүү татуулан бие нь арзасхийв. Түүнийг хэд үмхэж идэхэд хэл нь мэнэрч, дотор нь аятай болов. 

	Тэр том том алхалсаар Шао Фүзийнх рүү явлаа. Тэр том хашаа, түүний суудаг байшин, сэтгэл дурлалыг нь булаасан хүн нь нүдэнд үзэгдэх шиг болж далавчтай сан бол тэр дороо л нисээд хүрмээр санагдана. Түүнтэй уулзаж чадвал урьдын бүх явдлыг хусаж хаяад, үүнээс хойш юм бүхэн шинэчлэгдэх байв.

	Энэ удаа Цао эзний рүү очиж явснаас сэтгэл улам хөдөлнө. Тэр хоёрын харьцаа ба нөхрийн, эзэн зарц хоёрын холбоотой хүмүүс, харин Шао Фүз тэр хоёрын харьцаа бол анд нөхөр, янаг амраг, бүх насаар бие биеэ түшин өмгөөлөх тийм нандин харьцаа байв.

	Цао эзний яриа түүний сэтгэлийг хөдөлгөнө. Харин Шао Фүз үг яриагүй ч гэсэн түүний сэтгэлийг хөдөлгөнө. Тэр, Цао эзэнд үнэнээ ярьсан харин Шао Фүзэд тэр хэнд ч яриагүй сэтгэлийн нандин үгээ ярих болно.

	Шао Фүз одоо түүний амин сүнс боллоо. Тэргүйгээр түүний ямар ч ажил урагштай бүтэхгүй, тэр ганцхан өөрийн идэх, уухын хойноос хөөцөлдөөд байж болохгүй. Тэр одоо түүнийг өмгөр жаахан байшингаас нь суга татан авраад, ижил хоёр шувуу шиг, аятай цэвэр байранд сууж амьдралаа зохиох үүрэг түүнд тулгарчээ. Тэр, эцгийгээ ч гэсэн, хоёр дүүгээ ч гэсэн одоо онц хамаарахгүй байж болох юм.

	Эр Чянь-зы бол хөдөлмөрийн чадвартай, өөрөө хоол олж идэж чадах хүн, хоёр дүү нь ганц ганцаараа чаддаггүй юм гэхэд хоёул элбэж нэг тэрэг чирч хүн зөөх боломжтой болсон хүүхдүүд. Харин Сянцзы Шао Фүзгүйгээр болохгүй. Шао Фүзэд ч гэсэн Сянцзы шиг тийм эр заавал хэрэгтэй.

	Бодох тусам түүний сэтгэл улам хөдлөн баясна. Хорвоо ертөнцөд хосгүй сайхан хүүхнүүд олон боловч Шао Фүз шиг тийм сайхан, тийм тохиромжтой хүүхэн байхгүй мэт санагдана. Үнэндээ тэр, тийм ч аргаа барж, яадгаа алдсан охин биш учраас түүнийг ингэж өрөвдөн, туслах гэж байгаа аж.

	Хөдөөгийн, тэнэг юм шиг охид хэдийгээр ариун цагаан юм шиг боловч Шао Фүз шиг ийм чадалтай, шударга, зорьсон зорилготой охин ховор юм.

	Сянцзы өөрөө ямар вэ? гэвэл түүнд хар толботой явдал цөөнгүй бий. Энэ хоёрыг зэрэгцүүлэхэд аль ч талаар таарах хүмүүс байв.

	Ийнхүү бодож явтал, түүний бодлого хойшдын үйл амьдралд шилжив. Урьдаар Цао эзнээс нэг сарын хөлс урьдчилан авч түүнд нэг хөвөнтэй хүрэм, хөлд нь таарсан аятайхан шаахай авч өмсүүлээд Цао эзний авгайтай уулзуулъя. Сайхан шинэ дээл, шаахай өмсөж, толгой тэргүүнийг нь олигтойхон янзлаад түүнд харуулахад, түүний нас шүд, төрх байдлаас эхлээд яасан ч Цао эзний авгайн санаанд нийцнэ гэж бодлоо.

	Зорьсон газраа хүрч очиход бүх биеийн нь хөлс гарсан байлаа. Танил дасал болсон эвдэрхий том хаалга, хашаа байшинг харахад олон жил нутагтаа хариагүй байгаад сая нэг ирж байгаа юм шиг аятай санагдана.

	Тэр, хашааны хаалгаар орж, Шао Фүзийн байшинг чиглэн очив. Хаалгыг нь тонших юм уу, дуудах сэхээ тэр авсангүй, шууд татан онгойлгов. Байрандаа гал түлээгүй учир уранхай, ноорхой хөнжил тойруулан тавиад ханзны голд үл таних дунд насны нэгэн эмэгтэй харагдсан тул сандран хаалгыг хаав.

	Сянцзыг гадаа зогсож байхад байшин дотроос «Юу болж байна, энэ чинь? Айл руу яагаад хэл үггүй дайраад байдаг хүн бэ? Танд хэн хэрэгтэй вэ?» гэх дуу сонсогдов.

	Тэр, үг хэлэхийг хүссэнгүй. Түүний бүх биеийн хөлс гэнэт урсаж, эвдэрхий хаалганы самбарыг гараар тулж зогссоноо мөн горьдлого нь тасарсангүй «Би Шао Фүзийг эрж явна» гэв.

	— Би мэдэхгүй. Чи хүн эрж яваа юм бол урьдаар зөвшөөрөл авч байж дараа нь айлын хаалга онгойлгож сур. Юуны чинь Шао Фүз, Да Фү-зы! гэж тэр хүүхэн уцаарлав.

	Тэр яах аргаа олохгүй, хашааны хаалган дээр удтал гиюүрэн суухад түүний нүдэнд Шао Фүзийн үг яриа, төрх байдал, алхаа гишгээ нь хүртэл харагдах шиг болж сэтгэлийн зовлонд учирлаа.

	Хэрэг явдлын сайн мууг мэдээгүй үед, хүн бүхэн юмыг үргэлж сайнаар бодож дотроо уужруулдаг хойно Сянцзы хүртэл энэ удаа түүнийг, нүүгээд явснаас өөр онцын өөрчлөлт гараагүй байх гэж тэр тааварлан бодов.

	Үүний зэрэгцээгээр би яагаад үргэлж ирж үүнийг эргэж байсангүй вэ? гэж өөртөө гэмшинэ. Урьдаар явж сайн сураглая гэж бодоод хашааны хууччуулаар орж түүнийг сураглавал тодорхой мэдэх хүнгүй байв.

	Түүний горьдлого мөн тасралгүй явж эцэг, хоёр дүү хоёрыг нь олж уулзъя, тэд нар зах хавиас хаанаас холдох вэ? гэж бодоод хоол унд ч идэлгүй тэднийг хайв.

	Хүн чирдэг тэрэгний газар, цайны газар, хашаа хүрээ, гудамж зээлээр өдөржин хөлөө сунатал явж дайралдсан хүнээс сурагласан боловч тэдний сургийг гаргаж чадсангүй.

	Орой байрандаа буцаж харихад бие нь сульдан ядрах боловч уул явдлыг үл мартагдуулна. Нэг өдрийн бүтэмжгүй явдал түүний горьдлогыг мухардуулав. Зовлонтой хүн амархан үхнэ. Үхээд ч амархан мартагдана.

	Шао Фүз үхээгүй гэж үү? гэх зэргээр эргэцүүлэн бодож байснаа, тэр лав үхээгүй, харин Эр Чянь-зы л түүнийг алс газар хүнд худалдчихлаа! Лав тэглээ. Энэ бол бүр үхсэнээс долоон дор хэрэг шүү гэж дотроо тааварлав.

	Тамхи, архи дахиад түүний нөхөр боллоо. Тамхи татахгүйгээр яаж юм эргэцүүлж бодох вэ? Архи уухгүйгээр сэтгэлийн шаналгаагаа яаж арилгаж чадах бил ээ?

	
— ХОРИН ГУРАВ —

	Сянцзы зах дээгүүр алмайран тэнүүчилж яваад Шао Ма эрийн өвөг эцэгтэй дайралдлаа. Өвгөн тэрэг чирэхийг больж өмссөн хувцас нь урьдынхаас уранхай бөгөөд нимгэн, бургасаар дамнуурга хийж өмнө талд нь том вааран данх, ар талд нь ембүүний эвдэрхий сагсанд хэдэн бин, нэг том туйпуу хийж өлгөжээ. Тэр өвгөн Сянцзыг танив.

	Сянцзы, ярианы түрүүнд түүнийг ач хүүгээ үхүүлээд хагас жил гаруй болж байгаа юм байна. Хүн чирдэг тэргээ зарчхаад одоо цай болоод бин зардаг ажилтай болж гэж ойлголоо.

	Тэр өвгөн мөн л найрсаг сайхан зантай хэвээр, бөгөөд харин нуруу нь баахан бөгтийж, салхинд нүднээс нь нулимс гарч нүдийг нь саяхан уйлсан мэт улайлгажээ.

	Сянцзы түүний цайнаас нэг аягыг уух зуур, өөрийн зовлонгоос товч хэдийг ярилаа.

	— Чи ганцаар амьдарвал дээр гэж бодож байна уу? гэж өвгөн түүний ярианд дүн шинжилгээ өгч «Тэгж бодоогүй хэн байх вэ дээ? Гэхдээ хэн нь тэгээд сайн явна даа? Анх би эрүүл чийрэг, эр чадалтай байхаасаа эхэлж өнөөдөр хүртэл сайн санаатай яваад одоогийн энэ байдалд хүрээд явж байна. Бас сайн байлаа ч хорвоогийн энэ төмөр гинжнээс бид мултарч чадахгүй. Санаа сайтай байсны ч хэрэг алга!

	Ачийг ачаар, хорыг хороор л гэж байдаг. Үнэндээ ийм юм алга! Би залуу байхдаа хүний хэрэг биелбэл, өөрийн тус бүтнэ гэж бодож явдаг байсан. Тэгээд ашиг нь гарав уу, гэвэл юу ч алга! Би боож үхэж байгаа хүний ч амь аварсан, усанд унаж үхэх гэж байгаа хүний ч амийг аварч л байсан. Гэтэл миний ачийг хариулав уу? гэвэл огт юу ч алга. Хүнд хүчир ажил хийдэг хүн ганцаар сайхан амьдарна гэдэг тэнгэрт гарахаас хэцүү юм байна гэдгийг би хөлдөөд үхэх тэр өдрөө сая ойлгох юм байна гэдгийг чамд анхааруулъя. Ганц хүний ажил яасан ч урагштай бүтэхгүй, чи царцааг хар аа биз дээ? Хэрэв ганцаараа дэгэг дэгэг гэж хэчнээн хол газар явбал, замд нь нэг хүүхэд дайралдан барьж аваад утсаар уячихвал тэгээд л өнгөрөө шүү дээ.

	Харин сүргээрээ явах юм бол ямар ч том тарианы газрыг цэвэрлэчхэж чадна. Хүн түүнийг яаж ч чадахгүй. Тийм үү, үгүй юү? Миний санаа сайн байлаа гээд ганц ач хүүгийнхээ амийг аварч чадсангүй шүү дээ. Тэр маань өвдөөд эм авах гэсэн мөнгө байхгүй.

	Тэгээд өвөр дээрээ тэвэрч бүлтийтэл харуулж байгаад л үхүүлчихлээ. За энэ талаар ярихыг больё» гээд, цай аваарай, хэн халуун цай уух вэ? гэж өвгөн хашхирав.

	Лю өвгөн, Ян авгай, Сүнь тагнуул гэх мэт хүмүүс хүнийг яаж тамлан мөлжиж, тонон дээрэмдэвч түүний нүгэл нь эргэж хар толгойдоо хэзээд хүрэхгүй юм байна гэдгийг Сянцзы сая ойлголоо. Үнэндээ би л гэж ганц хар амиа бодож яваад, саяын өвгөний ярьдаг шиг дэвхэрч явсан царцаа хүүхдэд баригдан боолгохтой адил болбол би яах вэ?

	Тэр, Цао эзнийд очъё гэж бодохыг болилоо. Хэрэв тэднийд очвол хүч гарган ажиллах болно. Хүч гаргаад ямар хэрэг байх вэ? Түүний оронд хоолгүй болбол ажилд гараад нэг өдрийн хоолны мөнгөтэй бол тэр өдрөө амарчхаад маргаашийн ажлыг маргааш нь бодож явсан дээр. Энэ хамгийн дээд зэргийн сайн арга. Мөнгө хуримтлуулж тэрэг авна гэдэг чинь хүний дээрмийн юмыг бэлтгэж байгаа хэрэг. Тэгж зовж байгаад юу хийх вэ? Зугаалж цэнгэснээс ч доор биш үү?

	Хэрэв Шао Фүзийг эрж олбол өөрийн төлөө биш ч гэсэн түүний төлөө заавал зүтгэж ажиллах ёстой. Хэрэв Шао Фүз олдохгүй бол ач хүүгээ үхүүлсэн энэ өвгөн шиг явахаас хэнийхээ төлөө ажиллана гэж явах вэ? Тэр, өвгөнийг сайн нөхрөө гэж үзэж Шао Фүзийн тухай түүнд ярив.

	— Халуун цай уугаарай! Хэн халуун цай уух вэ? гэж хашхирснаа, — Тэр тухай миний бодоход, нэг бол Эр Чинь-зы түүнийг хүний бага авгай болгож хүнд худалдсан, үгүй бол тэр, цагаан байшинд хоригдож байгаа. Энэ хоёр замаас хаашаа ч гарахгүй. Ихэнх нь л цагаан байшинд очдог юм даа! Юу ч хэлэх вэ дээ! Саяын чиний ярьснаар Шао Фүз урьд өмнө нь хүнтэй сууж байсан бол барагтай бол хүн түүнтэй суухгүй, бага авгай авна гэдэг чинь цэвэр охидыг авдаг ёстой. Ингээд бодоход гарцаагүй цагаан байшинд очсон байх аа даа! Би жар шахтлаа олон юм үзлээ. Тэрэг чирдэг идэр залуучууд гэнэт нэг хоёр өдрөөр гудамжинд үзэгдэхгүй алга болдог юм. Тэд сараар айлын хөлсний ажилд гараагүй бол тэнд л хөрвөөж байх вий. Манай тэрэг чирэгч нөхдийн охид эмэгтэйчүүд гэнэт алга болоод ихэвчлэн тэнд л очсон байдаг. Бид хөлсөө худалдаж, тэд маань биеэ худалдаж амьдардгийг би мэднэ ээ! Чи тэнд очоод үз. Аягүй бол тэнд л байгаа. Гэхдээ... гэснээ яриагаа тасалж, — Цай аваарай! Хэн халуун цай уух вэ? гэж өвгөн хашхирав.

	Сянцзы шулуухан гүйж Ши жи мэнь (Баруун шулуун хаалга) хаалганы гадаа гарлаа.

	Хотоос гарч ирэхэд, цэлгэр хөндий болж замын хажуугийн мод цөөрөн, мөчир дээр нь шувуу ч үзэгдэхгүй болов. Цагаан саарал мод, зэвхий саарал шороо, хөх саарал байшин шарангуй тэнгэрийн доор харагдах бөгөөд түүний цаад талд Бээжингийн баруун нүцгэн уул үзэгдэнэ. Төмөр замын хойд талын хэсэг модны цаана хэдэн намхан байшин харагдав. Энэ лав нөгөө Цагаан байшин гэдэг нь байх гэж Сянцзы дотроо таамаглав. Мод өөд харахад ямар ч анир чимээгүй, байшингийн гадуур ч хүн үл үзэгдэнэ. Ойр, хол орчимд нь ийм нам гүм байхаар нөгөө нэртэй цагаан байшин нь мөн үү биш үү гэж баахан тээнэгэлзэв.

	Тэр, байшингуудыг чиглэн зоригтой алхлан ойртоход, байшин бүрийн үүд шар зэгсээр хийсэн шинэхэн үүдтэй ажээ.

	Эндхийн эмэгтэйчүүд зуны цагт бараг нүцгэн шахам байрны гадаа сууж хажуугаар явсан хүнийг даллаж байдаг. Хол яваа хүнд өөрийн янхны газрын гиншгэнэсэн аялгууг цуурайтуулан аялж өөрсдийгөө таниулахыг оролддог. Их аятайхан байдаг юм гэж нөхдийн ярихыг сонсож байсан юм сан. Гэтэл яагаад ийм анир чимээгүй байдаг юм бэ? Өвөл энд ийм ажил явагддаггүй юм бол уу? гэж гайхан байтал захын байшингийн сийрсэн үүд гэнэт хөдөлж нэг эмэгтэй хүний толгой цухуйв.

	Түүнийг гэнэт харахад Ху Нютэй адилхан юм шиг санагдахад Сянцзы маш их цочиж «Энэ чинь Шао Фүзийг эрж яваад Ху Нютэй дайралдвал, ёстой чөтгөртэй дайралдлаа гэсэн үг шүү» гэж дотроо бодов.

	— Тэнэг юм шиг зогсоод яах нь вэ? Ороод ирээч гэж нөгөө хүүхний өгүүлэх дуу, Ху Нюгийн дуунаас өөр Тянь Чяод зэрлэг өвсөн эм зардаг хөгшчүүлийн хоолой шиг сөөнгө хоолойгоор түүнийг дуудав.

	Өрөөндөө юу ч үгүй, зөвхөн тэр хүүхэн, дээрээ сийрсгүй, дотроо гал түлдэг жижиг ханзтай байшинд чийгийн ялзармал эвгүй эхүүн үнэр ханхална. Ханзны туйпууны өнгөтэй ижил шахам өнгийн хүрээтэй, хуучин хөнжил ханзан дээр дэлгэжээ.

	Тэр хүүхэн дөч орчим настай, өнөөдрийн хувьд үсээ самнаж, нүүр гараа угаагаагүй бололтой харагдана. Тэр доод талаараа давхар өмд, дээд талаараа товчийг нь товчлоогүй жижиг хөх хүрэм өмсжээ.

	Сянцзы түүний хамт дотогш ортол тэр эмэгтэй түүнийг тэврэн авав. Угийн товчлоогүй байсан хүрэм нь ярагдан задайж, хоёр том цагаан хөх түүний цээжинд наалдлаа.

	Босвол хүзүүгээ эгцэлж болохгүй байсан учир Сянцзы ханзны ирмэг дээр суув. Цагаан байшинд «Цагаан гурилын хүүдий» гэдэг нэг хүүхэн байдаг гэж хүмүүс байнга ярьж байдаг. Тэр нь лав энэ хүн мөн байх гэж Сянцзы энэ хүүхэнтэй учирсандаа, дотроо нэлээд баяртай байв. «Цагаан гурилын хүүдий» гэдэг түүний энэ хоч хоёр том хөхнөөс нь үүсжээ. Сянцзы түүнээс 

	— Шао Фүзтэй дайралдав уу? гэж сураглахад тэр мэдэхгүй байв. 

	Сянцзы, Шао Фүзийн дүрс байдлыг заан хэлэхэд тэр сая санаж,

	— Байсан, тийм нэг хүн байсан! Нас залуу, сайхан цагаан шүдтэй. Тийм, бид нар түүнийг булбарай мах гэж нэрлэдэг байсан юм.

	— Тэр аль өрөөнд байна? гэж тэр гэнэт нүдээ томруулан асуув.

	— Тэр, аль эрт өнгөрсөн! гэж «Цагаан гурилын хүүдий» гадагш зааж «Тэр хэсэг модонд дүүжилж үхсэн!» гэв.

	— Юу гэнэ ээ?

	— Тэр энд ирээд хүнээр ч сайн л байсан. Гэхдээ тэр залуу бага юм болоод бие нь арай гүйцэхгүй байсан байх. Нэг орой бүрэнхий болж байхад, тийм, бид гурвуул үүдэн дээр сууж байсан болоод сайн санаж байна. Яг тэр үед нэг согтуу эр орж ирээд шууд тэдний байр луу орсон юм.

	Ер нь тэр, бидэнтэй нэг ч нийлж суудаггүй. Үүнээс нь болж түүнийг ирсэн даруй бид муудалцаад авсан юм. Тэгээд тэр ч ганцаараа л байрандаа байдаг байсан. Тэр согтуу түүнийг мэдэх болохоор шууд тэднийд орсон юм. Нэг аяга халуун цай уухын зуур болсон байх. Нөгөө ирсэн хүн гараад тэр хэсэг мод руу явсан. Бид нар анзаарсан ч үгүй, байраар нь ч ороогүй юм. Гэтэл байрны эзэн татвараа авах гээд тэднийд ортол нэг согтуу нүцгэн эр унтаж байна гэнэ.

	Уг нь тэр хүн согтуу орсон учир тэр түүний хувцсыг тайлж өмсөөд оргожээ. Тэр ч бас хийж чадсан л байна билээ. Хэрэв харанхуй, бүрэнхийгээр, эрэгтэй хүний хувцастай энэ байрнаас тэр гараагүй бол оргож чадахгүй байсан юм. Тэр даруй дөрвөн хүн гарч тал тал тийшээ эрж явтал, тэр, модонд дүүжлээд, буулгаж үзэхэд нэгэнт амьсгалаа хураасан байв. Харин тэр үхэхдээ, хэлээ гаргаж, зовж зүдэрсэн шинжгүй, яг л хуучин байдаг шигээ, боож үхсэн гэхэд их сонин үхсэн байсан гэж ярив...

	Сянцзы үгийг нь дутуу сонсож шууд гарч явлаа. Хуш мод дөрвөлжлөн тарьсан, арван хэдэн булшин дээр тэр явж хүрэв. Угийн тэнгэр бүрхэгдүү байсан тул тойруулж тарьсан хуш модон дотор улам ч гэгээ муутай байлаа. Газар суухад газар нь хув хуурай, модон дээр суугаа хэдэн шаазгай гунигтайхан урт чар чар дуугарахаас өөр дуу чимээ тэнд үл сонсогдоно. Энэ, Шао Фүзийн булш биш гэдгийг тэр ойлгох боловч түүний нулимс аяндаа бөөн бөөнөөр цувран унаж байлаа.

	Шао Фүз хүртэл шороонд булагдсан учир одоо тэр юу ч үгүй боллоо. Эрэлхэг зоригтой, саруул ухаант сайхан хүүхний нэг насны амьдрал ингээд дуусжээ.

	Сянцзы ажлын газраа очоод хоёр өдөр унтлаа. Цао эзэн Сянцзын амийг аварч чадахгүй учир Цао эзнийд очих гэж бодохыг больж, тэднийд ганц захиа ч явуулсангүй. Хоёр өдөр унтаад тэр тэргээ чирч ажилд гарахад, сэтгэл нь тэнийн онгойж, дахиад юу ч бодохгүй, дахиад юу ч хүсэн мөрөөдөхгүй, гагцхүү гэдэснээс л болж ингэж зовлон хурааж байна. Гэдэс цатгалан бол унтаад байхад өөр юу бодож, юу хүсэх вэ? Зам дээр тохиолдсон нэг золбин нохой чихэрлэг цагаан төмсний дэргэд түүний хальс сахлыг нь хаяж өгөхийг хүлээн горьдож байхыг хараад, тэр ч гэсэн өөрөө хоол олж идэх санаатай, энэ нохой шиг хоол горьдож яваагаа ойлголоо. За даа ингээд амьдарсан шүү л явбал өөр юү ч бодсоны хэрэггүй нь гэж тэр дотроо бодон бодон явлаа.

	 

	Төгсөв.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 «Дүн дүн цан цан» — хурим хийж хэнгэрэг цан дуугаргах




	[←2]
	 «Дамжлагын компани» гэж нууцаар биеэ худалддаг хүмүүст эр олж өгдөг газар

